އިންތިހާއަށް އާދޭސް 12… – Esfiya\n“މަނިކު އެ އިވެނީ ޔާޔާ ރޯއަޑުދޯ” މުޅި ގޭގައި ގުގުމައިގެން ދިޔައީ ކުޑަ އަޔާނާގެ ވޭނީ ރުއިމުގެ އަޑެވެ. މަނިކަށް ޖޯލިން ތެދުވެވުނީ ކިހިނެއްކަމެއް ވެސް ނޭނގުނެވެ. ދެން ފެނުނީ ކޮޓަރީ ދޮރުމަތީގައި މަނިކު ދެލޯ ބޮޑުކޮއްގެން ހުރި ތަނެވެ. އޭރު އަޔާނާ އެނދުމަތީ އޮތް އިރު ޝީރީން އަޔާނާގެ ނެޕީގައި ހިފަހައްޓައިގެން އިނެވެ. ދުވެފައި އައި މަނިކު ފެނި ޝީރީންއަށް ތުންފަތުގައި ދަތް އަޅާލެވުނު އިރު މީހާ ހާސްވެ މުޅި ގައިން ދާހިތްލަން ފަށައިފިއެވެ.\n“ކޮންލެއެއް ޝިރީން….. ކިހިނެއްވީ އަޔާނާއަށް…” މަނިކު އެހެން ބުނެ ކޮޓަރިތެރެއަށް ވަތްއިރު ފަހަތުން ލައިލާވެސް ވަނެވެ. “ނޭނގެ… ފޫކޮޅު ކަނޑައިގެން ގޮއްސައެއީ…” ޝީރީން އެހެން ބުނި އިރު އިނީ އިސްޖަހައިގެންނެވެ. “ޝީރީންއަކަށް ނޭނގެ؟…” މަނިކުގެ މޫނުމަތިން ކިތައްމެހާވެސް ރުޅިވެރިކަން ފާޅުވާންހުއްޓެވެ. މަނިކު އެނދުމަތީ އިށީދެ އަޔާނާގެ ފޫކޮޅު ކުޑަކޮއް ސާފުކުރުމައްފަހު މިސްރާބުޖެހީ ހެލްތް ސެންޓަރާ ދިމާލަށެވެ. އޭރު މަނިކުގެ ފަހަތުން ލައިލާ އައީ ބަހެއް ނުކިޔައެވެ. ކުޑަ ކުޑަ އަޔާނާ މަނިކުގެ ކޮނޑުމަތީއޮވެ ގިސްލަމުން ދިޔަ އިރު އެކުއްޖާއަށް ވާނެ ތަދު މަނިކުއަށް އިހްސާސްވާކަހަލައެވެ. އަޔާނާގެ ބުރަކަށީގައި މަނިކު ފިރުމަމުން ދިޔަ އިރު އަޔާނާދެކެ ވާ ލޯބި އެ މަންޒަރު ފެންނަ ކޮންމެ މީހަކަށްވެސް އެނގޭނެއެވެ.\n“މާބޮނޑު ކަމެއްވެފަ އެއްނެތް…. ހީވަނީ ފާހަނަ ނުކުރެވިގެން ދުވަސްވީމަ އެންމެފަހުން ކަނޑައިގެން ދިޔައީހެން… އެކަމަކު އަޔާނާއަށް އެވަރުވީ އިރު މަނިކު މެންނަކަށް ނޭނގޭތޯ….. ދެން އެވާހަކަ ބާއްވާ…. އަޔާނާ ކުޑަކުއްޖަކަށްވީމަ ވަރަށް ރޯނެ.. ވަރަށް ދިލަވެސް ނަގާނެ… އެކަމަކުވެސް ބޭބީ ކުރީމް އުނގުޅާލީމަ އިރާދަކުރެއްވިއްޔާ ރަނގަޅުވާނެ.. އެހެންލާ ފާރުތަކަކީ އަވަހަށް ރަނގަޅުވެސްވާ ފާރުތަކެއް…….” ޑރ ނާސިހާ އެހެން ބުނެ މަނިކުމެން ފަސްދީ ދިޔައީ ހިތްހަމަ ނުޖެހިއެވެ. ޑރ އަކަށްވުރެއް ބޮޑަށް ނާސިހާ އަކީ އާއިލާ މީހެކޭ ބުންޏަސް ރަނގަޅުވާނެއެވެ. އެހެންކަމުން ނާސިހާގެ ހިތްހަމަނުޖެހުން މަނިކުއަށް ގަބޫލުކުރެވުނެވެ. ނާސިހާ ބުނި ކޮންމެބަހަކުން މަނިކުގެ ހިތުގައި ޖެހުނެވެ. ނާސިހާ ބުނިހެން އަޔާނާއަށް ހާދަ ތަދުވާނެއެވެ. ތަދުވެގެން ބުނަންވެސް ބުނާނެއެވެ. އެކަމަކު މަނިކުއަށް އެކަން ނޭނގުމުން މަނިކު އަމިއްލަ ނަފްސުދެކެ ރުޅިއާދެވުނެވެ.\nގެއާ ދިމާލަށް މަނިކު އަޔާނާ ގޮވައިގެން މިސްރާބު ޖެހި އިރު އަޔާނާއަށް އޮތީ ނިދިފައެވެ. ނިދީ ތެރޭންވެސް އެ މައުސޫމު ފުރާނަ ގިސްލާކަން މަނިކުއަށް އިހްސާސްވިއެވެ. މަނިކުގެ ލޮލުން ކަރުނައިގެ ދަޅަތަށް ވިދަންފެށިއިރު މަނިކު ކެއްތެރިވާން މަސައްކަތް ކުރިއެވެ.\n“މަނިކު…” ލައިލާ މަނިކުގެ ކޮނޑުގައި އަތްޖައްސާލިއެވެ. މަނިކު ލައިލާއަށް އެ ބަލާލިގޮތުން މަނިކުގެ ހިތުގެ އުދާސްތަށް ނަގައިގަންނާކަށް ލައިލާއަށް އުދަގުލެއްނުވިއެވެ. “ދެން ބަލާނީ…… އިރާދަ ކުރެއްވީތީ އެހާ ބޮޑުވަރެއް ނުވެއެއްނު…. ހުރިހާކަމެއްވެސް ރަނގަޅުވާނެ….” އަޔާނާގެ އެ ބުޅި އިސްތަށި ގަނޑުގައި ފިރުމާލަމުން ލައިލާ އެހެން ބުނީ މަނިކުއަށް ހިތްވަރު ދިނުމަށެވެ. “ތޭންކްސް ލައީ” ލައިލާއަށް ހިނިތުންވެލަމުން މަނިކު ބުނެލިއެވެ.\nދަންވަރުގެ ހަމަހިމޭން ވަގުތުގައި މަނިކު ދެކޮޅަށް ހިނގާލަ ހިނގާލަ ހުރީ ފެންޑާގައިއެވެ. ހަނދުވަރުގެ އަލި ފަނޑުވެފައި ވުމުން ދުނިޔެމަތި ދައްކަނީ ވަރަށްވެސް އަނދިރިކޮށެވެ. “ޝީރީން..” މަނިކު ކައިރީގައި އައިސް ހުއްޓުނު ޝީރީންއަށް މަނިކަށް ގޮވާލެވުނީ ހިތްހަމަ ނުޖެހިއެވެ. “މަނިކު އަހަރެންނަށް ނޭނގުނީ… އެހެން ނޫނަސް އަހަރެންނަށް ކިހިނެއް އެނގޭނީ އޭނަ ފާހަނަ ނުކުރާކަމެއް….” ހަށަންބަދެލަމުން ޝީރީން މަނިކުއާއި ހަތަރުކަޅި ހަމަކުރިއެވެ. “ޝީރީންއެއް ނޫންތަ އޭނަގެ މަންމައަކީ… ޝީރީންއަށް އަޔާނާގެ ނޭނގޭ އެއްވެސް ކަމެއް އޮވެގެން ނުވާނެ… ޝީރީންތީ އަޅެ ކުޑަކުއްޖެއްތަ..” މަނިކު ރުޅިއައިސް ވާހަކަދެއްކިޔަސް އެއަޑު ވަރަށް މަޑެވެ. އެކަން ވެގެން ދިޔައީ ޝިރީންއަށް ލިބުނު ހިއްވަރަކަށެވެ. “އަހަރެން ބުނެގެން މަނިކު ކުރިކަމެއްތަ އެއީ… އެއީ މަނިކު ބޭނުންވެގެން ކުރިކަމެއް.. އެހެންވީމަ އެ ކުއްޖާވާނީވެސް މަނިކުގެ ޒިންމާއަކަށް….” ޝީރީން އެހެން ބުނެ ހިނގައިގަތީ ކޮޓަރިއާ ދިމާލަށެވެ. މަނިކަށް ހުރެވުނީ ޝީރީން ދިޔަ ދިމާލަށް ބަލަހައްޓައިގެންނެވެ. މިއީ ހަމަ ހަގީގަތުވެސް މަނިކު ލޯބިވި ޝީރީންބާއޭ މަނިކުގެ ހިތައްއެރިއެވެ.\nމުޅި ގޭތެރެ އަޑުގަދަ ކޮއްލާފައިވަނީ ކުޑައަޔާނާގެ ހުނުމުގެ އަޑުންނެވެ. އޭރު ހަދީޖާގެ މާމަ ދަރި ކިޔާރުވެސް އަޔާނާއާއި އެކު ކުޅެ ސަކަރާތް ޖަހާ އުޅެއެވެ.\n“ކޮބާ ޝިޔާމާ ހަމަ ރަންގަޑެއްކަހަލަ ކުއްޖެއްދޯ މަނިކަށް ލިބުނީ…. ތީހަމަ ޝިޔާމާގެ ދުއާތަކުގެ އީޖާބޭ އަހަރެން ބުނާނީ…” ކުޅެ ސަކަރާތް ޖަހަމުން ދިޔަ އަޔާނާއާއި ކިޔާރުއަށް ބަލާލަމުން ހަދީޖާ ބުންޏެވެ. “އަހަރެން ހިތަށް އަރާ އަހަރެންގެ ނަޖީބުވެސް ޝިރީން ކަހަލަ ކުއްޖެއް ހޯދިނަމައޭ… ހަމަ ހުވާކޮއްފަ މިބުނަނީ އެއީ ފުޅަ އަޅާފައި އިން ކުއްޖެއް… މަށައް ހަމަ ޔަގީން އޭނައަށް ނޭނގޭނެކަން ނޫޑްލްސް ގަނޑެއްގެ ހިސާބުވެސް ކައްކަން….” ހަދީޖާ ހުރިހާ ވާހަކައެއް ދައްކަމުން ދިޔަ އިރުވެސް ޝީޔާމާ ބަހެއް ނުކިޔައި އިނީ ކިޔާނެ އެއްޗެއް ނޭންގުމުންނެވެ. ޝީރީންއަކީ ގޯސްދަރިއެއް ނޫނެވެ. ޝީރީން މިގެއަށް އައި ދުވަހު ޝީރީންގެ މަސައްކަތް ތެރިކަން ޝިޔާމާއަށް ވަނީ ފެނިފައެވެ. އެހެން ނަމަވެސް ތިންމަސް ތެރޭ ޝީރީންގެ އުޅުން ބަދަލުވެ ދިޔައީ ކިހިނެއްކަން އެއީ ޝިޔާމާ މިހާތަނަށް އަމިއްލަ ނަފްސާ ކުރަމުންއަންނަ ސުވާލެކެވެ.\n“ދަރިފުޅާ…” ދުވަމުން ދުވަމުން ދިޔަ އަޔާނާ ވެއްޓި ރޯން ފެށުމުން ޝީޔާމާ އެދިމާލަށް ދިޔައީ ހަލުވި ފިޔަވަޅުތަކަކާ އެކީގައެވެ. “މާމާ އޫ އޫ….” އަތުގެ ބޮޑުވައި އިނގިލި ދައްކާލަމުން އަޔާނާ ރޯންފެށީ ތުންދަމާލަމުންނެވެ. އޭރު ކުޑަ ކުޑަ ކިޔާރުވެސް ހުރީ އަޔާނާ ރޯންފެށުމުން ދެރަވެފައެވެ. “ދަރިފުޅާ މަނިކު…. މަނިކު…” އަޑުގެ ނެއްތަނަށް ޝިޔާމާ މަނިކަށް ގޮވާލީ އަޔާނާގެ އިނގިލި އިންގޮތް ފެނިއެވެ.\n“މާތްކަލާކޯ… އެކަމަކު ތީހަމަ ދެންމެ ވެއްޓުމުން ވީވަރުތަ…” ކިޔާރު ކިހިލި ޖަހާލަމުން ހަދީޖާވެސް އަޔާނާގެ އިނގިޔަށް ބަލާލިއެވެ.\n“ކީކޭ މަންމާ….. ބައްޕިގެ ޔާޔާ ކިހިނެއްވީ” ޝިޔާމާ އަތުގައި އިން އަޔާނާ އުރާލަމުން މަނިކު އަޔާނާއަށް ވީ ކީއްތޯ ސުވާލުކުރިއެވެ. “ބިއްބި އޫ އޫ…” ބޮނޑުވައި އިނގިލީގައި ނެއްޓިފައި އިން ނިޔަފަތިގަނޑު ދައްކާލަމުން އަޔާނާ ރޯންފެށީ ކުރިއަށްވުރެއްވެސް ބާރަށެވެ. “ހިނގާ ހެލްތުސެންޓަރަށް….. މަންމަ ޝީރީން ގޮވައިގެން އާދޭ އެނގޭ.. މިދަނީ ހެލްތްސެންޓަރަށް…” އެހެން ބުނެ މަނިކު މިސްރާބު ހަލުވިކޮއްލީ އެދިމާލަށެވެ.\n“މަނިކު އަޅުގަނޑަށް ފެންނަނީ އަޔާނާ ގޮވައިގެން މާލެ ގޮސްލަން…. މާލެގޮސް ޓެސްޓް ހެދީމަ ރަނގަޅަށް އެނގޭނީވެސް…މީ ވަރަށް މަދުން ދިމާވާ ކަހަލަ ކޭސްތަކެއް… އެހެންވެ މިކަމާ ބެހޭގޮތުން އަޅުގަނޑަށް އިތުރު އެއްޗެއް ބުނާކަށް ނޭނގޭނެ….މާފުކުރޭ…” ޑރ ނާސިހާ ދެރަވީ މަނިކަށް އިތުރު އެހީގެ އަތެއް ފޯރާ ނުދެވޭނެތީއެވެ. އަޔާނާއަށް ދިމާވެފައިވަނީ އާދައިގެ ކަމަކާ ނޫނޭ މަނިކުގެ ހިތް ބުނެލީ ޑރ ނާސިހާ އެހެން ބުނުމުންނެވެ. ޑރ ކޮޓަރިން މަނިކު ނިކުތް އިރު އަޔާނާ އުރައިގެން ޝިޔާމާ އިނީ ނާނާ ކިޔައިލަ ކިޔައިލައެވެ.\n“ދަރިފުޅާ ކީކޯ ބުނީ…….” މަނިކު އަޔާނާގެ ބޭސް އަޅާފައިވާ އިނގިލީގައި ފިރުމާލިއެވެ. “މަންމާ މާލެ ދާންޖެހޭނީ…. އެކޮޅަށް ގޮސް ބަލަން…. މަންމައަށް ދެވޭނެތޯ…..” އަހަން ނާހަން ހުރެވެސް މަނިކު އެންމެ ފަހަން ޝިޔާމާ ކުރެން އަހާލިއެވެ. “ކީއްވެ މަންމަ ނުދާންވީ… މީ މަންމަގެ ހުރި ހަމައެކަނި މާމަ ދަރި… މަންމަ ދާނަން….” ޝިޔާމާ އެހެން ބުނުމުން މަނިކު އުފަލުން ހިނިތުންވެލިއެވެ.\nލައިލާ ފޯނު ސްކުރީނަށް ބަލާލުމައްފަހު ފޯނުބާއްވަނީ ކަމެއް ކުރަން ބޭނުންވާފަދަ މީހެއް ހެނެވެ. ކޮޓަރީގައި ދިއްލާފައިވާ މަޑު ފަނޑު އަލިން ލައިލާގެ މޫނު ފެންނަނީ ވަރަށްވެސް ރީތިކޮށެވެ. “ސާބަސް…. ކޮން ހިތާމައެއް ތިކުރަނީ ބޮކި ނިވައިލައިގެން….” ލީނާ އައިސް ލައިލާއާއި ޖެހިގެން އޮށޯންނަމުން އަހާލިއެވެ. “ކަމެއްނުވޭ…” ފޯނު ރެކް މަތީ ބާއްވަމުން ލައިލާ ސީލިންގްއަށް ނަޒަރުހުއްޓާލިއެވެ. “ސާބަސް… ލައީ ދޮންތައަށް ފެންނަނީ ލައީ މީހަކާ އިންނަން… ތިގޮތަށް އެކަނި އިންނަން ވީމަ ތި ބޯގޮވަނީ… ” ލައިލާ އެގޮތަށް އުޅޭތީ ލީނާ ކަންބޮޑުވުން ފާޅުކުރިއެވެ. “ނުވޭ އަދި…. އަސްލުވެސް….” ލައިލާ ލީނާ އާއި ދިމާލަށް ބަލާލަމުން ބުނެލީ އަވަހޭ ބުނަމުންނެވެ. ” އެންމެ ރަނގަޅު…. ދެން ކިޔަވާކަށް ނުވިސްނަންތަ. 22 އަހަރު ވިޔަސް ކިޔެވިދާނެ އެއްނު…. ނުވިސްނަންތަ…” ލީނާ ބޭނުންވީ ލައިލާގެ ދިރުއުޅުމާއިގެން ވިސްނާވަރުގެ ކަމެއް ކުރުމަށެވެ. “އަނެއްހެން އެހާ ކިޔަވާހިތެއް ނުވޭ… އެކަމް ބައެއްފަހަރު ހިތައްއަރާ ކޭކް އަޅަން ދަސްކުރަންވީއޭ… ޕޭސްޓްރީ ކޯހެއް ހަދަން…” ލައިލާ ސީލިންގްއަށް ބަލަމުން ބުންޏެވެ. “ޔެސް ގުޑް އައިޑިއާރ… ސިކްސްމަންތައިން ތިކަން ވާނެ ކަންނޭގެ… މިދަނީ މަންމަ ކައިރީގައި ބުނެގެން ލައީ މާލެ ފޮނުވާލެވޭނެ ގޮތެއް ހެދޭތޯ ބަލަން…. ހަހަހހަ” ލީނާ އެނދުމަތިން ތެދުވަމުން ބުނެ ދުއްވައިގަތީ ފަރިޔާލު ކައިރިއަށެވެ. ލައިލާވެސް ލީނާފަތުން ނޯ އޭ ކިޔައި ދުއްވައިގަތެވެ.\n“ޝީރީން މާދަން ނޫންއަނެއް ދުވަހު މާލެ ފުރަން މިއުޅެނީ…. ރެޑީވާތި…. އަޔާނާ ގޮވައިގެން ޝީރީން މަންމަ ކައިރިއަށްވެސް ދާންޖެހޭނެ ފުރުމުގެ ކުރިން…. ” މަނިކު ކޮޓަރިއަށް ވަންގޮތަށް ޝީރީންއާއި ވާހަކަ ދެއްކިއެވެ. “އަހަރެން ނުދާނަން މާލެއެއް….. ކޮންމެހެން އަހަރެން މާލެ ގެންދަން އުޅޭނެ ކަމެއްނެއް…. ޔަގީން އެކުއްޖާ މަރުވާ ކަހަލަ ބައްޔެއްކަން ޖެހިގެން އުޅެނީ…. އޭނަ މަރުވިޔަ ދީބަލަ… ކޮންމެހެން އަހަރެން ގޮވައިގެން ދާނެކަމެއްނެތް…” ޝީރީން ދެބުމަ ގޮއްޖަހާލަމުން ވާހަކަދެއްކިއެވެ. “މިންމި…” މަނިކު އަނގަ ހުޅުވާލިތަނާ އިވުނީ ކުޑަ ކުޑަ އަޔާނާގެ އަޑެވެ. އެ މައުސޫމް މޫނަށް މަނިކު ބަލަން ހުރި އިރު ޝީރީންގެ ރުޅިވެރިމޫނު އެވަގުތު އަޔާނާއަށް ފެނުނީ ބިރުވެރި އެއްޗެއްގެ ސިފައިގައެވެ.\nHeyy guyxx here is the next part. Hope yu guyxx will enjoy. ??\nalhe varah dhera vejje ?\nNxt part ah vx inthixaaru kuraane kamah hykuran??\nv reethi alhe kamana keevetha lasvani thankolhe avahah up kohdheebala ehaadhanulafaa mammaekey 13 bai v beynunkiyaalan adhimihaalaskohfa up thikuree adhi mirey 1 part\nMaadhama enme lasvegn part eh genes dheynan ingeyy. Aslu lasvany. Varah bodah sorry. Thnk yu guyx mi vaahaka kiyaathy. ??\nDhen mirey up kohdheebala\nHeyyy guyxx. I wont be able to upload tonyt. Sorry varah bodah. ? Hope yu all will underdtnd\nދީނީ ލޯބި November 24, 2017\nހިތް އެކީ ދެވިއްޖޭ…50\nލޯބި December 29, 2016\nއެހެނިހެން ލޯބި May 26, 2016\nފުރާނައިގެ ދިރުމޭ ތިއީ ( 1 ވަނަ ބައި )\nރަހީނު… 15 ވަނަ ބައި


Kuda Kuhjjaku Raheenu Koh Aniyaa Kuri Mahssala Eh Fuluhun Balan Fashaifi ކުޑަ ކުއްޖަކު ރަހީނުކޮށް އަނިޔާކުރި މައްސަލައެއް ފުލުހުން ބަލަން ފަށައިފި – Huvadhoo News Kuda Kuhjjaku Raheenu Koh Aniyaa Kuri Mahssala Eh Fuluhun Balan Fashaifi Huvadhoo News\nކުޑަ ކުއްޖަކު ރަހީނުކޮށް އަނިޔާކުރި މައްސަލައެއް ފުލުހުން ބަލަން ފަށައިފި\nށ. ޅައިމަގުގައި ކުޑަ ކުއްޖަކު ރަހީނުކޮށް އަނިޔާކުރި މައްސަލައެއް ބަލަމުންދާ ކަމަށް ފުލުހުން ބުނެފިއެވެ.\nފުލުހުން ބުނީ 17 އަހަރުގެ ފިރިހެން ކުއްޖަކު އެރަށުގައި ރަހީނު ކުރި މައްސަލައެއް އިއްޔެ ރިޕޯޓް ކުރުމުން އެމައްސަލަ ބަލަމުންދާ ކަމަށާއި، އެހެން ނަމަވެސް އެކަމާ ގުޅިގެން އަދި މީހަކު ހައްޔަރު ނުކުރާ ކަމަށެވެ.\nއެ ރަށުން ވާހަކަ ދެއްކި މީހަކު އޮންލައިން ނޫސް “އަވަސް” އަށް ކިޔައިދިން ގޮތުގައި އެ ހާދިސާ ހިނގާފައި ވަނީ މި މަހުގެ 22 ވަނަ ދުވަހު ގެ ރޭގަނޑުގެ ވަގުތެއްގައެވެ. އެރަށުގައި ހުންނަ އުރީދޫ އެންޓަނާ ހުންނަ ސަރަހައްދުގައި އެދުވަހުގެ ރޭ 17 އަހަރުގެ ކުއްޖަކު ދެ އަތާއި ދެ ފައި ބަނދެފައި އޮއްވާ ފެނުނު ކަމަށެވެ. އަދި އެކުއްޖާގެ އަނގަމަތީގައި ޓޭޕް އަޅާފައި އޮތްއިރު އެކުއްޖާގެ ހަށިގަނޑުގެ ބޭރުފުށުން އަނިޔާ ކޮށްފައި ހުރި ކަމުގެ ނިޝާން ތަކެއް ފެންނަން ހުރި ކަމަށް އޮންލައިން ނޫސް “އަވަސް” އަށް މައުލޫމާތު ދިން އެރަށުގެ މީހަކު ބުންޏެވެ.\nމި މައްސަލާއިގެ ބާވަތުން މި ކަމާއި ގުޅިގެން އިތުރު ތަފްސީލެއް ފުލުހުންގެ ފަރާތަކުން ނުލިބެއެވެ. އެހެން ނަމަވެސް، ފުލުހުންނާއި ޖެންޑާއިން ދަނީ މި މައްސަލަ ބަލަމުން ކަން ފާހަގަ ކޮށްލަމެެވެ.\nމި ފަހަކަށް އައިސް، ކުޑަ ކުދިންނަށް އަނިޔާ ކުރުމާއި، ހަނގާ ކުރުމުގެ މައްސަލަތަށް ވަނީ އިތުރުވެފައެވެ.\nދާދިފަހުން 13 އަހަރުގެ ކުއްޖަކު ރަހީނުކޮށް އަނިޔާ ކުރުމަށް ފަހު މަރާލައި އެއްލާލާފައިއޮއްވާ ހުޅުމާލޭގެ ސަރަހައްދަކުން ވެސް ވަނީ ފެނިފައި ވެއެވެ.


ކައިރީގައިހުރި ރަށްރަށަށް ބިލެތާ ދިޔަ ދޯނިތައް އައިސް ފަޅަށް ވަންނަނީއެވެ. ހުސޭނު އިނީ އަތިރިމަތީގައި ހުރި ކާނިގަހެއްގެ ދަށުގައި އޮތް ރުއް ބުޑެއް މަތީގައެވެ. ގަދަޔަށް އަވި ދިއްލާފައި އޮތް ދުވަހެކެވެ. އެހެންނާ ނުފެންނަ ބައެއް ރަށްރަށުގެ މަލަތައްވެސް ތިރިތިރިކޮށް ފެންނަން އޮތެވެ. މާލޫދަށް ދައުވަތު ދިނުމަށް ބިލެތާއި ފަންޏާ ހިފައިގެން ދިޔަ ތިން ދޯނިވެސް އޮތީ ދިދަ ދަމާ ޒީނަތްތެރިކޮށްފައެވެ. ޖެހެމުންދިޔަ ރީތި ނަލަ ވައިގެ ތެރޭގައި އެ ދޯނިތައް ދުއްވާފައި އައިސް ރިޔާތައް ދޫކޮށްލީ ފަޅަށް ވަދެފައެވެ. އެންމެންގެ މޫނުމަތިންވެސް ފެންނަނީ ހާއުފާވެރިކަމެވެ.\nދޯނިތަކުން ފައިބައިގެންއައި މީހުން އެއްގަމަށް އަރައިގެން ދިޔައީ ހުސޭނު އިން ކާނިގަސް ކައިރިން ލާފައެވެ.\n"ހުސޭނާ.. އާދޭ ގޯތިދޮށަށްދާން" ފަހަތަށް އެނބުރި ހުސޭނަށް އަތުން އިޝާރާތް ކުރަމުން މުޙައްމަދުބެ ބުނެލިއެވެ. ހުސޭނު ރުއްބުޑުމަތިން ފުންމާލިތަނުން އޭނާ ވެއްޓުނެވެ. ތެދުވެ ދުއްވައިގަތް ތަނުން އަނެއްކާވެސް ދެފައި އޮޅިގެން ވެއްޓުނެވެ. ތެދުވެ ބަނޑުން ވެލި ފޮޅާލާފައި އެއްއަތުން މުންޑު ހިއްލަމުން އަނެއްކާވެސް ދުއްވައިގަތެވެ. ހުސޭނު ގޮސް ހިފީ މުޙައްމަދުބެގެ އަތުގައެވެ. މުޙައްމަދުބެ ހުސޭނުގެ ކަރުކޮށުގައި އަތް ޖައްސާލިއެވެ. މުޙައްމަދުބެއަކީ ހުސޭނުގެ މަންމަ ފަރާތުގެ ބޮޑުބޭބެއެވެ. ހުސޭނުގެ ބައްޕަ ނިޔާވިއްސުރެ ބައްޕައެއްގެ ލޯބިދީ ހުސޭނާއި އޭނާގެ މަންމަ ބަލަހައްޓަނީ މުޙައްމަދުބެއެވެ.\n"ހަލީމާ. މިސޮރު މިހިރީ ހުންއައިސްފަ. މި ސޮރާ އަޅާލަބަލަ" ހުސޭނުގެ ކަރުދޮށުގައި އަނެއްކާވެސް އަތް ޖައްސާލަމުން މުޙައްމަދުބެ ބުންޏެވެ. މާލޫދަށް ކުޅި ކާޖާއާއި ފޮނިކާޖާ އާއި އުޅާއްޔާއި ބަނބުކެޔޮ ތެލުމުގެ މަސައްކަތުގައި އުޅުނު ހަލީމަ ބަދިގެ ތެރޭން ނުކުތީ ދުވެފައި ކަހަލަ ގޮތަކަށެވެ. ހުސޭނަށް ކަމެއް ވެއްޖެއްޔާ ހަލީމަ ނިކަން ކަންބޮޑުވާނެއެވެ.\n"އެބުނާހެން. ބޭބޭ! އަސުރުން އަންނަމުން މުދިންބެ ގޮވައިގެން އަންނާތި. ކޮންމެވެސް ކަމެއް ކުރަންވާނީ" ހަލީމަ ހުސޭނުގެ ކަރުދޮށުގައި އަތްޖައްސާލަމުން ބުންޏެވެ. އޭރު ހުސޭނުގެ އުމުރުން އެގާރަ އަހަރެވެ. ހުސޭނު ގޮވައިގެން ހަލީމަ ވަނީ ގިފިއްޔަށެވެ. ވަޅުދޮށުގައި ބަހައްޓައިގެން ދެފަޔާއި ދެއަތާއި މޫނާ ރަނގަޅަށް ދޮއްވައިގެން ގެންގޮސް ކުޑަ އަށީގައި ބޭއްވިއެވެ. ބޯދޮށަށް ބާލީހެއް ލައްވައި ކައިރީގައި ކަންނޭލެއް ޖައްސަައިދިނެވެ. އިރުކޮޅަކުން ހަލީމަ ގެނައީ ލުބޯ ހުތު ފަނިތައްޓެކެވެ. ހުސޭނު އެއް ނޭވާއިން ބޯލިއެވެ. ލޯވަށި ހިފައިގެން ހަލީމަ ދިޔައީ ބަދިގެ ފަރާތަށެވެ.\nމުދިންބެ އަޅައިދިން ފަންވަތް އެޅިފަހުން ހުންގަނޑު ވިހެލިއެވެ. އެކަމަކުވެސް ވަރުބަލި ކަމެއް ނުފިލައެވެ. ޖަމީލާއާއެކު ކުޅެންދާހާ ހިތްވަރެއް ނެތެވެ. ޖަމީލާ ދެފަހަރު އައިމަވެސް ހުސޭނު ނޫނެކޭ ބުނުމުގެ ގޮތުން ހޫރާލީ ބޮލެވެ. ޖަމީލާއަކީ ހުސޭނާ އެއްފުރާ ކުއްޖެކެވެ. ދެގެ ޖެހިގެން ހުންނާތީ ދެކުދިން ކުޅެ އުޅެނީ އެކީގައެވެ. ހަލީމައާ އެހިސާބުގަނޑުގެ ހުރިހާ އަންހެންވެރިން މާލޫދަށް ތައްޔާރުވުމަށް ކައްކާ ތެލުލާ ސާމާނުތައް ތައްޔާރުކުރަނީ ހަލީމަގެ ބަދިގޭގައެވެ. މަގުހިނގާ މީހުން އުޅޭނޫޅޭ ގޮތް ބެލުމަށް ހުސޭނު ބައެއް ފަހަރު ގޭގެ އޮޅިގަނޑު މައްޗަށް ނިކުމެލައެވެ. ވަރުބަލިކަން އިޙްސާސްވާން ފެށުމުން ގޮސް އޮށޯންނަނީއެވެ.\nބަދިގެ ދޮށުގައި އުޅެމުން އިރުއިރުކޮޅާ ގެއަށްވަދެ ހުސޭނަށް ކޮންމެވެސް އެއްޗެއް ދެވޭތޯ ހަލީމަ އުޅެއެވެ. ކުުރުބާ ފެންތައްޓެއް ނޫނީ ލުބޯ ހުތު ފަނިތައްޓެކެވެ. ހުސޭނު ވަރަށް ބަސް އަހަރައިގެން ދޭހާ އެއްޗެއް ކައިބޮއި ހަދައެވެ. އޭނާ އެންމެ ކަންބޮޑުވަނީ ބައްޔޭ ކިޔާފައި މާލޫދު ހަރުގެއަށް ނުފޮނުވާފާނެތީއެވެ. ކޮންމެ ގޮތެއް ހަދާފައިވެސް ކޭމަށް ދާން އޭނާ ބޭނުމެވެ.\nލަންދޫ ރައްޔިތުން އިންތިޒާރު ކުރަމުން އައި ދުވަހަށް އިރު އަރައިފިއެވެ. އޭރު ބައިބަޔަށް އެކި ރަށްރަށުން އައި މީހުންތައް އެކިއެކި ގެތަކުގައި ރަމަތަވެއްޖެއެވެ. މިއަދު ކުރިއަށްވުރެ ހުސޭނުވެސް ފެންނަނީ ރަނގަޅު ކޮށެވެ. އެހެންވެކަން ނޭނގެއެވެ. ހަލީމަވެސް ބޮޑަށް އުޅޭތީ ފެންނަނީ އެގެޔަށްއައި މާޅެންދޫ މީހުންނާއި މާފަރު މީހުންގެ ކަންތައްތަކުގައެވެ. އެމީހުންނަށް އޮތީ ހިތަކަށް ގެ ދީފައެވެ. ރަށުގެ މީހުންނާއި ބޭރުން އަރައިގެން އުޅޭ މީހުންގެ މޫނުތައްމަތިންވެސް ފެންނަނީ އުފާވެރިކަމާއި ހިނިތުންވުމެވެ. އެންމެންވެސް އުޅެނީ އެމީހަކަށް ޒީނަތްތެރި ވެވުނު އެންމެ ރީއްޗަކަށް ޒީނަތްތެރި ވެގެންނެވެ. ހުސޭނުވެސް ހުރީ ހެނދުނު ހެނދުނާ އޭނާގެ މަންމަ ފެންވަރުވާ ރީތިކުރި ގޮތަށެވެ.\nބޭރުން އަރާ މީހުންނަށް މެޙްމާނުދާރީ އަދާކުރުމަށް ފުރަތަމަ އޮތީ އަރާފަންޏެވެ. ތެޔޮލީކޭން ފެށުނީ އަސުރުން ފައިބައިގެންނެވެ. އަރާކޭން ފެށޭނީ ޢިޝާނަމާދުން ފައިބައިގެންނެވެ. އެހެން އެއްވެސް ތާކަށް ނުދެވުނަސް އަރާކޭމަށްދާން ހުސޭނު ބޭނުމެވެ. ޢިޝާ ނަމާދަށް ނުދާ ކުދިންނަށް މާލޫދު ހަރުގެއަށް ނުވަދެވޭނެކަން ހުސޭނަށް އެނގެއެވެ. އެއީ ޒަމާނުއްސުރެ ރަށުގެ އެންމެންވެސް އިޙްތިރާމުކުރާ އާދައެކެވެ. އެހެންވެ މާކުރިން ވުޟޫކޮށް އޭނާހުރީ ތައްޔާރު ވެގެންނެވެ.\n"ހުސޭނާ" ގޭ ދޮރުމައްޗަށް އަރާފައި މުޙައްމަދުބެ ގޮވާލިއއަށް ހުސޭނު ބޭރަށް ނުކުތެވެ. އޭރު ބޭރުގައި ހުރި ޖޯލި ފަތީގައި ހަލީމައާއި އޭނާގެ އެކުވެރިން ދުންބޯން ތިއްބެވެ. މުޙައްމަދުބެ އައުމުން އެމީހުން ކޮޅަށް ތެދުވިއެވެ.\n"ބޭބޭ! ހުސޭނު ހުންނަލެއް ވަރުބަލިކަމުން ނުފޮނުވަން ކަމަށް މިހިރީ" ހަލީމަ ބުންޏެވެ. މުޙައްމަދުބެ ހުސޭނުގެ މޫނަށް ބަލާލިއެވެ.\n"ދެވޭނެދޯ ހުސޭނާ. ހިނގާ ދާން" ހުސޭނުގެ މޫނަށް އެރި ކުލަވަރު ފެނިފައި އޭނާ ނުލައި ދާކަށް މުހައްމަދުބެ ބޭނުމެއް ނުވިއެވެ. މުޙައްމަދުބެ ގޮތެއް ނިންމައިފިނަމަ ހަލީމައެއް އެކަމަކަށް ގޮތެއް ނުކިޔާނެއެވެ.\nޢިޝާ ނަމާދުން ފެއިބިތާ މާގިނައިރެއްނުވެ މާލޫދު ހަރުގޭގައި އަރާކޭން ފެށިއްޖެއެވެ. އެންމެންވެސް އުޅުނީ ކެއުމުގެ ކަންތައްތަކުގައެވެ. ކޭމެއްގެ ދޮށުގައި ހުސޭނު ބައިންދާފައި މުޙައްމަދުބެ އުޅުނީ ބީރައްޓެހިން ކޭންތަކަށް ހަމަޖެއްސުމުގެ ކަންތައްތަކުގައެވެ.\n"ކޮބާ މިތާ ބޭންދި އަހަރެންގެ ހުސޭނު" މުޙައްމަދުބެ ސުވާލުކުރުމުން އެތާތިބި މީހުން ފަރާތްފަރާތަށް އެނބުރި ހޯދާ ބަލަންފެށިއެވެ.\n"އެސޮރު ދެންމެވެސް އިން" ރޯސް ކޮށްފައިއޮތް ކުކުޅު ފަޔެއް ދަތުން ވީދާލަމުން އިދުރީސް ބުންޏެވެ. މުޙައްމަދުބެ ހަރުގޭގެ އެއްކޮޅުން އަނެއް ކޮޅަށް ބަލަމުން ދިޔައެވެ. ގޭދޮށަށް ދިޔައީތޯ ބަލަށް މީހަކުވެސް ފޮނުވިއެވެ. ހުސޭނުގެ ޚަބަރެއް ނުވިއެވެ. އިސާހިތަކު ހުސޭނު ގެއްލުނު ވާހަކަ މުޅި ރަށަށް ފެތުރިއްޖެއެވެ. މާލޫދު ކިޔަން ތިބި މީހުންވެސް މާލޫދު ކުރުކޮށްލާފައި ހުސޭނު ހޯދަން ނުކުމެއްޖެއެވެ. ހުސޭނު ގެއްލުނު ޚަބަރާއެކު ހަލީމާ އަނބުރައިގެންފިއެވެ. އޭރު ރަށުގެ ހުރިހާ އަންހެނުން ކަހަލަ ގޮތަކަށް އޮތީ އެގޭދޮށަށް ޖަމާވެފައެވެ. ހޭވެރިކަންވާއިރަށް ހަލީމަ ގޮވަނީ ހުސޭނަށެވެ.\nބިގަރާއި ފާނޫޒާއި ހުޅު ހިފައިގެން ހުސޭނު ހޯދަން މީހުންތައް ބައިބަޔަށް ނުކުމެއްޖެއެވެ. ވަލުތެރެއާއި ފަޅުމައްޗާއި އަތިރިމަތިވެސް ބަލަން ފަށައިފިއެވެ. ހުސޭނު ހޯދަން ރައްޔިތުން މުޅި ރަށުގައި ތިން ދުވަސްވަންދެން އަތްފުނާ އަޅައިފިއެވެ. އޭނާގެ އެއްވެސް ނިޝާނެއް ނުފެނުނެވެ. އޭރު ހުސޭނު ފެނިދާނެކަމާމެދު ގިނަ ބަޔަކު އުންމީދުވެސް ކަނޑާލައިފިއެވެ. ގިނަ މީހުން ކިޔަނީ ހަންޑި ގެންދިޔައީ ކަމަށެވެ.\n"އައްސަލާމް ޢަލައިކުމް" ސަލާން ގޮވާލުމަށްފަހު މުޙައްމަދުބެ މުދިންބެމެން ގެއަށް ވަނެވެ. މުދިންބެ އޮތީ އޭނާ އޮންނަ ބޮޑު ސަރަންފީއެވެ. ކައިރީގައިހުރި އެއްތެޔޮފުރި ގޮޑިއެއްގައި މުޙައްމަދުބެ އިށީނެވެ. މުޙައްމަދުބެ އެއައީ ކޮން މުހުތާދަކައިގެންކަން މުދިންބެއަށް އެނގުނެވެ. ހީވަނީ އެކަމަށް އޭނާ ތައްޔާރުވެގެން ހުރި ހެންނެވެ.\n"މުދިންބޭ. މިއައީ ހުސޭނުގެ ކަންތަކާ. އެފަރާތުގެ ކަމަކަށް...."\n"ހޯދާ ރަނގަޅު ހަކުދިން. ޢިޝާނަމާދުން ފައިބާއިރަށް މިގޭ ދޮށަށް ފޮނުވާ. އުހު! އެމީހުން ގޮވައިގެން މުޙައްމަދު އަންނަންވާނީ" މުހައްމަދުބެ ވާހަކަ ނުނިމެނީސް މުދިންބެ ބުންޏެވެ. އެ ކުދިން ގޮވައިގެން މުދިންބެމެން ގޭދޮށަށް މުޙައްމަދުބެއަށް ދެވުނުއިރު މުދިންބެ އިނީ ދުންކިބާލަކަށް އަލިފާން އަޅައިގެން ކިޔަވާށެވެ. މުދިންބެއަށް އެމީހުން އައިކަން އެގުމުން އަތުން އިޝާރާތް ކޮށްލިއެވެ. ހުރިހާ އެންމެން މުދިންބެ ކައިރިއަށް ޖެހިލުމުން ކޮންމެ މީހަކަށް ފޮތެއްދީ ކިޔަވަންވީ ތަން ދެއްކިއެވެ. އަތުން އިޝާރާތް ކުރަމުން މުދިންބެ ހިނގައިގަތީ ރަށުގެ ހުޅަނގު ކޮޅަށެވެ. ރުކުމައިފެންގަޑޭ ކިޔާ ސަރަޙައްދަށް ދާން އޮންނަ މަގަށެވެ. އެމަގަކީ ބޯޖަންގަލީގެ ތެރެއިން ރަށުގެ މީހުން ނޫޅޭ ފަރާތަށް ފޫދުއްވާލާފައި އޮންނަ މަގެކެވެ. މަގެކޭ ބުންޏަސް އެއީ ދެފަރާތުގައި ބޯކޮށް ވިނަހެދިފައި ވަލުތެރެއިން ދެވެން އޮންނަ ހިނގާ މަގުވަރެކެވެ. ދުންކިބާ ހިފައިގެން އެންމެ ކުރީގައި ހުރީ މުދިންބެއެވެ. އޭނާގެ ފަހަތުގައި ބިގަރު ހިފައިގެން ހުރީ މުޙައްމަދުބެއެވެ. އެންމެން ހިނގާފައި ދިޔައީ ފައްޗަކަށްވާގޮތަށެވެ.\nމަގު ކޮޅާ ވަރަށް ގާތަށްގޮސް ކުއްލިއަކަށް މުދިންބެ ހުއްޓުނެވެ. އަދި އޭނާގެ އަތުގައި އޮތް ކޮށާވަޅި ބިންމައްޗަށް ޖެހިއެވެ. އެއީ މަގު ތަންކޮޅެއް ފުޅާކޮށް އޮތް ބިންގަނޑު އަލި ހިސާބެކެވެ.\n"މުޙައްމަދާ މީހުން ހަމަތޯ ބަލާބަލަ" މުދިންބެ ބުންޏެވެ. މުޙައްމަދުބެ ބޯގުނަން ފެށިއެވެ.\n"މުދިންބޭ. ފާތުމަގެ ހަސަނެއް ނެތް" މުޙައްމަދުބެ ބުންޏްވެ. އެވަގުުތު އެކަކު އަނެކެއްގެ މޫނަށް ބަލަންފެށިއެވެ. ހީވާގޮތުން އެންމެންވެސް ތިބީ ބިރުގަންފައެވެ.\n"އެސޮރު ހުރީ އެންމެ ފަހަތުގަދޯ؟ ކަލޭމެންނަށް ނޭނގޭތަ ހަސަނު ގެއްލުނު އިރެއް. އަނެއްކާ އެސޮރު އައިތަ؟' މުޙައްމަދުބެ އެހިއެވެ. އެމީހުންނާއެކު ދިޔައެވެ. އެކަމަކު ގެއްލުނީ ކިހާ ހިސާބަކުންކަމެއް ނޭނގެއެވެ. އެ ވާހަކައިގައި ތިއްބާ އެމަގުން ތަކުބީރު ގޮވަމުން އަންނަ ބައެއްގެ އަޑު އިވެން ފެށިއެވެ.\n"ކޮބާ މުދިންބެ. ފާތުމަގެ ހަސަނު މޮޔަވެގެން މުދިންބެ ހޯދަން މިއައީ. ދިހަބާރަ ފިރިހެނުންނަށްވެސް އެސޮރެއް ނުހިފެހެއްޓޭ" މުޙައްމަދުބެމެން ތިބި ހިސާބަށް އަރާ ހަމަވެފައި އެމީހުންގެ ތެރެއިން މީހަކު ބުންޏެވެ. މުދިންބެއަށް އެއަޑު އިވެއެވެ. އެކަމަކު އޭނާ އިނީ ބިންގަޑަށް ޖެހި ކޮށާވަޅީގެ މުއްގަނޑުގައި ހިފައިގެން އެއިން ގޮތަށެވެ. މިހުރިހާ ކަމެއް މިއަންނަނީ އެއް ދިމާލަކުންކަން މުދިންބެއަށް ޔަޤީން ވެއްޖެއެވެ. ކުރިއަށް މިދެވެނީ ރަނގަޅު މަގުން ރަނގަޅު މިސްރާބަށް ކަންވެސް އޭނާއަށް ޔަޤީނެވެ.\nކޮށާވަޅި ބިމުން ނުނަގާ ގުދަށް އޮވެގެން ވައްބޮޅެއް އަޅާ އެންމެން އެބޮޅު ތެރެއަށް ވަނުމަށް ބުންޏެވެ. އަދި އެއްވެސް މީހަކު ބިރު ނުގަތުމަށް މުދިންބެ ނަސޭހަތްތެރިވިއެވެ. އެންމެން ބުރުތެރެއަށް ވައްދާފަ މުދިންބެއަށް ބުރުތެރެއަށް ވަދެވުނީ ކިރިޔާއެވެ. ކައިރިން ލާފައި ދިޔަ އަލިގަނޑުގެ އަލިގަދަކަމުން ލޯތައްވެސް އަނދިރިވާހާ ވެއެވެ. އެ އަލިގަނޑުގޮސް ވެއްޓުނީ ރުކަމެއިފެންގަޑު ކިޔާ ހިސާބަށެވެ. ކުއްލިއަކަށް ފެނުނު އެ އަލިގަނޑާއެކު ބައެއް މީހުން ޚަބަރުވެސް ހުސްވިއެވެ. ތަންތަން ވަކިވާވަރު ވީއިރު ބައެއް މީހުން ތިބީ ބުރުތެރެއަށް ވެއްޓިފައެވެ. މުދިންބެ އެމީހުންގެ މޫނަށް ފުމެ ލުމުން އެމީހުން ހޭ އެރިއެވެ.\n"ކޮބާ އަހަރެންނާއެކު ކިޔަވަން ގެނައި ކުދިން. އެކުދިން އާދޭ. މަދުވި ކުއްޖާގެ ބަދަލުގައި މުޙައްމަދު ރަނގަޅުވާނެ. އެހެން މީހުން ހަނދާންކުރާތި އަހަރެން އަންނަންދެން މި ބުރުން ނުނިކުންނާތި. ތިހެން ތިބޭއިރު އެމީހަކަށް ކިޔަން އެނގުނު ހެޔޮ އެއްޗެއް ކިޔާ. ކުރުސިއާއި ނާސި ތިން ސޫރަތްވެސް ރަނގަޅުވާނެ" މުދިންބެ އޭނާއާއެކު އައި މީހުން ބުރުން ނެރެގެން ހިނގައިގަތީ ރުކަމެއިފެންގަޑާ ދިމާލަށެވެ. އެ ފެންގަޑާދިމާލުން ފޭބީ އަތިރި މައްޗަށެވެ. ދެފަސް ބެދުނު ހިސާބުގައި ކޮށާވަޅިން އަކައެއް ކުރަހާ އެ އަކަ ތެރޭގައި އެންމެ ބައިތިއްބިއެވެ. އަދި މެދުގައި ބިގަރު ބަހައްޓައިގެން އެކުއްޖެއްގެ ކައިރީގައި ކިޔަވަން ބުނި ހިސާބަކުން ފެށިގެން ކިޔަވަން އެންގިއެވެ. ކިޔަވަން ތިބި މީހުންނަށް ފެނުނީ ރަށުގެ ދެކުނު ފަރާތުން ރާޅު ފެންފަށުން ދުވެފައިއައި ކަޅު ބޮޑު ބަކައްޓެކެވެ. ބަކައްޓެކޭ ބުންޏަސް މީހެއްގެ އިސްކޮޅަށްވެސް އެސޮރުގެ ފައިތައް ދިގެވެ. އެ ސޮރުގޮސް އޮބާލުމާއެކު ދެން އަންނަތަން ފެނުނީ ބޮޑު ހިބަރެކެވެ. އެސޮރުހުރީ ރާޅު ފެންފަށުގައި ސީދާ ކޮޅަށެވެ. އެންމެ ދިގު ދިވެހި ރުކެއްހާ ވަރުވެއެވެ. އެހެން ހުރެގެން މަގު ހުރަސްކޮށްގޮސް އޮބާލައިފިއެވެ.\n"ކުދިންނޭ ބާރަށް ކިޔަވާ. މިއީ ތިންވަރަށް ފަހަރު. އަހަރެމެންނަށް އެދައްކަނީ އެ ސޮރުގެ ބާރު. ރަނގަޅަށް އަނގަ ނޯޅުވާ ފިސާރި ހިތްވަރާއެކު ކިޔަވާ. ﷲގެ ރަޙުމަތްފުޅުން މިފަހަރު އަހަރެމެންނަށް ކާމިޔާބު ވާނެ" މުދިންބެ އެހެން ބުނެފައި ރާޅު ފެންވަށުން ފެށިގެން އެމީހުން ތިބި ހިސާބާ ހަމައަށް ރޮނގެއް ދަމާލައި، ކިޔަވަން ފެށިއެވެ. ކުޑައިރުކޮޅަކުން ދެކުނު ފަރާތުން ބޮޑު ބިޔަ ކަޅު ހިޔަންޏެއް ދައްކާލައިފިއެވެ. މުދިންބެ އަތުން ކިޔެވުން ބާރުކުރަން އަންގަމުން ދިޔައެވެ. ވައިސޫރިއެއްހާ ބާރަށް އައި ހިޔަނި މުދިންބެ ދެމި ރޮނގާ ހަމައަށް ގަޅިގަނޑެއްހެން ޖެހުނެވެ. އެވަގުތު މުދިންބެ އަތުކޮޅަށް ކޮށާވަޅި ދަމައި ބުޑާއެކު ޖަހާ މަޑުފަސްގަނޑުގެ ތެރެއަށް ވައްދާލިއެވެ. އެވަގުތު އެސޮރު ތެޅިގަތީ މީދަލެއްގެ ނަގޫ ތާށިވީމަ ތެޅިފޮޅި ގަންނަ ކަހަލަ ގޮތަކަށެވެ.\n"އޭ ޝައިޠާނާ! ކަލެއަށް އޮތީ ދެގޮތް. އެއް ގޮތަކީ އިސްލާމްވެ، ﷲ ބާވާލެއްވި ޙައްޤުގެ މަގު ޤަބޫލު ކުރުން. އަނެއް ގޮތަކީ އަހަރެންގެ އަތުން ﷲގެ ވާގިފުޅާއެކު އަނދައިގެން ނެތިގެން ދިއުން. ބުނޭ! ކޮބާ ހުސޭނު" މުދިންބެ ވާހަކައިގައިވަނީ އަުމުރުވެރިކަމެވެ.\n"ތިޔަބުނާ ޙައްޤުގެ މަގެއް މަށަކު ނުދަންނަން. މަށަކަށް ހުސޭނު ވީތަނެއް ނޭނގެ. އަހަރެންނަކަށް ތިބުނާ އެއްގޮތެއްވެސް ނުހެދޭނެ. އަހަރެންގެ މީހުން މިހާރު އަންނާނެ ކަލޭމެންނާ ހަނގުރާމައަށް" ބިރުވެރި ނާމާން އަޑަކުން އެސޮރު ވާހަކަ ދައްކަމުން ދިޔައެވެ.\n"އެމީހުންނަކަށް މިރަށަށް ނޭރޭނެ. ކޮން ދޮގެއް ހަދާކަން. މަށަށް ހުރިހާ ކަމެއްވެސް އެނގޭ. މި ދެނީ އެންމެ ފަހު ފުރުސަތު. ކުރިއަށްއޮތް ފަސް މިނިޓުގެ ތެރޭގައި ގޮތެއް ނިންމާ. ހުސޭނު ވީތަން ބުނޭ. އެހެން ނޫނީ ހަމަ އަންދާލާނީ" މުދިންބެގެ އަޑުވެސް ދިޔައީ ގަދަވަމުންނެވެ. މުދިންބެ އެސޮރާ ވާހަކަ ދެއްކިޔަސް ކިޔެވުން ހުއްޓައެއް ނުލައެވެ.\n"ނުބުނާނަން. އިސްލާމެއްވެސް ނުވާނަން. އަހަރެންގެ ތިން ދަރިން އެ ސޮރު އެހެރީ މަރާފަ. ދުލެއް ނުކުރާނަން. އިހަށް ދުވަހު އަތިރިމަތީގައި ރުއްބުޑެއް މަތީގައި އިނދެފައި އެ ސޮރު ފުންމާލީ މަގޭ ދަރިންތަކުގެ ބޯމައްޗަށް. ތިން ދަރިންމަރުވެ، ދެދަރިން ނުކުޅެދޭ ކުދިންނަށް ވެއްޖެ" އެ ނާމާން އަޑުގައިވެސް ރިހުމެއް ހުރިހެން ހީވެއެވެ.\n"ބަލަ އެސޮރަކަށް ނޭނގޭނެ އެއްނުން ކަލޭގެ ދަރިންފަތި އެތަނުގައި ތިބޭނެ ކަމެއް. ތިޔަ ބުނަނީ އަތިރިމަތީގައި އޮތް ރުއްބުޑެއްގެ ވާހަކަ. ކަލޭމެންވެސް އުޅެންވާނީ ރައްކާތެރިވެގެންނެއްނުން." މުދިންބެ ބުންޏެވެ.\n"އެއީ އަހަރެމެންގެ މުނިކާފަ ޒަމާނުންސުރެ އަހަރެމެންގެ އާއިލާ ދިރިއުޅެމުންދާ ގެ. ކަލޭމެންގެ އެންމެ މީހަކަށްޓަކައި އެންމެން ތިޔަ އުޅެނީ ނުކުމެގެން. އަހަރެން މިބުނީ އަހަރެންގެ ތިން ދަރިން މަރުވި ވާހަކަ. ދެ ދަރިން ނުކުޅެދޭ ކުދިންނަށްވީ ވާހަކަ. ކަލޭމެންނަކީ އިންސާފެއްވެސް ޤަބޫލުކުރާ ބައެއް ނޫނެއްނުން. ކުޑަކުޑަ ކުއްޖެއްވީމަ ތަނުން ތަނުން ނިންމާ ނުލީވެސް.."\nމުދިންބެ ދިން ފަސް މިނިޓުގެ ވަގުތު ހަމަވީއެވެ. ދުންކިބާލަށް ޖީބުން ނެގި ރަތް ކުލައިގެ ކަރުދާސްގަނޑެއް ދިއްކޮށްލިއެވެ. ކަރުދާސްގަނޑު އަނދަމުން ދިޔަވަރަކަށް އެ ސޮރުވެސް ދިޔައީ އަނދަމުންނެވެ.\n"މުޙައްމަދުބޭ" ކުއްލިއަކަށް އިވުނީ ހުސޭނުގެ އަޑެވެ. އެންމެންނަށް ބަލާލެވުނީ ފުރަގަހުގައި ހުރި ބޯކެޔޮ ބޮންޖަށެވެ.\n"އަހާ... ހަންޑި... ޙުސޭނު" މުޙައްމަދުބެއަށް ކުއްލިއަކަށް ގޮވާލެވުނެވެ. ހުސޭނު އިނީ ބޯކެޔޮބޮނދީގެ އެންމެ ކުރީގައެވެ. ބޯކެޔޮބޮނދިން ނެރެގެން ހުސޭނު ގޮވައިގެން އެމީހުން އަވަސް އަވަހަށް ދިޔައީ ގޭދޮށެވެ.\n"މަގޭ ހުސޭނާ. ދަރިފުޅާ ކޮންތާކު ތިޔަ އުޅުނީ" ހަލީމާ އައިސް ހުސޭނު ގައިގައި އޮޅުލައިގަތެވެ.\n"މަންމާ. މާލޫދު ހަރުގޭގައި އިންދާ އަހަރެންނަށް ޖަމީލާ ގޮވާލީ. ޖަމީލާ ބުނީ ރޮށިގަނޑުން އެތިކޮޅެއް ގެންނާށޭ. ރޮށިގަނޑު ހަރުކަމުން އެއަކުން އެތިކޮޅެއް ނުނެއްޓުނު. ދެން ފޮޅިގަނޑުން އެތިކޮޅެއް ވީދާލައިގެން ނިކުތީ. ކުރިން ހަރުގެ ދޮރުމަތީގައިހުރި ޖަމީލާ އޭރުހުރީ ތަންކޮޅެއް ދުރުގައިހުރި ގަހެއްގެ އަނދިރިގަނޑުގަ. އަހަރެން ދުވެފައި އެދިމާލަށް ދިޔަތަނުން އަހަރެން އަތުގައި ހިފައިގެން އުދުހިގަތީ. މައްޗަށް އެރީމާ ބަލާލިއިރު އެއީ ޖަމީލާއެއްނޫން. ހަންޑިއެއް. އަހަރެން ގެންގޮސް ބޭންދީ ވަރަށް ރީތި ގޮޑިއެއްގައި. ވަރަށް މީރު ކާއެއްޗެތިވެސް ދިން" ހުސޭނު ކިޔައިދިނެވެ. އޭނާ ވަށައިގެން މީހުންތައް އެވާހަކަ އަޑުއަހަން ތިއްބެވެ.\n"ދެން ދަރިފުޅަށް ކުދިން ކިޔާނީ ހަންޑި ހުސޭނު" ހަލީމަ ހިފައިގެންހުރި ހުސޭނުގެ އަތުގެ މުށް ހުޅުވާލިއެވެ. އޭރުވެސް ހުސޭނުގެ މުށުތެރޭގައި ޖަމީލާއަށް ދޭން ކޭމުން ނެގި ފޮޅިގަނޑުގެ ބައެއް އޮތެވެ. (ނިމުނީ)


Bali vumuge furihama zinmaa nagan: Suzain\nރާއްޖެ ޓީމުގެ ހެޑް ކޯޗު އަލީ ސުޒޭން. ބަލިވުމަކީ ދިވެހި ކޯޗުންނަށް އިތުބާރު ނުކުރަންވީ ސަބަބެއް ނޫން\nއުރީދޫ ސާފް ޗެމްޕިއަންޝިޕުން ރާއްޖެ ކެޓުމުގެ ފުރިހަމަ ޒިންމާ ނަގާ ކަމަށް ރާއްޖެ ޓީމުގެ ހެޑް ކޯޗު އަލީ ސުޒޭން ބުނެފި އެވެ.\nރާއްޖެ އާއި އިނޑިއާ ރޭ ކުޅުނު ލީގު ބުރުގެ ފަހު މެޗަށްފަހު އޮތް ނޫސްވެރިންގެ ބައްދަލުވުމުގައި ސުޒޭން ބުނީ ރާއްޖް ޓީމު ފައިނަލަށް ނުގޮސް މުބާރާތުން ކެޓުމުގެ 100 ޕަސެންޓް ޒިންމާ އޭނާ ނަގާ ކަމަށެވެ.\nފައިނަލަށް ދަތުރު ނުކުރި ނަމަވެސް ރޭ ކުޅުންތެރިން ކުރީ ވަރަށް ބުރަ މަސައްކަތަކާއި ހިތްވަރެއްކަން ސުޒޭން ފާހަގަ ކުރި އެވެ. އެގޮތުން ކުޅުންތެރިން ކުރި މަސައްކަތަށް ޝުކުރު ހައްގުވާ ކަަމަށް ސުޒޭން ބުންޏެވެ.\nއެކަމަކު ދިވެހި ކޯޗުންނަށް ޓީމު ކުރިއެރުވިދާނެ ކަމަށް ގަބޫލުކުރާ ކަމަށް ސުޒޭން ބުންޏެވެ. "މުބާރަތުން ބަލިވި ނަމަވެސް މިއީ ދިވެހި ކޯޗުންނަށް ނުވާ ވަރުގެ ކަމެކޭ ނުބުނެވޭނެ. މުބާރަތުގެ ސްޓޭޓިސްޓިކްސް އާއި ފެކްޓަށް ބެލީމަ އެކަން އެނގޭނެ. ދިވެހި ކޯޗުންނަށް ނުވާނެއޭ ބުނުމަކީ ކުރިމަގުގަ އަންނަން ހުރި ކޯޗުންނަށް ވެސް ކުރެވޭ މަލާމާތެއް" ސުޒޭން ބުންޏެވެ.\nމޮޅު ނުވަތަ އެއްވަރު ވެގެން ވެސް ފައިނަލަށް ދެވެން އޮތް މެޗުން ރާއްޖެ ބަލިވީ 3-1 ގެ ނަތީޖާ އަކުންނެވެ. އިންޑިއާ ޓީމުން ވަރުގަދަ ކުޅުމަކާއި އެކު ވަރަށް ބޮޑަށް ކުރިއަށް ޖެހިގެން ކުޅުމުން ކުރިން މެޗު ތަކުގައި ބޯޅަ ހިފަހައްޓައިގެން ގިނައިރު ކުޅުނުހެން މި މެޗުގައި ރާއްޖެއަށް ނުކުޅެވުނެވެ.\nސުޒޭން ބުނީ މެޗުން ބަލިވީ އިންޑިއާއިން މެޗުގެ ފުރަތަމަ 15 މިނެޓުގައި މޮޅު ކުޅުމަކާއި އެކު ވަރަށް ބޮޑަށް ކުރިއަށް ޕްރެސް ކުރިއިރު، ރާއްޖެއަށް ރަނގަޅު ކުޅުމަކުން ނުފެށުމުން ކަމަށެވެ. އަދި ޗެތުރީގެ ފަރާތުން ތަފާތު މޮޅު ކުޅުމެއް މިރޭ ފެނުނު އިރު އޭނަ ހުއްޓުވުމުގައި ޑިފެންސް ރާއްޖޭގެ ލައިނުން މައްސަލަ ތަކެއް ދިމާވިކަން ސުޒޭން ފާހަަގަ ކުރި އެވެ.\nމީގެ އިތުރުން ރާއްޖޭގެ ކީޕަރު ފައިސަލްގެ ފަރާތުން އެންމެ އެދެވޭ ކުޅުމެއް މިރޭ ފެނިފައި ނުވާ ކަމަށް ސުޒޭން ބުންޏެވެ. ސުޒޭން ބުނީ އެކަން އެގޮތަށް ދިމާވީ ކުރީ މެޗުގައި އަނިޔާގެ ސަބަބުން ފައިސަލް ބަދަލުކޮށްފައި ވާއިރު މި މެޗުގައި އޭނާގެ ކޮންފިޑެންސް ލެވެލް އެންމެ ރަނގަޅު ނުވުން ކަަމަށް ވެދާނެ ކަމަށެވެ.\nގައުމީ ފުޓްބޯޅް ޓީމް ސާފް ޗެމްޕިއަންޝިޕް އަލީ ސުޒޭން


ރައީސްގެ ޚާއްޞަ މަންދުބުގެ ހައިޞިއްޔަތުން ޚާރިޖީވަޒީރު ޝާހިދު އއގެ ބައެއް ރަށްރަށުގެ ކައުންސިލްތަކާ ބައްދަލުކުރައްވައިފި\nފޮރިން މިނިސްޓަރ އަބްދުﷲ ޝާހިދު އަރިއަތޮޅު އުތުރުބުރި ބައެއް ރަށްރަށް ވަޑައިގެން، ރަށު ކައުންސިލްތަކާއި ބައްދަލުކުރައްވައި، މަޝްވަރާ ކުރައްވައިފިއެވެ.\nމިނިސްޓަރ ޝާހިދު އެއަތޮޅަށް މިއަދު ވަޑައިގަތީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިޙްގެ ޚާއްސަ މަންދޫބެއްގެ ހައިސިއްޔަތުން، އއ. އުކުޅަހުގައި މިއަދު ފެށުނު އުކުޅަސް ޓެކް ފެއަރ، އޭ.އައި މޯލްޑިވްސް އަދި ސްކީމާ 2019 މަހާސިންތާ ފައްޓަވައިދެއްވުމަށާއި، އުކުޅަސް ކޮންވެންޝަން ސެންޓަރ ހުޅުވައިދެއްވުމަށެވެ.\nއުކުޅަސް ކޮންވެންޝަން ސެންޓަރަކީ އިންޑިއާ ސަރުކާރުގެ ހިލޭ އެހީއާއި ދިވެހި ސަރުކާރުން ޚަރަދުކޮށްގެން 24 ދުވަހުގެ ތެރޭގައި ނިންމި ސެންޓަރެކެވެ.\nއުކުޅަހަށްފަހު މިނިސްޓަރ ޝާހިދު ވަޑައިގެންފައިވަނީ އއ. ރަސްދޫއަށެވެ. އެރަށަށް ވަޑައިގެން މިނިސްޓަ ޝާހިދު ވަނީ ރަށު ކައުންސިލާއި އަރިއަތޮޅު އުތުރުބުރި އަތޮޅު ކައުންސިލްގެ ބައެއް މެމްބަރުންނާއި ބައްދަލުކުރެއްވިއެވެ. އަދި އެރަށުގެ ވަށައިގެން ގިރަމުންދާ ބައެއް ސަރަހައްދުތައް ބައްލަވާލައްވައި، ރަށްގިރުމުގެ މައްސަލަ ހައްލުކުރުމުގެ މަސައްކަތް ގޮސްފައިވާ ހިސާބާއި ބެހޭ މައުލޫމާތު ސާފު ކުރެއްވިއެވެ. ރަސްދޫގެ ގިރާ ސަރަހައްދު ހިމާޔަތްކުރުމަށް އިންޑިއާ ސަރުކާރުގެ ހިލޭ އެހީ ލިބިފައިވާއިރު، އެމަސައްކަތް އެމްޓީސީީސީއާ މިހާރު ވަނީ ހަވާލުކޮށްފައެވެ.\nމިނިސްޓަރ ޝާހިދު މިއަދު ދެން ވަޑައިގެންފައިވަނީ އއ. ތޮއްޑޫއަށެވެ. ތޮއްޑޫ ރަށު ކައުންސިލްގެ މެމްބަރުންނާއި ރައްޔިތުންގެ މަޖިލީހުގެ ތޮއްޑޫ ދާއިރާގެ މެމްބަރު ހަސަން ޝިޔާންއާއެކު ތޮއްޑޫ ކައުންސިލް އިދާރާގައި މިނިސްޓަރ ޝާހިދު ވަނީ ބައްދަލުކުރައްވާފައެވެ. އަދި ތޮއްޑޫގައި އުފައްދާ ދަނޑުވެރިކަމުގެ ބާވަތްތައް ބޭރުގެ މާކެޓްތަކަށް ވިއްކުމާއި ބެހޭ ގޮތުންނާއި، ކައުންސިލުން ފާހަގަކުރި އެެރަށަށް ދިމާވެފައިވާ އެކި ކަންކަމާއި ބެހޭ ގޮތުން އެބޭފުޅުންނާއެކު މިނިސްޓަރ ޝާހިދު މަޝްވަރާކުރެެއްވިއެވެ. ތޮއްޑޫއިން ފުރާވަޑައިގަތުމުގެ ކުރިން މިނިސްޓަރ ޝާހިދު ވަނީ ކައުންސިލް މެމްބަރުންނާއިއެކު އެރަށުގައި ދަނޑުވެރިކަންކުރާ ސަރަހައްދު ބައްލަވާލައްވާފައެވެ.


މަލާއިކަތަކު އިމްތިޙާނުކުރެއްވި3މީހެއްގެ ވާހަކަ\nއައްޝައިޚް މުޙައްމަދު ސިނާން\nދުވަސްކޮޅެއް ފަހެވެ. މި ތިން މީހުންގެ ޖަނަވާރުތައް ވިހައި، ޢަދަދު ގިނަވެގެން ދިޔައެވެ. އެކަކަށް ވާދީއެއް ފުރާ ޖަމަލެވެ. އަނެކަކަށް ވާދީއެއް ފުރާ ގެރިއެވެ. އަނެކަކަށް ވާދީއެއް ފުރާ ބަކަރިއެވެ.\nމި ޙާލަތުގައި މިބައިމީހުން ވަނިކޮށް، ކުރިން ބަރަސްބަލިޖެހިފައިވާމީހާގެ ގާތަށް އޭނާއަށް ބަރަސްބަލިޖެހުނު އިރު ހުރި ސޫރާގައި، ހަމައެގޮތަށް އެ މަލާއިކަތަކު ވަޑައިގެން ވިދާޅުވިއެވެ. "އަހަރެންނަކީ މިސްކީނަކީމެވެ. އަހަރެން މި ވަނީ ދަތުރުކުރެވޭނެ ގޮތެއް ނެތި، ޙާލުގައި ޖެހިފައެވެ. މިއަދު، މާތް ﷲއަށްފަހު ތިބާގެ އެހީތެރިކަމެއް ވެދިނިއްޔާނޫނީ އަހަރެން ބޭނުންވާ ހިސާބަކަށް ނުދެވޭނެއެވެ. ތިބާއަށް ކުލަރީތި، ރަނގަޅު ހަންގަނޑަކާއި މުދާ ދެއްވި ކަލާނގެއަށްޓަކައި ބުނަމެވެ. ދަތުރުކުރާނެ ޖަމަލެއް ތިމަންނައަށް ދެއްވާށެވެ!" އެމީހަކު ބުންޏެވެ. "ދެވޭކަށް ނެތެވެ. ޙައްޤުތައް ވަރަށް ގިނައެވެ." އެހިނދު އެ ބޭކަލަކު އެމީހަކަށް ދެންނެވިއެވެ. "އަހަރެންނަށް ތިބާ އެނގޭހެން ހީވެއެވެ. ތިޔައީ މީސްތަކުން އެމީހަކާ ނުރުހުންތެރިވި ބަރަސްބަލިޖެހުނު މީހާ ނޫން ހެއްޔެވެ؟ އަދި ފަޤީރަކު ކަމުގައި ވަނިކޮށް މާތް ﷲ ތިބާއަށް މުދާ ދެއްވި ނޫން ހެއްޔެވެ؟" އެހިނދު އެމީހަކު ބުންޏެވެ. "މިއީ އަހަރެންނަށް ކާބަފައިންގެ ފުށުން ވާރުތަވި މުދަލެވެ." އެބޭކަލަކު ވިދާޅުވިއެވެ. "ތިބާ ތިޔަ ހަދަނީ ދޮގުކަމުގައިވާނަމަ، މާތް ﷲ، ތިބާ އިހު ހުރިގޮތަށް ރައްދުކުރައްވާށިއެވެ!" އެހިނދު ކުރިން ހުރި ޙާލަތަށް އޭނާގެ ޙާލަތު ބަދަލުވެގެން ދިޔައެވެ.\nމަޖިލީހުގެ ޖުޑިޝަރީ ކޮމިޓީން ރައީސް ޔާމިނުގެ ޝަރީޢަތަށް "އަތްބާނަން" އުޅޭކަމުގެ ތުހުމަތު\nފަނޑިޔާރުގެއިން ހަމަހަމަކަން ދަމަހައްޓަންޖެހޭ: ޑރ.ޝަހީމް\nމަހުލޫފް މައްސަލަ ފަސްކުރުމުން ޓްރާންސްޕޭރެންސީން ކަންބޮޑުވުންފާޅު ކޮށްފި\nދެން ކުރިން ބޯ ތަލަކޮށް ހުރި މީހާގެ ގާތަށް، އޭނާ ކުރިން ހުރި ސޫރާގައި، ހަމައެގޮތަށް އެ މަލާއިކަތަކު ވަޑައިގެން ވިދާޅުވިއެވެ. "އަހަރެންނަކީ މިސްކީނަކީމެވެ. އަހަރެން މި ވަނީ ދަތުރުކުރެވޭނެ ގޮތެއް ނެތި، ޙާލުގައި ޖެހިފައެވެ. މިއަދު، މާތް ﷲއަށްފަހު ތިބާގެ އެހީތެރިކަމެއް ވެދިނިއްޔާނޫނީ އަހަރެން ބޭނުންވާ ހިސާބަކަށް ނުދެވޭނެއެވެ. ތިބާއަށް ރީތި އިސްތަށިގަނޑަކާއި މުދާ ދެއްވި ކަލާނގެއަށްޓަކައި ބުނަމެވެ. ދަތުރުކުރަން ބޭނުންވާނެ ގެރިއެއް ތިމަންނައަށް ދެއްވާށެވެ!" އެމީހަކު ބުންޏެވެ. "ދެވޭކަށް ނެތެވެ. ޙައްޤުތައް ވަރަށް ގިނައެވެ." އެހިނދު އެ ބޭކަލަކު އެމީހަކަށް ދެންނެވިއެވެ. "އަހަރެންނަށް ތިބާ އެނގޭހެން ހީވެއެވެ. ތިޔައީ މީސްތަކުން އެމީހަކާ ނުރުހުންތެރިވި ބޯ ތަލަކޮށް ހުރި މީހާ ނޫން ހެއްޔެވެ؟ އަދި ފަޤީރަކު ކަމުގައި ވަނިކޮށް މާތް ﷲ ތިބާއަށް މުދާ ދެއްވި ނޫން ހެއްޔެވެ؟" އެހިނދު އެމީހަކު ބުންޏެވެ. "މިއީ އަހަރެންނަށް ކާބަފައިންގެ ފުށުން ވާރުތަވި މުދަލެވެ." އެބޭކަލަކު ވިދާޅުވިއެވެ. "ތިބާ ތިޔަ ހަދަނީ ދޮގުކަމުގައިވާނަމަ، މާތް ﷲ، ތިބާ އިހު ހުރިގޮތަށް ރައްދުކުރައްވާށިއެވެ!" އެހިނދު ކުރިން ހުރި ޙާލަތަށް އޭނާގެ ޙާލަތު ބަދަލުވެގެން ދިޔައެވެ.\nދެން ކުރިން ލޯފަންކޮށް ހުރި މީހާގެ ގާތަށް، އޭނާ ކުރިން ހުރި ސޫރާގައި، ހަމައެގޮތަށް އެ މަލާއިކަތަކު ވަޑައިގެން ވިދާޅުވިއެވެ. "އަހަރެންނަކީ މިސްކީނަކީމެވެ. ޙާލުގައި ޖެހިފައިވާ ދަތުރުވެރިޔަކީމެވެ. އަހަރެން މި ވަނީ ދަތުރުކުރެވޭނެ ގޮތެއް ނެތި، ޙާލުގައި ޖެހިފައެވެ. މިއަދު، މާތް ﷲއަށްފަހު ތިބާގެ އެހީތެރިކަމެއް ވެދިނިއްޔާނޫނީ އަހަރެން ބޭނުންވާ ހިސާބަކަށް ނުދެވޭނެއެވެ. ތިބާއަށް ފެނުން ދެއްވައި، މުދާ ދެއްވި ކަލާނގެއަށްޓަކައި ބުނަމެވެ. ދަތުރުކުރަން ބޭނުންވާނެ ބަކަރިއެއް ތިމަންނައަށް ދެއްވާށެވެ!" އެމީހަކު ބުންޏެވެ. "ލޯ ފަންމީހެއްގެ ގޮތުގައި އަހަރެންވީމެވެ. މާތް ﷲ އަހަރެންނަށް ފެނުން ދެއްވިއެވެ. ތިބާ ބޭނުން ވަރަކަށް އެތަނުން ބަކަރި ނަގާށެވެ! އަދި ބޭނުންވާ ވަރެއް ބަހައްޓާށެވެ! ފަހެ، ﷲ ގަންދީފައި ބުނަމެވެ. ﷲ އަށްޓަކައި މިއަދު ތިބާ ނަގާ އެއްޗަކާމެދު އަހަރެން ދެކޮޅު ނުހަދާހުށީމެވެ!" އެހިނދު އެބޭކަލަކު ވިދާޅުވިއެވެ. "މި ބަކަރިތައް ތިބާ ބަހައްޓާށެވެ! މިއީ ތިޔަބައިމީހުންނަށް ކުރެވުނު އިމްތިޙާނެކެވެ. ފަހެ، މާތް ﷲ ތިބާއަށް ރުއްސަވާވޮޑިގެންފިއެވެ. އަދި ތިބާގެ ދެ އެކުވެރިންނާމެދު އެކަލާނގެ ނުރުއްސެވިއެވެ."\nމުދަލާއި އެނޫންވެސް ނިޢުމަތްތައް ލިބިފައިވާ އަހުލުންނޭވެ! މި ދުނިޔެމަތީގައި ލިބިފައިވާ މުދަލާއި ތަފާތު އެކި ނިޢުމަތްތަކަކީ އިސާހިތަކު ފިލައިދަނިވި ނިޢުމަތްތަކެކެވެ. އެ ނިޢުމަތްތައް ދެއްވާފައިވަނީ އިމްތިޙާނަކަށްޓަކައެވެ. ހެޔޮމީހަކީ ތިމާއަށް ލިބިފައިވާ ނިޢުމަތްތަކަށް ޝުކުރުވެރިވާމީހާއެވެ. ލިބިފައިވާ މުދަލުގެ ނިޢުމަތުން އެހެންމީހުންނަށް ﷲއަށް ޓަކައި ހެޔޮފޯރުކޮށްދީފި މީހެކެވެ. އެ މުދާތަކާ ވަކިވެ ދާންޖެހޭނެކަން ދަންނާށެވެ! އެކަލާނގެއަށްޓަކައި އަމިއްލަ ނަފްސަށާއި، އަހުލުންނަށާއި، ބޭނުންޖެހިފައިވާ މީހަކަށް ކޮށްފައިވާ ޞަދަޤާތަކުންނާއި، މީސްތަކުންނަށް ހެވަށް އެދި ހޭދަކޮށްފައިވާ ހޭދަކުރުމަކުން މެނުވީ ތިބާގެ މުދަލަކުން ތިބާއަށް މަންފާއެއް ނުކުރާނެއެވެ. ޝުކުރުވެރިވެއްޖެ އަޅަކަށް މާތް ﷲ އިތުރުކޮށް ދެއްވާނެއެވެ. ޝުކުރުވެރި ނުވެއްޖެ އަޅަކަށް އެކަލާނގެ ޢުޤޫބާތް ގަދަފަދަވެގެންވެއެވެ.\nކްރިސްމަސްގެ ފޮރުވިފައިވާ ހަގީގަތް\nސުވަރުގެއާއި ނަރަކަ ޚަލްޤުކުރެއްވުމަށްފަހު…\nހިތާމައިގެ ރުއިމުގެ އަޑެއް\nނަބިއްޔާ (ޞޢވ) އެންމެ ގިނައިން ކުރެއްވި ދުޢާ\nﷲ މަތިން ޛިކުރު ކުރުމަށް އަވަސްވެލައްވާށެވެ!\n"ކަލޭގެފާނު ކީރިތި ކުރައްވަނީ ކީއްވެތޯއެވެ؟"\nބައްޕަ، ބޭބެ އަދި ފިރިކަލުން ޝަހީދުވިހިނދު


MNP ah Nazim party kiyanvee sababeh nuvisney: Mosta\nއެމްއެންޕީއަށް ނާޒިމް ޕާޓީ ކިޔަންވީ ސަބަބެއް ނުވިސްނޭ: މޮސްޓާ\n- 1 day ago2- ޝިފާ ހުސައިން\nމޯލްޑިވްސް ނޭޝަނަލް ޕާޓީ(އެމްއެންޕީ)އަށް ކާނަލް މުހައްމަދު ނާޒިމް ޕާޓީ ކިޔަންވީ ސަބަބެއް އެނގިވަޑައިނުގަންނަވާ ކަމަށް ރައްޔިތުންގެ މަޖިލީހުގެ ނޮޅިވަރަމް ދާއިރާގެ މެމްބަރު މޮސްޓާ ވިދާޅުވެއްޖެއެވެ.\nއެމްއެންޕީ އުފެއްދުމަށް ސިޔާސީ ބޭފުޅުންތަކެއް ގުޅިވަޑައިގެން މަޝްވަރާ ކުރެއްވިއިރު، އެކަމުގައި މެމްބަރު މޮސްޓާވެސް އިސްކޮށް އުޅުއްވިއެވެ. އެހެންނަމަވެސް، އޭނާ ވަނީ އެޕާޓީއަށް ސޮއިކުރުން މަޑު ޖައްސާލުމަށް ނިންމަވައިފައެވެ.\nމި ނިންމެވުމާ ގުޅޭގޮތުން، ދިވެހި ޗެނަލްގެ ހަވާސާ ޕްރޮގްރާމްގައި ވާހަކަ ދައްކަވަމުން މޮސްޓާ ވިދާޅުވެފައިވަނީ، އެމްއެންޕީ އަކީ އެންމެ ފުރަތަމަ މަޖިލީހުގެ ހަތް މެމްބަރަކު އުފައްދަވަން މަސައްކަތް ކުރެއްވި ޕާޓީއެއް ކަމަށެވެ. އެހެންނަމަވެސް އެތަނުން ދެ މެމްބަރަކު، ކަމެއް ދިމާވެގެން އެކަހެރިވެވަޑައިގަތީ ކަމަށާއި، ފަހުން ޕާޓީ އުފައްދަން މަސައްކަތް ކުރެއްވީ ފަސް މެމްބަރުން ކަމަށެވެ. ކުރިން އުޅުއްވި ދެ މެމްބަރުންގެ ނަމެއް އޭނާ ވިދާޅެއް ނުވެއެވެ.\n"އިލެކްޝަންސް ކޮމިޝަނުން ހުއްދަ ދީފަ އިނީ އުޝާމްގެ ނަމުގައި. ދެން ކީއްވެބާ އުޝާމް ޕާޓީ ނުކިޔަނީ؟" މޮސްޓާ ވިދާޅުވިއެވެ.\nމޮސްޓާ ވިދާޅުވީ އޭނާ އަކީ އުމުރުން 18 އަހަރުގައި ޑީ.އާރް.ޕީގެ ފޯމުތައް ހިފައިގެން، ޕާޓީއަށް މެމްބަރުން އިތުރު ކުރުމަށް މަސައްކަތް ކުރެއްވި ފަރާތެއް ކަަމަށެވެ. އަދި އޭގެ ފަހުން، ޕީޕީއެމްއާއި ޕީއެންސީއަށް މެމްބަރުން އިތުރު ކުރުމަށް މަސައްކަތް ކުރެއްވި ކަމަށްވެސް ވިދާޅުވިއެވެ.\nއޭނާ އެ ދާއިރާއެއް ތަމްސީލު ކުރައްވާ ނޮޅިވަރަމް ދާއިރާގެ ރައްޔިތުންގެ އެންމެ ބޮޑު ތަރުހީބެއް އޮތީ ރައީސް ޔާމީންއަށް ކަމަށްވާއިރު، އެމްއެންޕީއަށް އެ ދާއިރާގެ ރައްޔިތުންގެ ތާއީދު ހޯދުން އެހާ ފަސޭހަ ނުވާނެ ކަމަށް ވިދާޅުވިއެވެ.\n100ކަ އަކުން ހަނމަ 0ސްމެއް


PG In Harukashi Usool Eh Nugen Gulhey, Furihama Control Eboi: Shameem - Vaguthu\nޖުޑިޝަރީ ކޮމިޓީގައި ޕީޖީ ޝަމީމް ވާހަކަ ދައްކަވަނީ ފޮޓޯ: މަޖިލީސް\nޕްރޮސެކިއުޓާ ޖެނެރަލްގެ އޮފީސް (ޕީޖީ) އަކީ އަސްކަރިއްޔާގައި އޮންނަ ފަދަ ހަރުކަށި އުސޫލުތައް ގެންގުޅޭ މުއައްސަސާއެއް ނޫން ކަމަށާއި އެ އޮފީހުގެ ފުރިހަމަ ކޮންޓްރޯލް އެބައޮތް ކަމަށް ޕީޖީ ހުސައިން ޝަމީމް މިއަދު ވިދާޅުވެއްޖެއެވެ.\nރައްޔިތުންގެ މަޖިލިހުގެ ޖުޑިޝަރީ ކޮމިޓީގައި ކަނޑިތީމު ދާއިރާގެ މެމްބަރު އަބްދުﷲ ޝަހީމް ކުރެއްވި ސުވާލެއްގެ ޖަވާބުގައި ޝަމީމް ވިދާޅުވީ މިލިޓަރީގައި އޮންނަ ފަދަ ކޮންޓްރޯލެއް ޕީޖީގައި ގެންގުޅުމުގެ ވިސްނުމެއް ނުގެންގުޅުއްވާ ކަމަށެވެ. އަދި އެއީ މަދަނީ މުއައްސަސާއެއް ހިންގޭނެ ގޮތެއް ކަމަށް ގަބޫލު ނުކުރައްވާ ކަމަށް ވެސް އޭނާ ވިދާޅުވިއެވެ.\nނަމަވެސް ގާނޫނާ ހިލާފު އެއްވެސް ކަމެއް ޕީޖީ އޮފީހުގައި ހިނގާ ނަމަ އެފަދަ ކަންކަން ސަމާލުކަމަށް އަންނާނެ ގޮތަށް ނިޒާމްތައް ބައްޓަން ކުރެވިފައިވާ ކަމަށް އޭނާ ވިދާޅުވިއެވެ.\n"ގާނޫނާ ހިލާފުވާ ނަމަ ކޮންޓްރޯލްކުރަން ޖެހޭނެ ކަމެއް ބަލަން ޖެހޭނެ" ޝަމީމް ވިދާޅުވިއެވެ.\nކޮމިޓީއަށް ޕީޖީ ދެއްވި ޔަގީންކަމަކީ އެ އޮފީހުގެ ފުރިހަމަ ކޮންޓްރޯލް އޮންނާނެ ކަމެވެ.\n"އަޅުގަނޑުގެ ފުރިހަމަ ކޮންޓްރޯލް ޕީޖީ އޮފިހުގާއި އޮންނާނެ" ޝަމީމް ވިދާޅުވިއެވެ.\nޕީޖީ އޮފިހަށް ހުށަހަޅާ މައްސަލަތަކާއި ގުޅިގެން އެއްވެސް ބަޔަކާއި ޒާތީ އެއްވެސް މައްސަލައެއް އޮންނާނެތޯ ކޮމިޓީން ސުވާލުކުރުމުން ޝަމީމް ވިދާޅުވީ ދައުވާ ލިބޭ މީހަކާ ބެހޭ ގޮތުންވެސް، ދައުވާކުރާ މީހަކާ ގުޅޭ ގޮތުން ނުވަތަ އެއިން އެއްވެސް މީހެއްގެ އާއިލާއާ ބެހޭ ގޮތުންވެސް ޕީޖީގެ މުވައްޒަފެއްގެ ހިތްހަމަނުޖެހުމެއް ނެތް ކަމަށެވެ. އަދި އެފަދަ ކަމަކަށް ޖާގައެއް ނުދެއްވާނެކަމުގެ ޔަގީންކަން ޕީޖީ ވަނީ ދެއްވާފައެވެ.\nޝަމީމް ވިދާޅުވީ މަގާމާއި ހަވާލުވެވަޑައިގެންވިއިރު ޕީޖީ އޮފީހުގައި އަމަލުކުރާނެ ގޮތުގެ އުސޫލުތައް ތަފާތު އެކި ގޮތުގެ މަތިން ލިޔެވިފައިވާ ކަމަށެވެ. ނަމަވެސް ހުރިހާ އުސޫލެއް އެއްކޮށް "ޕްރޮސެކިއުޓާ މެނުއަލްއެއް" ތަންފީޒު ކުރެވެމުންދާ ކަމަށް ވިދާޅުވިއެވެ.\nއޭގައި ހިމަނާފައިވަނީ ޕްރޮސެކިއުޓަރުން މައްސަލަތަކުގައި އަމަލުކުރާނެ ގޮތުގެ މައުލޫމާތެވެ.\n"ވަކި ވަކި ބާވަތުގެ ކަންތައް ކުރާނެ އުސޫލުތައް ލިޔެވިފައި ހުންނާނެ. މެމޯތައް ލިޔެވިފައި ހުންނާނެ. 25 އެސްއޯޕީއެއް ލިޔެވިފައިވާނެ" ޝަމީމް ވިދާޅުވިއެވެ.\nއޮގަސްޓް 30, 2021 14:16\nއިތުބާރުއޮތް މީހެއްނޫން ތިޔައީ، ދޮގުހެދުމުގައި އަރާހުނއނެވި ބޭފުޅެއް\nއޮގަސްޓް 30, 2021 14:20\nއޮގަސްޓް 30, 2021 18:03\nޝަމީމު އިތުރުވާހަކަނުދައްކާ އިސްތިއުފާދީ\nއޮގަސްޓް 30, 2021 20:46\nމަކަރުވެރި ރޭވުންތައް ރާވާމީހެއް.\nއޮގަސްޓް 30, 2021 23:05\nޕީޖީން ކުރަނީ ހަރުކަށި އަމުރުތައް އިންސާފެއްނެތް


Niuma ge haassa eventeg Buraasfathi dhuvahuge rey | Mihaaru\nނިއުމާގެ ހާއްސަ އިވެންޓެއް ބުރާސްފަތި ދުވަހުގެ ރޭ\n15 އޮކްޓޯބަރ 2019 - 15:04 17 comments\nނިއުމާ ބުނީ އެރޭ ހޮޓެލް ޖެންގައި ބާއްވާ ހަފުލާގައި ރައީސް އިބްރާހިމް މުހައްމަދު ސޯލިހް ވެސް ބައިވެރިވަޑައިގަންނަވާ ކަމަށެވެ.\n"މި އިވެންޓަކީ އަހަރެންގެ ކެރިއަށް ފަންސަވީސް އަހަރު ފުރޭތީ އެކަން ފާހަގަކުރަން ބާއްވާ ހާއްސަ ޑިނަ ނައިޓެއް. އޭގެ ތެރެއިން ދެތިން ސަޕްރައިޒެއް ވެސް ދޭނަން،" ކާމިޔާބު އެތައް ފިލްމެއް ކުޅެފައިވާ ނިއުމާ ބުންޏެވެ.\nއޭނާގެ ކެރިއަރަށް 20 އަހަރު ފުރުން ފާހަގަކުރަން 2017 ގައި ވެސް "ސެލެބްރޭޓިން 20" ގެ ނަމުގައި ހާއްސަ ހަފުލާއެއް ބާއްވައި އޭގައި ނިއުމާގެ ވީޑިއޯ ލަވަ ކަލެކްޝަނެއް ވެސް ނެރެފައިވެ އެވެ. އަދި "ނިވައިރޯޅި" އަކީ ވެސް އެ ހަފުލާގައި އިއުލާންކުރި ފިލްމެކެވެ.\nނިއުމާ ފިލްމީ ދާއިރާ އަށް ނުކުތީ 1994 ގައި ޑްރާމާ ސިލްސިލާ "ހިތި ތަޖުރިބާ" އިންނެވެ.\nNiuma ge "Celebrating 20" mi mahu 20 gai\nއޭނާ ބުނީ "ނިވައިރޯޅި" އާ އެކު އެކްޓްކުރުން ހުއްޓައިލި ނަމަވެސް ކެމެރާގެ ފުރަގަހުގައި ފިލްމީ ދާއިރާގެ އެކި މަސައްކަތްތަކުގައި އަބަދުވެސް ހިއްސާވާނެ ކަމަށެވެ. އެގޮތުން ނިއުމާ އަކީ މިހާރު ޕްރޮޑިއުސަރެއް ވެސް މެ އެވެ. އޭނާ ޕްރޮޑިއުސަރެއްގެ ގޮތުގައި ހިއްސާވި ފިލްމުތަކުގެ ތެރޭގައި "ނިވައިރޯޅި" އާއި "ހައްދު" އަދި "ނޯޓީ 40" ހިމެނެ އެވެ.\n"ނިވައިރޯޅި" ޕްރިމިއާކުރަން މިދިޔަ ޖެނުއަރީ މަހުގެ3ވަނަ ދުވަހުގެ ރޭ ބޭއްވީ ހަފުލާގައި ވެސް ނިއުމާ ޕްރޮޑިއުސްކުރާ ފިލްމެއް އިއުލާންކުރި އެވެ. އެއީ ރަވީ ފާރޫގް ޑައިރެކްޓްކުރާ "ގޯނާ" އެވެ. އެކަމަކު ފަހުން އެ ފިލްމާ ބެހޭ އެއްވެސް ވާހަކައެއް އޭގެ ޓީމުން ނުދައްކަ އެވެ.\n"ބުރާސްފަތި ދުވަހުގެ ރޭ ބާއްވާ ހަފުލާގެ ތެރޭގައި އާ ޕްރޮޖެކްޓްތަކެއްގެ މައުލޫމާތު ލިބިގެން ދާނެ. އެރެއަށް އިންތިޒާރިުކޮށްލާށޭ ބުނެވޭމީ،" މޯލްޑިވްސް ފިލްމު އެސޯށިއޭޝަން (އެމްއެފްއޭ) ގެ ވައިސް ޗެއާޕާސަންގެ މަގާމުގައި ވެސް ހުރި ނިއުމާ ބުންޏެވެ.


Messi ge aslu kulhun adhi nufeney: Koeman\nމި ސިޒަންގައި ބާސެލޯނާގެ ކެޕްޓަން ލިއޮނެލް މެސީއަށް ބާސާގައި އޭނާގެ އަސްލު ކުޅުން ނުފެންނަ ކަމަށް، އެ ޓީމުގެ ކޯޗް ރޮނަލްޑް ކޫމަން ބުނެފި އެވެ.\nބާސާ އާއެކު އާ ސީޒަނަށް މެސީ ކުރިމަތިލީ ކުލަބުގެ އިސް މެނޭޖުމެންޓާ ދެމެދު ހިނގި ހިތްހަމަނުޖެހުންތަކާއެކު އެވެ. މެސީ ކުލަބު ދޫކޮށްލަން ބޭނުންވާކަން ކުލަބަށް އެންގުމުން ކުލަބުގެ އެންމެ ޓޮޕް މެނޭޖުމެންޓުން އެކަމަށް ހުރަސްތައް ކުރިމަތި ކުރި އެވެ.\nމި ސީޒަންގައި ބާސާއަށް މެސީ ކާމިޔާބު ކޮށްދިނީ އެންމެ ލަނޑެކެވެ. އެއީ ވިޔަރޭއާލް އާ ދެކޮޅަށް ކުޅުނު މެޗުގައި ޕެނަލްޓީން ކާމިޔާބު ކުރި ލަނޑެވެ. ގެޓާފޭ އަތުން ބަލިވި މެޗުގައިވެސް މެސީ އަށް ލަނޑެއް ޖެހިފައެއް ނުވެ އެވެ. ބާސާއާ އެކު އޭނާ ހަދާފައިވާ ކޮންޓްރެކްޓް އަންނަ ޖަޫން 30 ގައި ހަމަ ވާނެ އެވެ.\nޗެމްޕިއަންސް ލީގްގައި ގުރޫޕް ސްޓޭޖުގައި މިރޭ ހެންގޭރި ފެރެންކްވާރޮސް އާ ދެކޮޅަށް ކުޅޭ މެޗުގެ ކުރިން ވާހަކަ ދައްކަމުން ކޫމަން ބުނީ، މިރޭގެ މެޗަކީ، މެސީގެ ކުޅުން ރަނގަޅު ވެގެންދާ ހާލަތަކަށް ވެދާނެ ކަމަށެވެ. ކޫމަން ބުނީ، މެސީ ހުރީ ހިތްހަމަޖެހިގެން ކަމަށާއި އަދި ބުރަކޮށް މަސައްކަތް ކުރަމުންދާ ކަމަށެވެ.\n"އޭނާ ދަނީ ކެޕްޓަނެއްގެ ޒިންމާތައް ވަރަށް ރަނގަޅަށް އަދާ ކުރަމުން،" މިރޭ ކޭމްޕްނޯގައި ކުޅޭ މެޗުގެ ކުރިން ވާހަކަ ދައްކަމުން ކޫމަން ބުންޏެވެ. "އޭނާ އާ ބެހޭގޮތުން އަހަރެންގެ ނެތް އެއްވެސްް ޝަކުވާއެއް. ބައެއް ފަހަރު އޭނާގެ ނަސީބުވެސް ނެތީ އެންމެ ފަހު މެޗުގައި އޭނާ ފޮނުވާލި ބޯޅަވެސް އަމާޒުވީ ގޯލް ދަނޑިއަށް. އޭނާގެ ކުޅުމާމެދު އަހަރެމެން އެއްވެސް ކަންބޮޑުވުމެއް ނެތް، އޭނާގެ އަސްލު ކުޅުން ކުރިއަށް ހުރި މެޗުތަކުގައި ފެންނާނެ."\nމެސީ ދާދި ފަހުން ބުނީ، އޭނާ އަށް ލަނޑު ނުޖެހުމުން ކަންބޮޑުވާ ވަރު މިހާރު ކުޑަ ކަމަށާއި އޭނާ ބޭނުންވަނީ ކޮންމެ މީހަކު ލަނޑު ޖެހިނަމަވެސް ޓީމަށް ރަނގަޅު ގޮތްވާން ކަމަށެވެ.


ކ.އަތޮޅު މަދަރުސާ، ކ.ކާށިދޫ\nރަސްމީ ބަޖެޓާއި ، އަދި ސްކޫލްގެ އެހެނިހެން ފައިސާއާއިބެހޭ އެންމެހައި ލިޔެ ކިޔުންތައް ސަރުކާރުގެ މުދަލާއި ފައިސާ ހޭދަކުރުމުގެ ޤަވާޢިދުގައި ބަޔާން ކުރެވިފައިވާ ގޮތުގެމަތިން ލިޔެބެލެހެއްޓުން.\nއިދާރީ ލިޔެކިޔުންތައް ބެލެހެއްޓުމާއި، ސްކޫލުން އެކިފަރާތްތަކަށް ފޮނުވަންޖެހޭ ރިޕޯޓްތަކުގެ ތެރެއިން ފައިސާއާއި ބެހޭ ރިޕޯޓްތަކާއި ލިޔުންތައް ކަނޑައެޅިފައިވާ މުއްދަތައް ފޮނުވުން.\nސްކޫލަށް ކުއްޔަށްހިފާ ތަންތަނާއި ތަކެއްޗާއި އެސްޓިމޭޓް އުސޫލުން ކުރެވޭ މަސައްކަތްތަކާއި ގުޅޭގޮތުން ބަލަހައްޓަންޖެހޭ ލިޔެކިޔުންތަކާއި ސްކޫލުން އެކިއެކި ބޭނުންތަކަށް އެކިފަރާތްތަކަށްތަކެތި ދޫކުރުމާއި އަނބުރާގެނައުމުން އެތަކެތި ބަލައިގަނެ އެކަމާއިގުޅޭ ލިޔެކިޔުންތައް ބެލެހެއްޓުން\nކޮންމެމަހެއްގެ 20 ވަނަދުވަހުގެ ކުރިން މުސާރަޝީޓް ތައްޔާރުކުރުމާއި، ކުރީ ޝީޓް ތަކުގައި ހިމެނިފައިނުވާމުވައްޒަފުންނަށް ލިބެންވާ ހުރިހާ ފައިސާއެއް މުސާރަޝީޓް ގައި ހިމެނުން.\nމުވައްޒަފުންގެ މުސާރަ ރިޕޯޓް ތައްޔާރުކޮށް ކަމާބެހޭ ފަރާތްތަކަށް ފޮނުވުން.\nކ.އަތޮޅު ރަށްތަކުން ހަވާލުކުރެވިފައިވާ ސުކޫލްތަކުގެ މުސާރަ ކޮމްޕައިލްކޮށް ޕެންޝަން އަޕްލޯޑްކޮށް ޝީޓްތައް މިނިސްޓްރީއަށް ފޮނުވުން.\nމުސާރައާއި އެލަވަންސް ފައިސާ ބޭންކުން ގެނައުމުގެ އިންތިޒާމު ހަމަޖެއްސުން.\nމަހުގެ އެންމެ ފަހު ދުވަހު މުވައްޒަފުންގެ މުސާރަ އެމުވައްޒަފަކާ ޙަވާލުކުރުން.\nމުވައްޒަފުންނަށް އެމީހުންނަށް ޙަވާލުކުރެވުނު ފައިސާގެ ތަފްސީލް އެނގޭނޭފަދަ ލިޔުމެއް ކޮންމެ މަހަކުވެސް ޙަވާލުކުރުން.\nސްކޫލްގެ އާމުދަނީގެ ގޮތުގައާއި އެހެނިހެން ގޮތްގޮތުން ލިބޭ ފައިސާއާއި މެދު ތިރީގައިވާ ގޮތުގެ މަތިން ޢަމަލުކުރުން.\n- ފައިސާ ބަލައިގެންފައި ދޭ ރަސީދުގައި ލިޔެ ފައިސާ ބަލައިގަތުން\n- މިފައިސާ ތިޖޫރީއަށް ޖަމާކޮށް ހަމަ އެދުވަހު 'ތިޖޫރީ ބާކީ' ފޮތަށް އެރުވުން.\n- ސްކޫލް ހިންގުމަށް ލިބޭ ފައިސާ ފިޔަވާ އެކައުންޓަށް ޖަމާވާ އެހެނިހެން ފައިސާވެސް ލިބޭ ފައިސާގެ ދުވަހު ފޮތަށް އެރުވުން.\n- މިގޮތަށް ލިބޭ ފައިސާގެ ބާކީއަށް އެރުވުން.\n- މިފައިސާ 'އެހެނިހެން ފައިސާގެ އައިޓަމް ބާކީ' އަށް އަރުވާ ބެލެހެއްޓުން.\n10. ސްކޫލްގެ އިދާރީ ހިންގުމަށް ލިބޭ ފައިސާ ފިޔަވާ އެހެނިހެން ގޮތްގޮތުން ޚަރަދުކުރަންޖެހޭ ފައިސާ ޚަރަދުކުރެވޭނެ ލިޔެ ކިޔުންތައް ފުރިހަމަކުރުމަށްޓަކައި ތިރީގައިވާ ގޮތުގެ މަތިން ޢަމަލުކުރުން.\n- އެހެނިހެން ފައިސާއިން އެއްޗެއް ގަންނަންވެއްޖެނަމަ އިދާރީ ކަންކަން ބެލުމާ ޙަވާލުވެހުރި ވެރިޔާގެ މަސްވަރާގެ މަތިން ބޭނުންވާ ތަކެތީގެ ނޯޓު ތައްޔާރުކޮށް ތަކެތި ހޯދުން.\n- ލިބޭ ބިލްތައް ފައިސާ ހުއްދަދޭ ފޮތުގައި ލިޔެ އިދާރީކަންކަން ބަލުމާއި ޙަވާލުވެހުރި ވެރިޔާ ޗެކްކުރައްވައި ސޮއިކުރެއްވުމުން އިސްވެރިޔާ ސޮއިކުރުމަށް ގެންދިއުން.\n- ފައިސާ ޚަރަދުކުރުމަށް އިސްވެރިޔާ ހުއްދަ ދެއްވުމުން 'އެހެނިހެން ފައިސާ ޙަވާލުކުރާ' ފޮތުގައި ލިޔުން.\n- ހުއްދަދެއްވި ފައިސާ 'އެހެނިހެން ފައިސާގެ ބާކީ' އިން އުނިކުރުން.\n- ހުއްދަދެއްވި ފައިސާ ތިޖޫރީންނަގާ 'ތިޖޫރީ ބާކީ' އިން އުނިކުރުން.\n- މިފައިސާ ބިލްތަކުގެ ވެރިފަރާތާއި ޙަވާލުކުރާއިރު 'ފައިސާ ޙަވާލުކުރާ' ފޮތުގައި ސޮއިކުރުވުން.\n- ބިލް އެންޓްރީގައި ފައިސާދެއްކިކަމަށް ނޯޓުކުރުން.\n- ފައިސާ ޙަވާލުކުރެވުނު ބިލްތަކުގައި ހުއްދަ ނަންބަރާއި ބިލްގެ ވަނަޖަހާ ފައިލްކުރުން.\n- ކޮންމެ މީލާދީ މަހެއް ނިމުމުން ޖެހިގެން އަންނަ މަހުގެ 05 ވަނަ ދުވަހުގެ ކުރިން އެހެނިގެން ފައިސާގެ ރިޕޯރޓާއި ބަޖެޓް ރިޕޯރޓް ތައްޔާރުކޮށް އިދާރީ ކަންކަން ބެލުމާ ޙަވާލުވެހުރި ވެރިޔާ ޗެކްކުރެއްވި ސޮއިކުރެއްވުމުން އިސްވެރިޔާ ސޮއިކުރެއްވުމަށް ގެންދިއުން.\n'ސާނަވީ' ނުވަތަ އެއާއި އެއްފެންވަރުގެ އިމްތިހާނަކުން2މާއްދާއިން ދަށްވެގެން 'ޑީ' ގުރޭޑު ލިބިފައިވުމާއިއެކު އޭގެ އިތުރުން 'ސެކަންޑަރީ ސުކޫލް' ނުވަތަ 'ހަޔަރ ސެކަންޑަރީ ސުކޫލް' ސެޓްފިކެޓް އިމްތިހާނުގައި 'ދިވެހި' މިމާއްދާއިން ދަށްވެގެން 'ސީ' ގުރޭޑު ލިބިފައިވުމާއިއެކު މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n'މަތީސާނަވީ' ނުވަތަ އެއާއި އެއްފެންވަރުގެ އިމްތިހާނަކުން2މާއްދާއިން ދަށްވެގެން 'އީ' ގުރޭޑު ލިބިފައިވުމާއިއެކު އޭގެ އިތުރުން 'ސެކަންޑަރީ ސުކޫލް' ނުވަތަ 'ހަޔަރ ސެކަންޑަރީ ސުކޫލް' ސެޓްފިކެޓް އިމްތިހާނުގައި 'ދިވެހި' މިމާއްދާއިން ދަށްވެގެން 'ސީ' ގުރޭޑު ލިބިފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މި މަދަރުސާގެ ކައުންޓަރުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ސެޕްޓެމްބަރު 30 ވާ ހޯމަދުވަހުގެ 13:00 ގެ ކުރިން، ކ.އަތޮޅު މަދަރުސާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]l.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮކްޓޯބަރ 1 އާއި7އާއި ދެމެދު ކ.އަތޮޅު މަދަރުސާ ގައެވެ.\nއިތުރު މަޢުލޫމާތު ހޯދުން: މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 6640036 އަށެވެ. ފެކްސް ކުރައްވާނެ ނަންބަރަކީ، 6640428 އެވެ. އީ-މެއިލް ކުރައްވާނީ [email protected] އަށެވެ.


ލ. މެންދޫ - ވިކިޕީޑިއާ\nލ. އަތޮޅު މެންދޫ ފަޅުވި ގޮތް[އުނިއިތުރު ގެންނަވާ]\nކޮންމެ ޤައުމެއްގައި ވެސް ތާރީޚީ ނާޑުކަތާ ހުރެއެވެ. އެހެންކަމުން ދިވެހިރާއްޖޭގައި ވެސް މިފަދަ ނާޑުކަތާތައް އެބަހުއްޓެވެ. އަދި ވަކިވަކި އަތޮޅުތަކުގެ ނާޑުކަތާތައް ވެސް ހުރެއެވެ. އެ ގޮތުން ހައްދުންމަތީގައި ވެސް ވަރަށް ގިނަ ނާޑުކަތާތައް އެބަހުއްޓެވެ.\nމި ޚިޔާލުތަފާތުވުމާއެކު ވެސް ހުތް އާދަނު ބޭނުންވީ މާލޫދަށް މެންދޫއަށް ދާށެވެ. ގެއިން ނުކުމެގެން ހިނގައިގަތީމާ ފަސްފަހަތުން ދިރިދަލޭކަ ވެސް ހިނގައިގެންފި އެވެ. ތަންކޮޅެއް ފަހަތުންނެވެ. ހިކިދިޔަ އޮތުމުން މެންދޫއަށް ދާން ގަސްތުކުރީ ހިނގައިލައިފައެވެ. ނުތެމި މޫދު ހުރަސްކޮށް ފަސޭހަކަމާއެކީގައި ދެވޭތީ އެވެ.\nހުތް އާދަނަށް މާލޫދު ހަރުގެޔާ ހަމަޔަށް ދެވުނު އިރު ކެއިމުގެ މަތި ނަގައި ކާން ފަށަނީ އެވެ. އެންމެން ކެއުމުގައި މަޝްޢޫލު ވީތަނާ ފެނުނީ ބޮޑު ފުރޭތައެއް މާލޫދު ހަރުގޭގެ ހުންނަ ހަމައެކަނި ދޮރާ ދިމާއިން ދޮރުމަތީ ދޮރުގެ ދެކަނީގައި އަތްއަޅައިގެން ހުއްޓިލި ތަނެވެ. ރަށުގެ އެންމެންހެން ތިބީ ހަރުގޭގައެވެ. އެންމެން ބިރުން ހޯބޯލަވައިގެންފި އެވެ. ކުރާނެކަމެއް ނޭނގި ބައެއް މޫހުންނަށް ދޮރާދިމާއަށް ދުއްވައިގަނެވިއްޖެ އެވެ. ދޮރާ ހަމަޔަށް ދިޔަ މީހަކިއްޔާ އެ ފުރޭތަ ކައިލަނީ އެވެ. އެނެމެ ފަހުން ހަރުގޭ ތެރޭގައި ތިބި އެންމެން ކައި ނިންމައިލުމަށް ފަހު، ރަށުތެރއަށް އަރައި އަންހެންވެރީންނާއި ކުޑަކުދީންނާދިމާކޮށްލައިފި އެވެ. މިހާ ހިސާބުން ރަށުގައި ތިބި މީހުންނަށް މި ޚަބަރު ލިބިގެން މޫދަށް އެރިގެން ރަށު ރައްޔިތުންގެ ތެރެއިން ބައެއް މީހުން ކުނަހަންދޫއަށް ދިޔައީ އެވެ. މުޅި މެންދޫ އެކީގައި ފަޅުވީ އެވެ.\nމިއީ ލ. މެންދޫ ފަޅުވިކަމަށް ދޫދޫމަތިން ކިޔައި އުޅޭ ނާޑުކަތާތަކުގެ ތެރެއިން އެއް ރިވާޔަތެވެ. މި ނާޑުކަތާގެ ވަރަށް ގިނަ ރިވާޔަތްތައް އެބަހުއްޓެވެ. މި ފަދަ ނާޑުކަތާތަކަކީ ޙަޤީޤަތަކަށް ނުވިޔަސް އަދި ވިޔަސް މި ފަދަ ނާޑުކަތާތަކުން އަޅުގަނޑުމެންގެ ކާބަފައިންގެ ސަގާފަތާއި އާދަކާދަ ވަރަށް ރަނގަޅަށް ފެންނަން ހުރެ އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 14 އޮކްޓޫބަރު 2015، 15:41 ގައެވެ.


Mi Hafthaa Bandhugai International Varu Gadha Match Thakeh - Vaguthu\nމި ހަފްތާ ބަންދުގައި އިންޓަނޭޝަނަލް ވަރުގަދަ މެޗުތަކެއް\n4 އަހަރު ކުރިން ( މާޗް 22, 2018 )\nވޯލްޑް ކަޕަށް ތައްޔާރުވުމުގެ ގޮތުން ގައުމުތަކުން ކުޅޭ އެކުވެރިކަމުގެ މެޗުތަށް މާދަމާ ރެ އާއި އަންގާރަ ދުވަހުގެ ރޭ ކުޅޭނެއެވެ.\nމާދަމާ ރޭ ކުޅުމަށް ހަމަޖެހިފައިވާ މެޗްތަކަށް ބަލާލާއިރު ފުޓްބޯޅައަށް ލޯބިކުރާ މީހަކު ނުބަލާ ދޫކޮށްލާނެ އެންމެ މެޗެއްވެސް ނެތެއެވެ. އަންގާރަ ދުވަހުގެ ރޭގައިވެސް ހުރީ ހަމަ އެފަދަ މެޗްތަކެކެވެ. އެހާވެސް ފޯރިގަދަ އަދި ވާދަވެރި ޓީމްތަކެއް ބައްދަލުކުރާ މެޗްތަކެކެވެ. ވޯލްޑްކަޕްގެ ކުރިން ޓީމް އެކުވެގެން ކުޅޭ މި މެޗްތަކުގައި ގައުމީ ޓީމަށް ހޭނުމަށް މަސައްކަތްކުރާނެއެވެ. އަދި މި މެޗްތަކުން އެ ޓީމްގެ ކުޅުންތެރިންގ ޓީމަށް ހޭނިފައި ނުވަތަ ޓީމްގައި ދައްކުވައިދޭ ކުޅުން ފެނިގެންދާނެއެވެ.\nމިގޮތުން ހުކުރު ދުވަހުގެ ރޭ ކުޅުމަށް ހަމަޖެހިފައިވާ ފޯރިގަދަ މެޗްތަކުގެ ތެރޭގައި އެންމެ ފަހުގެ ވޯލްޑް ކަޕްގެ ޗެމްޕިއަން ޖަރުމަނާއި ސްޕެއިން ވާދަކުރާ މެޗާއި މިއަހަރުގެ ވޯލްޑް ކަޕްގެ ތައްޓަށް އެންމެ އުންމީދުކުރާ އާޖެންޓީނާއާއި އިޓަލީ ބައްދަލުކުރާ މެޗާއި ފުޓްބޯޅައިގެ ގަދަ ބާރެއްކަމަށްވާ ފުރާންސާއި ކޮލޮންބިއާ ބައްދަލުރާ މެޗު ފާހަގަކޮށްލެވެއެވެ.\nމީގެ އިތުރުންވެސް ނެދަލޭންޑްސާއި ސްޕެއިން އަދި މެކްސިކޯ އާއި މިދިޔަ ވޯލްޑްކަޕްގައި ތަފާތު ކުޅުމެއް ދެއްކި އައިސްލޭންޑު ކުޅޭ މެޗްތައްވެސް އޮތީ މާދަމާ ރޭގައެވެ.\nމީގެ އިތުރުން މިއަންނަ އަންގާރަ ދުވަހުގެ ރޭގަވެސް އެކުވެރިކަމުގެ ފޯރިގަދަ މެޗުތަކެއް ކުޅޭނެއެވެ. އޭގެ ތެރޭގައި ބުރެޒިލް އާއި ޖަރުމަނު ވާދަކުރާ މެޗާއި އާޖެންޓީނާއި ސްޕެއިން ވާދަކުރާ މެޗް ފާހަގަކޮއްލެވޭއިރު އިންގްލެންޑާއި އިޓަލީ އަދި މެކްސިކޯ އާއި ކުރޮއޭޝިޔާވެސް ވާދަކުރާނެއެވެ.\nމި މެޗްތަށް ކުޅުމަށް ހަމަޖެހިފައިވަނީ ރާއްޖެ ގަޑިން ދަންވަރު 12:45 ގައެވެ.\nތިން ޕޮއިންޓް ގެއްލިގެންދިޔައީ ކުޅުންތެރިން ފަރުވާކުޑަ ކޮށްލުމުން: މޯހަން\nއިޓަލީއާއި ޗައިނާއިން ފުޓްބޯޅައިގެ ގުޅުން ގާއިމު ކޮއްފި\nވަރުގަދަ މެލޭޝިއާ އަތުން ރާއްޖެ ބަލިވެއްޖެ\nމާޗް 22, 2018 19:39\nޝުކުރިއްޔާ، އެއްމެޗް ބަލާނަން\nމާޗް 22, 2018 20:52\nމިދިޔަ ވޯރލްޑް ކަޕްގައި އައިސްލަންޑް ނުކުޅެ...........??


ދިވެހި - Sorah Al-Furqan (The Criterion )\nNoble Quran » ދިވެހި » Sorah Al-Furqan (The Criterion )\nSorah Al-Furqan (The Criterion ) - Verses Number 77\nعالم ތަކަށް إنذار ކުރައްވާ ބޭކަލަކު ކަމުގައިވުމަށް، އެކަލާނގެ އަޅާއަށް قرآن ބާވައިލެއްވި ކަލާނގެ، މަތިވެރިވެވޮޑިގެންފިއެވެ.\nއެކަލާނގެއީ، އުޑުތަކާއި، ބިމުގެ ވެރިކަން އެކަލާނގެއަށް ملك ވެގެންވާ ރަސްކަލާނގެއެވެ. އަދި އެކަލާނގެ ދަރިކަލަކު ނުހިއްޕަވައެވެ. އަދި ވެރިކަމުގައި އެކަލާނގެއަށް އެއްވެސް ބައިވެރިޔަކު ނުވެއެވެ. އަދި އެކަލާނގެ ކޮންމެ އެއްޗެއް ހެއްދެވިއެވެ. ފަހެ، އެކަލާނގެ އެތަކެތި ވަރަށް ފުރިހަމަޔަށް މިންވަރު ކުރެއްވިއެވެ.\nއެއުރެން، އެކަލާނގެ ފިޔަވައި އެހެން إله ންތަކެއް ހިފޫއެވެ. އެއްވެސް އެއްޗެއް ނެހެދޭ إله ންތަކެކެވެ. އަދި އެތަކެއްޗަކީ، ހައްދަވާފައިވާ ތަކެއްޗެވެ. އެތަކެތީގެ އަމިއްލަ نفس ތަކަށް ގެއްލުމެއް ދިނުމެއްވެސް، އަދި މަންފާއެއް ކުރުމެއްވެސް އެތަކެއްޗަކަށް މިލްކުވެގެނެއް ނުވެތެވެ. އަދި މަރުހިފުމެއްވެސް، އަދި ދިރުވުމެއްވެސް، އަދި އަލުން ދިރުމަކަށް ފޮނުވުމެއްވެސް، އެތަކެއްޗަށް މިލްކުވެގެނެއް ނުވެތެވެ.\nكافر ވި މީހުން ބުނޫއެވެ. އެކަލޭގެފާނު (އަމިއްލަފުޅަށް) އުފައްދަވައިގެން އުޅުއްވާ ދޮގެއްކަމުގައި މެނުވީ، މި قرآن ނުވެއެވެ. އަދި އެކަމުގެމައްޗަށް އެހެން ބަޔަކު އެކަލޭގެފާނާ އެހީވޫއެވެ. ފަހެ، ހަމަކަށަވަރުން، އެއުރެން އެ ގެނައީ، އަނިޔާވެރިވުމެކެވެ. އަދި ބޮޑުވެގެންވާ ދޮގެކެވެ.\nއަދި އެއުރެން ބުނޫއެވެ. (އެއީ) އެކަލޭގެފާނު މީހުންލައްވައި ލިޔުއްވާފައިވާ، އެވޭލާ މީހުން ދައްކައިއުޅުނު ފުލޯކު ވާހަކަތަކެކެވެ. ފަހެ، އެތަކެތި ހެނދުނާއި ހަވީރު، އެކަލޭގެފާނަށް ކިޔައިދެތެވެ.\nކަލޭގެފާނު ވިދާޅުވާށެވެ! އެ قرآن ބާވައިލެއްވީ، އުޑުތަކާއި، ބިމުގައިވާ ސިއްރުތައް ދެނެވޮޑިގެންވާ ރަސްކަލާނގެއެވެ. ހަމަކަށަވަރުން، ގިނަގިނައިން ފާފަފުއްސަވާ رحيم ވަންތަ ކަލަކު ކަމުގައި، އެކަލާނގެ ވޮޑިގެންވެއެވެ.\nއަދި އެއުރެން ބުނޫއެވެ. މި رسول އާއަށްވީ ކީއްހެއްޔެވެ؟ އެކަލޭގެފާނު ކާތަކެތި ފަރީއްކުޅުއްވަތެވެ. އަދި ބާޒާރުތަކުގައި ހިންގަވައި އުޅުއްވަތެވެ. ފަހެ، އެކަލޭގެފާނުގެ އަރިހުގައި إنذار ކުރައްވައި އުޅުއްވުމަށް، އެކަލޭގެފާނުގެ އަރިހަށް ملائكة އަކު ބާވައިނުލެއްވީ ކީއްވެގެން ހެއްޔެވެ؟\nނުވަތަ އެކަލޭގެފާނަށް خزانة އެއް ބާވައިނުލެއްވީ، ނުވަތަ އެކަލޭގެފާނު އެތަނުން ފަރީއްކުޅުއްވައި އުޅުއްވުމަށް، އެކަލޭގެފާނަށް ބަގީޗާއެއް ނެތީ ކީއްވެގެން ހެއްޔެވެ؟ އަދި އަނިޔާވެރިން ބުނޫއެވެ. ޖާދޫޖެހި، ބުއްދި އޮޅިފައިވާ މީހަކަށް މެނުވީ ތިޔަބައިމީހުން تبع އެއް ނުވަމުއެވެ.\nކަލޭގެފާނާމެދު އެއުރެން މިސާލުޖެހީ، ކޮންފަދައަކުންކަން ކަލޭގެފާނު ދެކެވަޑައިގަންނަވާށެވެ! ފަހެ، އެއުރެން މަގުފުރެދިއްޖައޫއެވެ. ފަހެ، މަގެއް ހޯދުމަކަށް އެއުރެންނަކަށް ކުޅަދާނަވެގެނެއް ނުވެތެވެ.\nއެކަލާނގެ އިރާދަކުރައްވައިފިނަމަ، އެއަށްވުރެ ހެޔޮގޮތް ކަލޭގެފާނަށް ލައްވައިދެއްވާ ރަސްކަލާނގެ މަތިވެރިވެވޮޑިގެންފިއެވެ. (އެއީ) އެތާނގެ ދަށުން ކޯރުތައް ހިނގައިހިނގާ ހުންނަ ސުވަރުގެތަކެވެ. އަދި އެކަލާނގެ (އެތާނގައި) ކަލޭގެފާނަށްޓަކައި ގަނޑުވަރުތައް ލައްވާނެތެވެ.\nއަދި ކިއެއްތަ! އެއުރެން قيامة ގެ ވަގުތު ދޮގުކުޅައޫއެވެ. އަދި قيامة ގެ ވަގުތު ދޮގުކުޅަމީހަކަށް، އަނދައަނދާ ހުންނަ ނަރަކަ ތިމަންރަސްކަލާނގެ ތައްޔާރުކުރެއްވީމެވެ.\nދުރުހިސާބަކުން އެ ނަރަކަޔަށް އެއުރެން ފެންނަހިނދު، ރުޅިއައިސް ކެކިއަރާ އަޑާއި، މާނޭވާގެ އަޑު، އެ ނަރަކައިން އެއުރެންނަށް އިވޭނެތެވެ.\nއަދި އެއުރެންގެ އަތްތަކުގައި، ކަސްތޮޅު އަޅުއްވާފައިވާ حال، އެ ނަރަކައިގެ ތެރެއިން ދަތިތަނަކަށް އެއުރެން އެއްލަވާހިނދު، އެއުރެން އެތާނގައި ހަލާކުވުމަށްއެދި ގޮވާނެތެވެ.\nމިއަދު ތިޔަބައިމީހުން އެންމެ ހަލާކަކަށްއެދި ނުގޮވާށެވެ! އަދި އެތައް ހަލާކުތަކަކަށްއެދި ތިޔަބައިމީހުން ގޮވާށެވެ!\nކަލޭގެފާނު ވިދާޅުވާށެވެ! ހެޔޮކަންބޮޑީ އެގޮތްހެއްޔެވެ؟ ނުވަތަ تقوى ވެރިންނަށް وعد ކުރައްވާފައިވާ، ދެމިތިބުމުގެ ސުވަރުގެ ހެއްޔެވެ؟ އެއުރެންނަށް ޖަޒާއެއްކަމުގައި އެ ސުވަރުގެ ވެއެވެ. އަދި އެންމެފަހުން رجوع ވަނިވި ތަނެއްކަމުގައިވެސް (އެތަން) ވޭމެއެވެ.\nއެއުރެން އެދޭހާ ކަމެއް އެ ސުވަރުގޭގައި އެއުރެންނަށް ހުށްޓެވެ. ދެމިތިބެނިވި ގޮތުގައެވެ. ކަލޭގެފާނުގެ ވެރިރަސްކަލާނގެ حضرة ން (އެއުރެންނަށް) ފުއްދަވާނޭ وعد އެއް ކަމުގައި އެކަންތައް ވިއެވެ.\nއަދި اللَّه ފިޔަވައި އެއުރެން އަޅުކަންކުރާ ތަކެއްޗާއެކު، އެއުރެން محشر އަށް ފޮނުއްވާ ދުވަސް ހަނދުމަކުރާށެވެ! ފަހެ، އެކަލާނގެ وحى ކުރައްވާނެތެވެ. ތިމަންރަސްކަލާނގެ މިތިބަ އަޅުން މަގުފުރެއްދީ، ތިޔަބައިމީހުން ހެއްޔެވެ؟ ނުވަތަ އެއުރެން (އަމިއްލައަށް) މަގުފުރެދުނީ ހެއްޔެވެ؟\nއެއުރެން ދަންނަވާނެތެވެ. އިބަރަސްކަލާނގެ ހުސްطاهر ވަންތަކަމާއެވެ! އިބަރަސްކަލާނގެ ފިޔަވައި އެހެން އެހީތެރިފަރާތްތަކެއް ހިފުމަކީ، ތިމަންމެންނަށް އެކަށީގެންވާ ކަމެއްކަމުގައި ނުވެއެވެ. އެހެނެއްކަމަކު، އިބަރަސްކަލާނގެ އެއުރެންނަށާއި، އެއުރެންގެ ކާބަފައިންނަށް ފަސޭހަ ދިރިއުޅުމާއި، نعمة ދެއްވީމުއެވެ. وعظ އާއި نصيحة ގެ މަތިން އެއުރެން ހަނދާން ނައްތައިފުމަށް ދާނދެނެވެ. އަދި ގެއްލި ހަލާކުވި ބަޔަކުކަމުގައި، އެއުރެން ވޫއެވެ.\nފަހެ، ހަމަކަށަވަރުން، ތިޔަބައިމީހުން ބުނެއުޅުނު ބަސްތަކުން (އެބަހީ: އެއުރެންނަކީ، ތިޔަބައިމީހުންގެ إله ން ކަމަށް ބުނެއުޅުނު ބަސްތަކުން) އެއުރެން (އެބަހީ: އެއަޅުކަންވެވުނު ފަރާތްތައް) ތިޔަބައިމީހުން ދޮގުކުރޫއެވެ. ފަހެ، عذاب ދުރުކުރުމަކަށް، ނުވަތަ نصر ލިބިގަތުމަކަށް، ތިޔަބައިމީހުންނަކަށް ކުޅަދާނަވެގެނެއް ނުވެތެވެ. ތިޔަބައިމީހުންކުރެ އަނިޔާވެރިވާ މީހާ (ދަންނާށެވެ!) ބޮޑުވެގެންވާ عذاب ގެރަހަ، ތިމަންރަސްކަލާނގެ އެމީހަކަށް ދައްކަވާހުށީމެވެ.\nހަމަކަށަވަރުން، ކާތަކެތި ފަރީއްކުޅުއްވައި، ބާޒާރުތަކުގައި ހިންގަވައި އުޅުއްވާ ބޭކަލުން މެނުވީ، ކަލޭގެފާނުގެ ކުރިންވެސް رسول ންގެ ތެރެއިން އެއްވެސް رسول އަކު ތިމަންރަސްކަލާނގެ ނުފޮނުއްވަމެވެ. އަދި ތިމަންރަސްކަލާނގެ ތިޔަބައިމީހުން އެއްބަޔަކު އަނެއްބަޔަކަށް امتحان އެއްކަމުގައި ލެއްވީމެވެ. ތިޔަބައިމީހުން ކެތްކުރަމުހެއްޔެވެ؟ އަދި ކަލޭގެފާނުގެ ވެރިރަސްކަލާނގެ މޮޅަށް ބައްލަވާވޮޑިގެންވާ ކަލަކުކަމުގައިވެއެވެ.\nތިމަންރަސްކަލާނގެއާ ބައްދަލުވުމަށް ނޭދޭމީހުން ބުނޫއެވެ. ތިމަންމެންގެ މައްޗަށް ملائكة ން ބާވައިނުލެއްވީ، ނުވަތަ ތިމަންމެންގެ ވެރިރަސްކަލާނގެ ތިމަންމެންނަށް ނުފެންނަނީ ކީއްވެގެންހެއްޔެވެ؟ ހަމަކަށަވަރުން، އެއުރެންގެ نفس ތަކާމެދު އެއުރެން ބޮޑާވެގަތޫއެވެ. އަނިޔާވެރިކަމުގައި ބޮޑުވެގެންވާ ހައްދުފަހަނަޅައިދިޔުމަކުން އެއުރެން ހައްދުފަހަނަޅައިދިޔައޫއެވެ.\nއެއުރެން ملائكة ން ދެކޭ ދުވަސް ހަނދުމަކުރާށެވެ! އެދުވަހުން ކުށްވެރިންނަކަށް އުފާވެރިخبر އެއް ނެތެވެ. އަދި އެ ملائكة ން ވިދާޅުވާނެތެވެ. حرام ން حرام އެވެ. (އެބަހީ: ތިޔަބައިމީހުންގެ މައްޗަށް ސުވަރުގެއާއި، مغفرة އާއި، އުފާވެރި خبر، حرام ވެގެންވެއެވެ.)\nއަދި عمل ގެ ތެރެއިން އެއުރެންކުޅަ ކަންތަކަށް، ތިމަންރަސްކަލާނގެ ބައްލަވައި، އެ عمل ތައް ވަޔާބުރައިގެންދާ ކުނޑިފުއްތަކެއް ފަދައިން ލައްވާހުށީމެވެ.\nއެދުވަހުން ހަމަޖެހި ތިބޭތަނުގެ ގޮތުން، ސުވަރުގޭގެ أهل ވެރިން ހެޔޮކަންބޮޑެވެ. އަދި އަރާމުކުރަންތިބޭ ތަނުގެ ގޮތުންވެސް ރަނގަޅުކަން ބޮޑުމެއެވެ.\nވިލާތަކާއެކު އުޑު ފަޅަފަޅައިގެންދާ ދުވަސް ހަނދުމަކުރާށެވެ! އަދި ގިނަ عدد އަކަށް އެދުވަހު ملائكة ން ބާވައިލައްވާނެތެވެ.\nއެދުވަހު حقيقى ވެރިކަންވަނީ، رحمن ވަންތަ ރަސްކަލާނގެއަށެވެ. އަދި كافر ންގެ މައްޗަށް ދަތިކަން ބޮޑު ދުވަހެއްކަމުގައި އެދުވަސްވެއެވެ.\nއަނިޔާވެރިޔާ އޭނާގެ ދެއަތުގައި ދަތްއަޅާ ދުވަސް ހަނދުމަކުރާށެވެ! އޭނާ (އެދުވަހުން) ބުނާނެތެވެ. އޭ ސަހަރޯއެވެ! رسول އާގެ އަރިހުން މަގެއް ހިފައި، ބޭނުންކުޅަނަމަ، ތިމަންނާއަށް ކިހާ ރަނގަޅުވީސްހެއްޔެވެ؟\nއޭ ހުރި ހަލާކެއްގެ ބޮޑުކަމާއެވެ! ސަހަރޯއެވެ! ތިމަން އެވެނި މީހަކު މިތުރަކު ކަމުގައި ނުހިފިނަމަ، ކިހާ ރަނގަޅުވީސްހެއްޔެވެ!\nހަމަކަށަވަރުން، ތިމަންނާއާހަމަޔަށް އެ قرآن އައުމަށްފަހު، އޭނާ ތިމަން އެއިން އެއްކިބާކޮށް މަގުފުރައްދައިފިއެވެ. އިންސާނާއަށް އޭނާ ދެރަކޮށް ނިކަމެތިކޮށްލާ އެއްޗެއްކަމުގައި شيطان އާ ވެއެވެ.\nرسول އާ ވިދާޅުވިއެވެ. އޭ އަޅުގެ ވެރިރަސްކަލާކޮ! ހަމަކަށަވަރުން، ތިމަންއަޅާގެ قوم ގެމީހުން، މި قرآن އަކީ އެއްކިބާކޮށްލާފައިވާ އެއްޗެއްކަމުގައި ހަދައިފޫއެވެ.\nހަމައެފަދައިން، ތިމަންރަސްކަލާނގެ ކޮންމެ ނަބިއްޔަކަށް ކުށްވެރިންގެ ތެރެއިން عدوّ އަކު ލެއްވީމެވެ. ތެދުމަގު ދައްކަވާ ކަލަކު ކަމުގައްޔާއި، މޮޅަށް نصر ދެއްވާ ކަލަކު ކަމުގައި ކަލޭގެފާނުގެ ވެރިރަސްކަލާނގެ ފުދެއެވެ.\nكافر ވި މީހުން ބުނޫއެވެ. އެކަލޭގެފާނުގެ މައްޗަށް އެއްފަހަރާ قرآن ބާވައިނުލެއްވީ ކީއްވެގެންހެއްޔެވެ؟ އެފަދައިންނެވެ. (އެބަހީ: ތިމަންރަސްކަލާނގެ قرآن ބާވައިލެއްވީ އެފަދައިން ބައިބަޔަށެވެ.) އެއީ ތިމަންރަސްކަލާނގެ އެއިން ކަލޭގެފާނުގެ ހިތްޕުޅަށް ސާބިތުކަން ދެއްވުމަށްޓަކައެވެ. އަދި ތިމަންރަސްކަލާނގެ އެ قرآن ލަސްލަހުން ކިޔަވައިދެއްވުމަކުން ކިޔަވައިދެއްވީމެވެ.\nއަދި އެއުރެންނަކަށް ކަލޭގެފާނާ އިދިކޮޅަށް އެއްވެސް މިސާލެއް ނުގެނެވޭނެތެވެ. އެހެނެއްކަމަކު، ތިމަންރަސްކަލާނގެ ކަލޭގެފާނަށް حق ބަސްފުޅު ގެނެސްދެއްވައި، އެއަށްވުރެ ސާފު ބަޔާނަކުން ބަޔާންކޮށްދެއްވާހުށީމެވެ.\nއެއުރެންގެ މޫނުވަތަށް ނަރަކަޔަށް އެއްކުރައްވާ މީހުން ދަންނާށެވެ! އެއުރެންނީ ތިބޭތަނުގެ ގޮތުން ނުބައިވެގެންވާ ބަޔެކެވެ. އަދި މަގުފުރެދުންވެސް ބޮޑުވެގެންވާ ބަޔެއްމެއެވެ.\nހަމަކަށަވަރުން، موسى ގެފާނަށް ތިމަންރަސްކަލާނގެ ފޮތް ދެއްވީމެވެ. އަދި ތިމަންރަސްކަލާނގެ އެކަލޭގެފާނާއެކު، އެކަލޭގެފާނުގެ أخ، هارون ގެފާނު ވަޒީރަކު ކަމުގައި ލެއްވީމެވެ.\nފަހެ، ތިމަންރަސްކަލާނގެ وحى ކުރެއްވީމެވެ. ތިމަންރަސްކަލާނގެ آية ތައް ދޮގުކުޅަމީހުންގެ ގާތަށް ތިޔަ ދެބޭކަލުން ވަޑައިގަންނަވާށެވެ! ފަހެ، ތިމަންރަސްކަލާނގެ އެއުރެން ހަލާކު ކުރައްވައި ނެތިކުރެއްވީމެވެ.\nއަދި نوح ގެފާނުގެ قوم ގެމީހުން، رسول ން ދޮގުކުޅަހިނދު، ތިމަންރަސްކަލާނގެ އެއުރެން غرق ކުރެއްވީމެވެ. އަދި މީސްތަކުންނަށް عبرة އެއްކަމުގައި ތިމަންރަސްކަލާނގެ އެއުރެން ލެއްވީމެވެ. އަދި އަނިޔާވެރިންނަށްޓަކައި، ވޭންދެނިވި عذاب ތިމަންރަސްކަލާނގެ ތައްޔާރުކުރެއްވީމެވެ.\nއަދި عاد ބާގައިމީހުންނާއި، ثمود ބާގައިމީހުންނާއި، رس ގެأهل ވެރިންނާއި، އެދެމެދުގައިވާ އެތައް ޖީލުތަކެއްވެސްމެއެވެ. (ނޯޓު: رس ގެ أهل ވެރިންނީ، نجد ކަރައިގެ يمامة އެވެ ކިޔާ ރަށުގައި އުޅުނު ބަޔެއްކަމަށް ވެއެވެ.)\nއެއިން ކޮންމެ ބަޔަކަށްމެ، ތިމަންރަސްކަލާނގެ މިސާލުތައް ދައްކަވައި، إنذار ކުރެއްވީމެވެ. އަދި ތިމަންރަސްކަލާނގެ އެއިންކޮންމެ ބަޔަކުމެ، ހަލާކުކުރައްވައި، ނެތިކުރެއްވީމެވެ.\nހަމަކަށަވަރުން، ނުބައިކަމުގެ ވާރެއިން ވާރޭވެހުނު ރަށް (އެބަހީ: لوط ބާގައިމީހުން އުޅުނު سَدُوم އެވެ ކިޔާ ރަށް) ކަޑައްތުކޮށް އެއުރެން އައޫއެވެ. ފަހެ، އެއުރެން އެތަން ދެކޭކަމުގައި ނުވޭހެއްޔެވެ؟ އަދި ކިއެއްތަ! އަލުން ދިރުއްވުމަކަށް ފޮނުއްވާނެ ކަމާމެދު، ބިރުވެތިނުވާ ބަޔަކު ކަމުގައި އެއުރެންވޫއެވެ.\nއަދި އެއުރެން ކަލޭގެފާނު ދެކޭހިނދު، އެއުރެން ކަލޭގެފާނަށް ފުރައްސާރަ ނޫނީ ނުކުރެތެވެ. (އަދި ބުނެތެވެ.) اللَّه، رسول އަކު ކަމުގައި ފޮނުއްވި ބޭކަލަކީ މިއީހެއްޔެވެ؟\nއެކަމުގެ މައްޗަށް ތިމަންމެން ކެތްނުކުޅަނަމަ، ތިމަންމެންގެ إله ންތައް ފިޔަވައި ހަމަކަށަވަރުން، އޭނާ ތިމަންމެން މަގުފުރެއްދުމާ ގާތްކުޅައީސްކަން ކަށަވަރެވެ. އަދި އެއުރެން عذاب ދެކޭހިނދު، މަގުފުރެދުންބޮޑީ ކޮންބަޔެއްކަން އެއުރެންނަށް ނިކަންހުރެ އެނގޭނެތެވެ.\nއެމީހެއްގެ އެދުންތައް އެއީ، އެމީހެއްގެ إله ކަމުގައި ހެދިމީހާ، ކަލޭގެފާނު ދެކެވަޑައިގަތީމުތޯއެވެ؟ ފަހެ، އޭނާ ބަލަހައްޓާ ވަކީލަކު ކަމުގައި، ކަލޭގެފާނު ވާނެތޯއެވެ؟\nނުވަތަ އޭގެތެރެއިން ގިނަމީހުން އަހާކަމަށް، ނުވަތަ ވިސްނާކަމަށް، ކަލޭގެފާނު ހީފުޅުކުރައްވަމުތޯއެވެ؟ ޖަނަވާރުތަކެއް ފަދައިން މެނުވީ، އެއުރެން ނުވެތެވެ. އަދި ކިއެއްތަ! އެއަށްވުރެވެސް އެއުރެން މަގުފުރެދުން ބޮޑެވެ.\nކަލޭގެފާނުގެ ވެރިރަސްކަލާނގެ، ހިޔަނި ފަތުރުއްވާފައިވަނީ، ކޮންފަދައަކުންކަން ކަލޭގެފާނު ދެކެވަޑައި ނުގަންނަވަމުތޯއެވެ؟ އަދި އެކަލާނގެ އިރާދަކުރެއްވިނަމަ، ހިމޭންވެހުންނަ އެއްޗެއްކަމުގައި، އެ ހިޔަނި ލައްވައިފީހެވެ. ދެން އެ ހިޔަނީގެ މައްޗަށް، ދަލީލެއްކަމުގައި ތިމަންރަސްކަލާނގެ އެ، އިރު ލެއްވީމެވެ.\nދެން ތިމަންރަސްކަލާނގެ حضرة އަށް މަޑުމަޑުން ހިއްޕަވާ ހިއްޕެވުމަކުން، އެ ހިޔަނި ހިއްޕަވައި ނެތިކުރައްވަމެވެ.\nއެކަލާނގެއީ، ރޭގަނޑު ނިވަލެއްކަމުގައި، އަދި ނިދުމަކީ އަރާމެއްކަމުގައި ލައްވައި، އަދި ދުވާލަކީ، ދިރިއުޅުން ހޯދުމަށް އުޅޭވަގުތެއްކަމުގައި ލެއްވި ރަސްކަލާނގެއެވެ.\nއަދި އެކަލާނގެ رحمة ގެ ކުރިޔަށް (އެބަހީ: ވާރޭގެ ކުރިޔަށް) އުފާވެރި خبر އެއްގެގޮތުގައި، ވައިރޯޅި ފޮނުއްވީވެސް އެކަލާނގެއެވެ. އަދި طاهر ކުރަނިވި ފެން ތިމަންރަސްކަލާނގެ އުޑުން ބާވައިލެއްވީމެވެ.\n(އެއީ) މަރުވެފައިވާ ރަށެއް، އެ ފެނުން އަލުން ދިރުއްވުމަށާއި، އަދި ތިމަންރަސްކަލާނގެ ހައްދަވާފައިވާ ތަކެތީގެތެރެއިން ޖަނަވާރުތަކަށާއި، ގިނަ އިންސާނުންނަށް އެ ފެން ބޯންދެއްވުމަށެވެ.\nއަދި ހަމަކަށަވަރުން، ތިމަންރަސްކަލާނގެ އެ ފެން، އެއުރެންގެ މެދުގައި، އެއްތަނުން އަނެއްތަނަށް ބަދަލުކުރެއްވީމެވެ. އެއުރެން އެކަން ހަނދުމަކުޅައުމަށްޓަކައެވެ. ފަހެ، މީސްތަކުންކުރެ ގިނަމީހުން، ދެކޮޅުވެރިވެ، كافر ވުން މެނުވީ قبول އެއް ނުކުރޫއެވެ.\nއަދި ތިމަންރަސްކަލާނގެ އިރާދަކުރެއްވިނަމަ، ކޮންމެ ރަށަކަށް إنذار ކުރައްވާ ބޭކަލަކު ތިމަންރަސްކަލާނގެ ފޮނުއްވީމުހެވެ.\nފަހެ، كافر ންނަށް ކަލޭގެފާނު ކިޔަމަންވެވަޑައި ނުގަންނަވާށެވެ! އަދި އެ قرآن ން ބޮޑުވެގެންވާ ޖިހާދަކުން ކަލޭގެފާނު އެއުރެންނާ ޖިހާދުކުރައްވާށެވެ!\nއަދި އެކަލާނގެއީ، ދެ ކަނޑު އެއްކުރެއްވި (އެބަހީ: ކޯރުފެނާއި ކަނޑުގެ ލޮނުގަނޑު އެކުއެކުގައި ހިނގާގޮތަށްލެއްވި) ރަސްކަލާނގެއެވެ. މިއީ މީރުކަންބޮޑު މީރު ފެނެވެ. އަދި މިއީ ލޮނުކަން ގަދަ ލޮނު ފެނެވެ. އަދި އެކަލާނގެ އެ ދެ ކަނޑު ދެމެދުގައި، ހުރަހެއްލައްވައި، އަދި އެ ދެމެދު މަނާކުރަނިވި ފަރުދާއެއް ލެއްވިއެވެ.\nއަދި އެކަލާނގެއީ ފެނުން (އެބަހީ: މަނިފޮދަކުން) އިންސާނާ ހެއްދެވި ރަސްކަލާނގެއެވެ. ފަހެ، އެކަލާނގެ އެ އިންސާނާގައި، ނަސަބާއި، ޅިޔަން ފަހަރިކަމުގެ ގުޅުން ލެއްވިއެވެ. އަދި ކުޅަދުންވަންތަ ކަލަކު ކަމުގައި، ކަލޭގެފާނުގެ ވެރިރަސްކަލާނގެ ވޮޑިގެންވެއެވެ.\nއެއުރެން اللَّه ފިޔަވައި އަޅުކަންކުރަނީ، އެއުރެންނަށް މަންފާއެއް ނުކުރާ، އަދި އެއުރެންނަށް ގެއްލުމެއްވެސް ނުދެވޭ ތަކެއްޗަށެވެ. كافر ވިމީހާ، އޭނާގެ ވެރިރަސްކަލާނގެއާ ދެކޮޅުހެދުމަށް، އެހީތެރިޔަކު ކަމުގައިވެއެވެ.\nއުފާވެރިކަމުގެ خبر ދެއްވާ ބޭކަލަކު ކަމުގައްޔާއި، އަދި إنذار ކުރައްވާ ބޭކަލަކު ކަމުގައިމެނުވީ، ތިމަންރަސްކަލާނގެ ކަލާގެފާނު ނުފޮނުއްވަމެވެ.\nކަލޭގެފާނު ވިދާޅުވާށެވެ! އެކަމުގެ މައްޗަށް (އެބަހީ: رسول ކަން އިއްވެވުމުގެ މައްޗަށް) ތިމަންކަލޭގެފާނު އެއްވެސް އުޖޫރައެއް ތިޔަބައިމީހުންގެ ކިބަޔަކުން ނޭދެމެވެ. އެހެނެއްކަމަކު، އެމީހެއްގެ ވެރިރަސްކަލާނގެ حضرة އަށް މަގެއްހިފުމަށް އެދޭމީހާ، އެފަދަ މަގެއް ހޯދައިފާހުށިކަމެވެ!\nއަދި އަވަހާރަވުމެއްނުވާ، ދިރިދެމިވޮޑިގެންވާ ރަސްކަލާނގެއަށް ކަލޭގެފާނު ވަކީލުކުރައްވާށެވެ! އަދި އެކަލާނގެއަށް حمد އާއެކު، تسبيح ވިދާޅުވާށެވެ! އެކަލާނގެ އަޅުތަކުންގެ ފާފަތަކުގެ خبر މޮޅަށް ދެނެވޮޑިގެންވާ ކަލަކު ކަމުގައި އެކަލާނގެ ފުދެއެވެ.\nއެކަލާނގެއީ، އުޑުތަކާއި، ބިމާއި، އެދެމެދުގައިވާހާ އެއްޗެއް، ހަ ދުވަހުގެ ތެރޭގައި ހެއްދެވި ރަސްކަލާނގެއެވެ. ދެން عرش ގެ މައްޗަށް އެކަލާނގެ استواء ވެ ވޮޑިގަތެވެ. އެކަލާނގެއީ، رحمن ވަންތަ ރަސްކަލާނގެއެވެ. ފަހެ، އެކަލާނގެއާމެދު މޮޅަށް خبر ދަންނަ ފަރާތަކާ ކަލޭގެފާނު سؤال ކުރައްވާށެވެ!\nއަދި رحمن ވަންތަ ރަސްކަލާނގެއަށް ތިޔަބައިމީހުން سجدة ކުރާށޭ އެއުރެންނަށް ވިދާޅުވިހިނދު، އެއުރެން ބުނޫއެވެ. رحمن ވަންތަ ރަސްކަލާނގެއަކީ ކޮންއެއްޗެއްހޭ؟ ކަލޭގެފާނު ތިމަންމެންނަށް އަމުރުކުރައްވާ އެއްޗަކަށް ތިމަންމެން سجدة ކުރާނެހެއްޔެވެ؟ އަދި އެއުރެންގެ ނަފުރަތުދިޔައީ އިތުރުވެގެންނެވެ.\nއުޑުގައި بُـرج ތަކެއް ލައްވައި، އަދި އެތާނގައި ވޮށަކާއި، އަލިކުރާ ހަނދެއްލެއްވި ރަސްކަލާނގެ މަތިވެރިވެވޮޑިގެންފިއެވެ.\nއަދި އެކަލާނގެއީ، ރެޔާއި ދުވާލު އެކައްޗަކަށްފަހު، އަނެކައްޗެއް އަންނަގޮތުގައި ލެއްވި ރަސްކަލާނގެއެވެ. އެއީ ހަނދުމަކުރުމަށް އެދޭމީހަކަށް، ނުވަތަ شكر ވެރިވުމަށް އެދޭމީހަކަށްޓަކައެވެ.\nرحمن ވަންތަ ރަސްކަލާނގެ އަޅުންނީ، މަޑުމައިތިރިކަމާއެކު ބިމުގައި ހިނގާ އުޅޭމީހުންނެވެ. އަދި އެއުރެންނާ ޖާހިލުން مخاطب ކޮށް ވާހަކަދައްކައިފި ހިނދަކު، އެއުރެން سلام އޭޭ ބުނެތެވެ.\nއަދި އެއުރެންނީ، އެއުރެންގެ ވެރިރަސްކަލާނގެއަށް އަޅުކަން ކުޅައުމަށް، سجدة ކުރުމުގައްޔާއި، قيام އަށްތިބުމުގައި، ރޭގަނޑުގެ ވަގުތު ހޭދަކުރާ މީހުންނެވެ.\nއަދި އެއުރެންނީ ދަންނަވާ މީހުންނެވެ. އަޅަމެންގެ ވެރިރަސްކަލާކޮ! ނަރަކައިގެ عذاب، އަޅަމެންގެކިބައިން ދުރުކުރައްވައިފާނދޭވެ! ހަމަކަށަވަރުން، އެތާނގެ عذاب އަކީ، ވަކިނުވެ ދެމިހުންނަ ކަމެކެވެ.\nހަމަކަށަވަރުން، ހަމަޖެހިތިބޭ ތަނެއްގެ ގޮތުންނާއި، قائم ވެތިބޭ ވަޒަނެއްގެ ގޮތުން އެ ނަރަކަ ހާދަހާ ނުބައިވެގެންވެއެވެ.\nއަދި އެއުރެންނީ، އެއުރެން ހޭދައެއް ކޮށްފިނަމަ إسراف ނުކުރާ، އަދި މުށްބާރުވެސް ނުކުރާ، އަދި އެދެމެދުގައި މެދުމިންވެ ތިބޭމީހުންނެވެ.\nއެއުރެންނީ اللَّه އާއެކު އެހެން إله އަކަށް ގޮވައި ނަހަދާމީހުންނެވެ. އަދި اللَّه، حرمة ތެރި ކުރައްވާފައިވާ نفس އެއް، حق ގޮތުންނޫނީ، ނުމަރާ މީހުންނެވެ. އަދި ޒިނޭނުކުރާ މީހުންނެވެ. އެއިން ކަމެއްކޮށްފިމީހާ (އެކަމުގެ) عقوبات އާ ބައްދަލުކުރާނެތެވެ.\nއެމީހަކަށް قيامة ދުވަހުން عذاب ގިނަގުނަކުރައްވާހުށްޓެވެ. އަދި އިހާނެތިކަން ލިބިގެންވާ حال އެ عذاب ގެ ތެރޭގައި، އެމީހަކު ދެމިހުންނާނެތެވެ.\nتوبة ވެ، إيمان ވެ، ގިނަގިނައިން صالح عمل ކުޅަމީހަކު މެނުވީއެވެ. ފަހެ، އެއުރެންނާމެދު (ދަންނާށެވެ!) اللَّه، އެއުރެންގެ ނުބައިކަންތައް، ހެޔޮކަންތަކަށް ބަދަލުކުރައްވާނެތެވެ. ގިނަގިނައިން ފާފަފުއްސަވާ، رحيم ވަންތަ ކަލަކު ކަމުގައި اللَّه ވޮޑިގެންވެއެވެ.\nއަދި توبة ވެ صالح عمل ކޮށްފިމީހާ (ދަންނާށެވެ!) ފަހެ، ހަމަކަށަވަރުން، އެމީހާއީ ގިނަގިނައިން اللَّه އަށް توبة ވާ މީހެކެވެ.\nއަދި އެއުރެންނީ ދޮގުހެކިނުދޭ މީހުންނެވެ. އަދި ބޭކާރު ބަސްތަކާއި ކަންތައް ދިމާވާހިނދު، މާތްމީހުންގެ ގޮތުގައި ފަހަނަޅައިދާ މީހުންނެވެ.\nއަދި އެއުރެންނީ، އެއުރެންގެ ވެރިރަސްކަލާނގެ آية ތައް ހަނދާންކޮށްދޭހިނދު ބީރު ކަނު ބައެއްގެ ގޮތުގައި، އެ آية ތަކުގެ މައްޗަށް ވެއްޓި ނުގަންނަ މީހުންނެވެ.\nއަދި އެއީ ބުނާމީހުންނެވެ. އަޅަމެންގެ ވެރިރަސްކަލާނކޮ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި تقوى ވެރިންނަށް އިމާމުންކަމުގައި އަޅަމެން ލައްވާނދޭވެ!\nއެއުރެން ކެތްތެރިވީކަމަށްޓަކައި، ސުވަރުގޭގެ މަތިވެރި ދަރަޖަ އެއުރެންނަށް ޖަޒާއެއްގެގޮތުން ދެއްވާހުށްޓެވެ. އަދި އެތާނގައި، އެއުރެންނާ ބައްދަލުވާނީ، تحيّة އާއި، سلام ންނެވެ.\nއެ ސުވަރުގޭގައި ދެމިތިބެނިވި ގޮތުގައެވެ. ހަމަޖެހިތިބޭ ތަނެއްގެ ގޮތުންނާއި، قائم ވެ ތިބޭ ވަޒަނެއްގެގޮތުން އެތަން ރަނގަޅުކަމާއެވެ!\nކަލޭގެފާނު ވިދާޅުވާށެވެ! ތިޔަބައިމީހުންގެ دعاء ކުރުން ނުވާނަމަ، ތިމަންގެ ވެރިރަސްކަލާނގެ، ތިޔަބައިމީހުންނާމެދު ފަރުވާލެއް ނުބަހައްޓަވާނެތެވެ. ފަހެ، ހަމަކަށަވަރުން، ތިޔަބައިމީހުން (حق) ދޮގުކުޅައީމުއެވެ. ފަހެ، ނިކަންހުރެ އެކަމުގެ عذاب، ތިޔަބައިމީހުންނަށް لازم ވެ ހުންނަހުށްޓެވެ.\nން ހު ބަ ހި ވެ ދ-\nTranslators : މް ީހރާ ބް ިއ ޤު ރޫ ފާ لله ދު ބް އ\nSource : http://www.islamhouse.com/p/329610


SunOnline: Azima ge shareeaiyy buraasfathi dhuvahu fashanee\nއައިޝަތު ފަރީޙާ 16 Jul 2019, 17:57\nކުރީގެ ލީގަލް އެފެއާޒް މިނިސްޓަރު އާޒިމާ -- ސަން ފޮޓޯ/ އަހުމަދު އަވްޝަން އިލްޔާސް\nކުރީ ސަރުކާރުގައި ރައީސް އަބްދުﷲ ޔާމީންގެ ސަރުކާރުގައި ރައީސް އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރުގެ ޝަރީއަތް ބުރާސްފަތި ދުވަހަށް ތާވަލްކޮށްފި އެވެ.\nއާޒިމާގެ ޝަރީއަތް ތާވަލްކޮށްފައިވަނީ ބުރާސްފަތި ދުވަހުގެ 11:30 އަށެވެ. އެދުވަހު އޮންނާނީ މައްސަލައިގެ އިބްތިދާއީ އަޑުއެހުމެކެވެ.\nއާޒިމާގެ މައްސަލައިގެ ލިޔުންތައް ހަވާލުކޮށްފައިވަނީ މިދިޔަ ބުރާސްފަތި ދުވަހު އެވެ.\nއާޒިމާގެ މައްޗަށް އުފުލާފައިވާ ދައުވާއާ ބެހޭގޮތުން މީގެ ކުރިން ވިދާޅުވީ އޭނާގެ މައްޗަށް ދައުވާތައް ކޮށްފައި ވަނީ ވަޒީފާގެ މަސްއޫލިއްޔަތު އަދާ ކޮށްގެން ކަމަށެވެ. އެކަމުގެ ތަފްސީލުތައް ޝަރީއަތުގައި ދެއްވާނެ ކަމަށް އޭނާ ވިދާޅުވި އެވެ.


VMAs gai Lady Gaga alhaigen huri mask thah fenuntha? Varah thafaathu! – Iru\nފުރަތަމަ ޖުމްހޫރިއްޔާ ފެށިގެން ހިންގާފައިވާ ލާއިންސާނީ އަމަލުތައް ބަލަނީ\nރާއްޖެ އިޝްތިހާރުކުރުމަށް 412 ޙަރަކާތެއް މިއަހަރު ކުރިއަށްގެންދެވިއްޖެ: ޠައްޔިބު\nވީއެމްއޭ ގައި ލޭޑީ ގާގާ އަޅައިގެން ހުރި މާސްކުތައް ފެނުންތަ؟ ވަރަށް ތަފާތު!\nއިއްޔެ ބޭއްވި ‘އެމްޓީވީ ވީޑިއޯ މިއުޒިކް އެވޯޑްސް 2020’ ހަފްލާގައި އެންމެ ގިނަ ބައެއްގެ ސަމާލުކަން ލިބުނީ މަޝްހޫރު ލަވަކިޔުންތެރިޔާ ލޭޑީ ގާގާ ދައްކައިލި ތަފާތު އައުޓްފިޓް ތަކާއެކު އަޅައިގެން ހުރި ތަފާތު މާސްކުތަކަށެވެ.\nއެގޮތުން ލޭޑީ ގާގާ ދިން ސްޓޭޖް ޕާފާމެންސްތަކާ ލައިގެން ތަފާތު4މާސްކަކާއި ފޭސް ޝީލްޑެއް ވެސް ދައްކާލައިފައި ވެއެވެ. މިއީ މީގެކުރިން ނުފެންނަ ވައްތަރުގެ، ވަރަށް އާދަޔާ ޚިލާފު މާސްކުތަކެކެވެ. އަދި ކޮންމެ މާސްކެއް ވެސް ފެނިގެންދިޔައީ އޭނާގެ އައުޓްފިޓުތަކާ ވަރަށް ގުޅޭގޮތަށް ފަރުމާކޮށްލާފައި ވަނިކޮށެވެ.\nމީގެ އިތުރުން ލޭޑީ ގާގާ ވަނީ މާސްކު އެޅުމަށް އޭނާގެ ފޭނުންނަށް ވެސް ހަނދާންކޮށްދީފައެވެ. އަދި މާސްކު އެޅުމަކީ އެހެން މީހުންނަށް ތިމާ ކުރާ އިހުތިރާމު ދައްކުވައިދޭ ކަމެއް ކަމަށް ބުންޏެވެ.\nބޮލީވުޑް ތަރިން އައިސް ރާއްޖެ ފުރާލައިފި\nއެމެރިކާގައި ކޮވިޑް-19 ފެތުރެން ފެށި ފަހުން، އައުޓްޑޯގައި ބޮޑު އެވޯޑް ހަފުލާއެއް ބޭއްވި މިއީ އަދި ފުރަތަމަ ފަހަރެވެ. މި އެވޯޑު ހަފްލާގައި އެންމެ ގިނަ އެވޯޑު ކާމިޔާބުކުރި ފަންނާނަކީ ވެސް ލޭޑީ ގާގާއެވެ. އެގޮތުން “އާޓިސްޓް އޮފް ދަ އިޔާ” ލިބިގެންދިޔައީ އޭނައަށެވެ.


ޢިބުރަތްތެރިވާހަކަ: އިމާމު މާލިކުދެއްވި ބުއްދިވެރި ޖަވާބު – DhiSalafiyyah\nޢިބުރަތްތެރިވާހަކަ: އިމާމު މާލިކުދެއްވި ބުއްދިވެރި ޖަވާބު\n07/01/2013 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nމިއަޖައިބުކުރަނިވި ވާހަކަ ފަހުމުވުމަށްޓަކައި އިމާމު މާލިކު ރަޙިމަހުﷲއަކީ ކޮންބޭފުޅެއްކަން އެނގުން މުހިންމެވެ. އެކަލޭގެފާނަކީ އިމާމު ދާރިލް ޙިޖްރާގެ(ނަބިއްޔާ ޞައްލަﷲ ޢަލައިހި ވަސައްލަމަ ޙިޖުރަކުރެއްވި ރަށުގެ އިމާމު)ގެ ނަމުން މަޝްހޫރުވެވަޑައިގެންފައިވާ ޙަދީޘް އިލްމާއި ފިޤުހު ޢިލްމުގައި އިމާމު ދަރަޖައިގެ ބޭކަލެކެވެ. އެކަލޭގެފާނުގެ ފުރިހަމަ ނަންފުޅަކީ މާލިކު ބިން އަނަސް ބިން މާލިކު ބިން އަބޫ ޢާމިރެވެ. އެކަލޭގެފާނު އުފަންވެ ވަޑައިގަތީ ޙިޖުރީ ސަނަތުން 93 ވަނަ އަހަރު މަދީނާގައެވެ. އަދި ޢިލްމު ޙާޞިލުކުރެއްވީ މަދީނާއިންނެވެ. އެކަލޭގެފާނުގެ އުސްތާޛުންގެ ތެރޭގައި ތާބިޢީބޭކަލުން ހިމެނިވަޑައިގަނެއެވެ. އެގޮތުން އިބުނު ޢުމަރު ރަޟިޔަﷲ ޢަންހުގެ އަރިހުގައި އުޅުއްވި އެކަލޭގެފާނު މިނިވަންކުރެއްވި ނާފިޢު ރަޙިމަހުﷲ ފާހަގަކޮށްލެވެއެވެ.\nއެކަލޭގެފާނުގެ ޙަދީޘްފޮތް މުވައްތާއަކީ ޙަދީޘްފަންނުގައި އެންމެކުރިން ލިޔެވިފައިވާ ފޮތްތަކުގެ ތެރޭގައި ހިމެނޭ ފޮތެކެވެ. މަޝްހޫރު މާލިކީ މަޒުހަބު ނިސްބަތްވަނީ އެކަލޭގެފާނަށެވެ. އެކަލޭގެފާނު ޙަދީޘްފޮތް ލިޔުއްވަނިކޮށް މީހަކު ސުވާލުކުރިއެވެ. ތިޔަށްވުރެ މާ ބޮޑު ފޮތެއް މުޥައްތާގެ ނަމުގައި އެހެން ބޭކަލަކު އެބަލިޔުއްވައެވެ. ތިފޮތް ތިޔަލިޔުއްވަނީ ކީއްކުރަންހެއްޔެވެ؟ އެކަލެގެފާނު ދެއްވި ޖަވާބަކީ ދެމިހުރުން ވަނީ ﷲއަށްޓަކައި ލިޔާއެއްޗެއްކަމަށެވެ. އެކަލޭގެފާނު އަވަހާރަވެވަޑައިގަތީ ހިޖުރީ ސަނަތުން 179 ވަނަ އަހަރުގައެވެ.\nއެކަލޭގެފާނު ދެއްވި ޢިބުރަތްތެރިޖަވާބު\nއެކަލޭގެފާނާއި ދީނުގެ މައްސަލައަކާއި ބެހޭގޮތުން މީހަކު ސުވާލުކުރިއެވެ. އެކަލޭގެފާނު ޖަވާބުދެއްވިއެވެ. “ތިމަންނައަކަށް ނޭންގެއެވެ.” އެމީހާ ބުންޏެވެ. އެއީ ވަރަށްލުއި ކުޑަކުޑަ މައްސަލައެކެވެ. ދެން އިމާމު މާލިކު ރަޙިމަހުﷲ ކޯފާ އިސްކުރައްވާ ވިދާޅުވިއެވެ. ” ޢިލްމުގައި ލުއިއެއްޗެއް ނުހުރެއެވެ. ޢިލްމުގައި ކޮންމެއެއްޗަކީވެސް ބަރު (ބޮޑު) އެއްޗެކެވެ. ﷲ ސުބުޙާނަހޫ ވަތަޢާލާގެ މިބަސްފުޅު އަޑުނާހަމުހެއްޔެވެ؟ إِنَّا سَنُلْقِي عَلَيْكَ قَوْلًا ثَقِيلًا ﴿٥﴾ މާނައިގެ ތަރުޖަމާއީ: “ހަމަކަށަވަރުން ތިމަންއިލާހު ބުރަވެގެންވާ ބަސްފުޅު ކަލޭގެފާނުގެ މައްޗަށް ބާވައިލައްވަމެވެ.”


Dhuniye Mathin Ivey Emme Reethi Adakee Bangee Adu: Morgan Freeman - Vaguthu\nދުނިޔެމަތިން އިވޭ އެންމެ ރީތި އަޑަކީ ބަންގީގެ އަޑު: މޯގަން ފްރީމަން\n2 މަސް ކުރިން ( ޖެނުއަރީ 30, 2021 )\nބަންގީގެ އަޑަކީ ދުނިޔެމަތީގައި އިވޭ އެންމެ ރީތި އަޑު ކަމަށް ހޮލީވުޑްގެ މަޝްހޫރު އެކްޓަރު މޯގަން ފްރީމަން ބުނެފިއެވެ.\nމޯގަން އެހެން ބުނެފައި ވަނީ އޭނާ ހަދަމުން އަންނަ ޑޮކިއުމަންޓްރީ ""ނެޝަނަލް ޖިއޮގްރަފީ" ގައެވެ. މި ޑޮކިއުމެންޓްރީ ބިނާކޮށްފައިވަނީ ތަފާތު ދީންތަކާއި އެ މީސްމީހުންގެ އާދަކާދަތަކުގެ މައްޗަށެވެ.\nމުސްލިމުންނާއި ކްރިސްޓިއަނުންނާއި ޔަހޫދީން ގަބޫލު ކުރާ ގޮތުގައި އަޅުކަން ކުރަން ޖެހޭނީ އެންމެ ކަލާނގެއަކަށެވެ. އެކަމަކު މޯގަން ބޭނުންވީ އެމީހުންގެ ވިސްނުމުގައި މިކަމުގައި އެއްވެސް ތަފާތު ކަމެއް ހުރިތޯ ބެލުމަށެވެ.\nމިގޮތުން އަހުމަދު ރަގާބް ކިޔާ އިސްލާމީ ތާރީހު ދަންނަ މީހަކު ވަނީ މޯގަން "އަލް ހުސެއިން" ކިޔާ މިސްކިތަކަށް ގެންގޮސްފައެވެ. މޯގަން ވަނީ ޗާޗްތަކާ އެއްގޮތަށް މުސްލިމުންގެ މިސްކިތްތަކަށް ބޭނުން ގަޑިއަކު އަޅުކަން ކުރުމަށް އާދެވޭތޯ އޮޅުން ފިލުވައިފައެވެ. މުސްލިމުން ވެސް ގަބޫލުކުރާ ގޮތުގައި ބަންގީގެ އަޑަކީ ދުނިޔެމަތީގައި އިވޭ އެންމެ ރީތި އަޑެވެ.\nބަންގި ގޮވައި ނިންމާލަނީ "އައްސަލާމް އަލައިކުމް" ކިޔާފައި ކަމާއި ކޮންމެ މީހަކާ ބައްދަލުވުން ނިމޭއިރު މިބަސް ބޭނުން ކުރެވޭ ކަން އޭނާ ފާހަގަ ކުރިއެވެ. ނަމާދަކީ ވެސް މާތްﷲ އާ ކުރެވޭ ބައްދަލުވުމަކަށް ވާތީ "އައްސަލާމް އަލައިކުމް" ކިޔާ ނިންމާލަނީ ކަން އޭނާ ފާހަގަ ކުރެއެވެ.\nލޮލަށް ނުފެންނަ ފަރާތަކަށް އަަޅުކަން ކުރާނީ ކިހިނެއްތޯ އޮޅުން ފިލުވާލުމަށް މޯގަން، މިސްކިތުގެ އިމާމް އަލް އަމީރް މަހްފޫއާ ބައްދަލު ކުރިއެވެ. ބަންގި އަކީ ކިހިނެތް އައި ކަމެއްތޯ އިމާމްއާ ސުވާލް ކުރުމުން ވިދާޅުވެފައި ވަނީ ކީރިތި ރަސޫލާ (ސ.އ.ވ) ގެ ސަހާބީ ބޭކަލަކު އަވަހާރަފުޅުލައްޕަވާފައި އޮންނަވަނިކޮށް ބަންގިގޮވާތަން ހުވަފެނުގައި ފެނިވަޑައިގެން އެވާހަކަ ރަސޫލާގެ އަރިހުގައި ދެންނެވި ކަމަށެވެ. ފަސްވަގުތު ބަންގި ގޮވަން ފެށުނީ އޭގެ ފަހުން ކަމަށް އިމާމް ވިދާޅުވެފައިވެއެވެ.\nބަންގި ގޮވަން މީހަކު އައްޔަން ކުރުމުގައި ބަލަނީ ކޮންކަހަލަ މިންގަނޑެއްތޯ މޯގަން ސުވާލު ކުރުމުން އިމާމް ބުނެފައީވާނީ އެކިމީހުންގެ އަޑަށް ބަލާފަ އެންމެ ރީތި އަޑަކުން ބަންގި ގޮވާ މީހަކު ހޮވަނީ ކަމަށެވެ.\nޖެނުއަރީ 30, 2021 14:46\nއަލްހަމްދުލިއްލާހި ހެޔޮވިސްނުންދެއްވާށި އާމިން\nޖެނުއަރީ 30, 2021 15:04\nއަންނި މި ކަމާ ދޭތެރޭ ބުނަނީ ކީ ކޭބާ.\nޖެނުއަރީ 30, 2021 18:01\nދުނިޔޭގައި އެންމެ ބާރަށް ފެތުރެމުންދާ ދީނަކީ އިސްލާމްދީން. މި ގަރުނުގެ މެދެއްހާ ހިސާބުގައި ޔޫއެސްއޭގެ ދެބައިކުޅަ އެއްބަޔަށްވުރެ ގިނަ މީހުންގެ ދީނަކީ އިސްލާމްދީން ކަމުގައި ވެގެން ދާނެ ކަމަށް ބައެއް ފަރާތްތަކުން ލަފާކުރޭ.\nޖެނުއަރީ 30, 2021 20:35\nބައެއް މީހުންގެ ހާލަތު! ތެދުމަގާ އެހައި ކައިރިއަށް ދެވުނަސް ތެދުމަގެއް ނުފެނޭ! މީނައަށް ހެޔޮވިސްނުން ދެއްވާށި\nޖެނުއަރީ 30, 2021 22:05\nޝަހިންދާ މެންގެ ކޮމެއްޓެއް ބޭނުން.


ގއ ނިލަންދޫ މެޖިސްޓްރޭޓް ކޯޓު އިމާރާތުގެ މަސައްކަތުގެ އެއްބަސްވުމުގައި ސޮއިކޮށްފި\nގއ ނިލަންދޫ މެޖިސްޓްރޭޓް ކޯޓު އިމާރާތުގެ މަސައްކަތުގެ އެއްބަސްވުމުގައި ސޮއިކޮށްފި\tއަނގާރަ, 10 ޖުލައި 2012\tގއ. ނިލަންދޫ މެޖިސްޓްރޭޓް ކޯޓަށް ދިމާވެފައިވާ ޖާގައިގެ ދަތިކަން ހައްލުކުރުމަށްޓަކައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުގެ ފަރާތުން އިމާރާތްކުރަން ހަމަޖެހިފައިވާ މެޖިސްޓްރޭޓް ކޯޓު އިމާރާތް ކުރުމުގެ މަސައްކަތް ހަވާލުކުރުމުގެ ރަސްމިއްޔާތު 20 ޖޫން 2012 ގައި ގއ. ވިލިނގިލީ މެޖިސްޓްރޭޓް ކޯޓުގައި ބާއްވާފިއެވެ.\nމިމަސައްކަތް ހަވާލުކޮށްފައިވަނީ ފާސްޓް ކޮންސްޓްރަކްޝަން އެންޑް ޓްރޭޑިންގ ކޮމްޕެނީ ޕްރައިވެޓް ލިމިޓެޑާއެވެ. އެކުންފުނީގެ ފަރާތުން މިއެއްބަސްވުމުގައި ސޮއިކުރެއްވީ މެނޭޖިންގ ޑިރެކްޓަރ އަލްފާޟިލް އަރުޙޫމް މުޙައްމަދެވެ. މިމަސައްކަތުގެ ވެރިފަރާތް ކަމުގައިވާ ހުވަދު އަތޮޅު އުތުރުބުރީ ވިލިނގިލީ މެޖިސްޓްރޭޓް ކޯޓުގެ ފަރާތުން އެއްބަސްވުމުގައި ސޮއިކުރެއްވީ ކޯޓު އެޑްމިނިސްޓްރޭޓަރ އަމްޖަދު ރަޝާދެވެ.\nގއ. ނިލަންދޫގައި ޢިމާރާތްކުރެވޭ މެޖިސްޓްރޭޓް ކޯޓުގެ ޢިމާރާތުގެ މަސައްކަތުގެ ޖުމްލަ އަގަކީ 1,213,381.61 (އެއްމިލިއަށް ދެލައްކަ ތޭރަހާސް ތިންސަތޭކަ އަށްޑިހަ އެއްރުފިޔާ ފަސްދޮޅަސް އެއްލާރި) އެވެ. މަސައްކަތް ނިންމަން ކަނޑައެޅިފައިވާ މުއްދަކީ 90 ދުވަހެވެ


Miadhu Covid ah 87 meehaku positive vehje! | Jazeera\tމިއަދު ކޮވިޑަށް 87 މީހަކު ޕޮޒިޓިވްވެއްޖެ! - Jazeera\nމިއަދު ކޮވިޑަށް 87 މީހަކު ޕޮޒިޓިވްވެއްޖެ!\nމުޙައްމަދު އަފްޒަލް January 16, 2021 190 views0\nކޮވިޑް 19 އަށް މިއަދު ވެސް 86 މީހަކު ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ހާމަކޮށްފިއެވެ. މިއާއެކު މުޅި ޖުމްލަ ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު ވަނީ 14،426 އަށް އަރާފައެވެ.\nމިއަދު ޕޮޒިޓިވްވި މީހުންގެ ތެރޭގައި ހިމެނެނީ ގްރޭޓަރ މާލޭ ސަރަހައްދުން ޕޮޒިޓިވްވި 30 މީހަކާއި، ރިސޯޓްތަކުން ޕޮޒިޓިވްވި 41 މީހަކާއި މީހުން ދިރިއުޅޭ ރަށްރަށުން ޕޮޒިޓިވްވީ 13 މީހެކާއި ދިވެހިރާއްޖެއިން ބޭރުގައި ދިރިއުޅޭ3މީހެކެވެ.\nއެޗްޕީއޭ އިން މައުލޫމާތު ދީފައިވާ ގޮތުގައި، މިއަދު ޕޮސިޓިވް ވި 87 މީހުންގެ ތެރެއިން 32 މީހުން ޕޮޒިޓިވް ވެފައިވަނީ ސަން ސިޔާމް އޮޅުވެލި ރިސޯޓުންނެވެ. މިރަށުން ޕޮސިޓިވްވެފައިވާ އެންމެންނަކީ ސްޓާފުންނެވެ.\nއެޗްޕީއޭގެ ތަފާސްހިސާބުން ދައްކާ ގޮތުގައި މިއަދު ވަނީ 3،331 ސާމްޕަލް ޓެސްޓް ކުރެވިފައެވެ. މިހާރު ދިވެހިރާއްޖޭގައި ކޮވިޑް ޖެހިފައި ތިބި މީހުންގެ އަދަދު 901 އަށް އަރާއިރު، ހޮސްޕިޓަލުތަކުގައި 68 މީހަކަށް އަންނަނީ ފަރުވާ ދެމުންނެވެ.\nދިވެހިރާއްޖެއިން މިހާތަނަށް 13،505 މީހަކު ވަނީ މި ބަލިން ރަނގަޅުވެފައެވެ. މި ބަލީގައި މިހާތަނަށް ރާއްޖެއިން ވަނީ 49 މީހަކު މަރުވެފައެވެ.\nމިފަހަކަށް އައިސް ކޮވިޑް-19އަށް ޕޮޒިޓިވްވާ މީހުންގެ އަދަދު ދަނީ ދުވަހެއް ދުވަހެއް އިތުރުވަމުންނެވެ.


Hamalaa thakugai Hashim ge bappa aai dhe kokko ves maruvi | Mihaaru\nބަޑީގެ ހަމަލާތައް ދިން ސަރަަހައްދުގައި ސަލާމަތީ ފަރާތްތަކުން ހަރަކާތްތެރި ވަނީ. --ފޮޓޯ:ރޮއިާޓސް\nހަމަލާތަކުގައި ހާޝިމްގެ ބައްޕަ އާއި ދެ ކޮއްކޮ ވެސް މަރުވި\n28 އެޕްރީލް 2019 - 16:58 12 comments\nކޮލަމްބޯ (އެޕްރީލް 28) - ސްރީ ލަންކާގައި މިދިޔަ އާދީއްތަ ދުވަހު ދިން ބޮމުގެ ހަމަލާތަކާ ގުޅިގެން ޝައްކުކުރެވޭ މީހުން ހޯދަން އެ ގައުމުގެ ފުލުހުން ހިންގި އޮޕަރޭޝަނެއްގައި ހަނގުރާމަވެރިން ކަމަށް ތުހުމަތު ކުރެވޭ ބަޔަކާ ދެމެދު ހިނގި ކުރިމަތިލުމެއްގައި މަރުވި 15 މީހުންގެ ތެރޭގައި ހާޝިމް ޒަހުރާންގެ ބައްޕަ އާއި ދެ ކޮއްކޮ ހިމެނޭކަން ޔަގީންވެއްޖެ އެވެ.\nބޮމުގެ ހަމަލާ ދިނުމުގައި އެންމެ އިސް މީހެއްގެ ގޮތުގައި ހުރި ކަމަށް ބެލެވޭ ހާޝިމް ވަނީ ޝަންގްރިއްލާ އަށް ދިން ޖާނުންފިދާވުމުގެ ހަމަލާގައި މަރުވެފައި ކަމަށް ލަންކާގެ ރައީސް މައިތުރިޕާލާ ސިރިސޭނާ ވަނީ ވިދާޅުވެފަ އެވެ.\nމިދިޔަ ހުކުރު ދުވަހު ހަމަލާތައްް ބަދަލުކޮށްފައި ވަނީ އަމްޕަރާގެ ސަންތަމަރުތޫގަ އެވެ. ހަމަލާތަކުގައި މަރުވި މީހުންގެ ތެރޭގައި ހަ ކުޑަކުދިންނާއި ތިން އަންހެނުން ހިމެނޭ ކަމަށް ފުލުހުން ބުންޏެވެ.\nލަންކާ ސިފައިންގެ އޮޕަރޭޝަނުގައި އަތުލައިގަތް ބައެއް ތަކެތި ދައްކާލަނީ. --ފޮޓޯ:އޭއެފްޕީ\nއީސްޓާ ސަންޑޭގައި ލަންކާގައި ބޮން ގޮއްވީ އިސްލާމިކް ސްޓޭޓް (އައިއެސް) އިން ކަމަށް ބުނެ އެ މީހުން ނެރުނު ވީޑިއޯގައި ހާޝިމް، 40، ހުއްޓެވެ. އެ ވީޑިއޯގައި އިސްކޮށް ހުރީ ވެސް ހާޝިމް އެވެ. އައިއެސް އިން އާއްމުކުރި ފޮޓޯގައި މޫނު ނިވާނުކޮށް ހުރީ ވެސް ހާޝިމް އެކަންޏެވެ.\nލަންކާގެ ފައްޅިތަކާއި ހޮޓާތަކަށް ދިން ހަމަލާތަކުގައި ވަނީ 253 މީހުން މަރުވެފަ އެވެ.


Nasheed mi hingavanee kon magakun?\nރައީސް މުހައްމަދު ނަޝީދު އަދި އިކޮނޮމިކް މިނިސްޓަރު ފައްޔާޒު އިސްމާއީލް: ފައްޔާޒު މަގާމުން ދުރުކުރުމުގެ މަސައްކަތުގައި އިސްކޮށް ހުންނެވީ ރައީސް ނަޝީދު\nމި ސަރުކާރުގެ އެންމެ ނުފޫޒުގަދަ އަދި އެންމެ "ބާރު ގަދަ" ވަޒީރުގެ އިތުބާރު ނެތް މައްސަލައެއް މަޖިލީހަށް ހުށައެޅުމުގެ މަސައްކަތް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ފެއްޓެވީ އޮގަސްޓް މަހުގެ 12 ވަނަ ދުވަހުއެވެ. އެ ދުވަހު މެންބަރުންގެ އަރިހަށް އިތުބާރު ނެތްކަމުގެ ގަރާރުގެ ލިޔުން ހިއްޕަވައިގެން ވަޑައިގެންނެވީވެސް ނަޝީދެވެ. އެ ފަދަ މަސައްކަތެއްގައި ނަޝީދު އިސްވެ ހުންނަވާނީ އެއީ ވަރަށް ސީރިއަސް މައްސަލައަކަށްވީމައެވެ. ނުވަތަ އެކަމަށް ލައްކަ ޝައުގުވެރިކަން އެމަނިކުފާނުގެ އޮތީމައެވެ.\nއިތުބާރު ނެތްކަމުގެ ގަރާރުގައި ސޮއިކުރެއްވީ އެމްޑީޕީގެ ސުޕަ މެޖޯރިޓީން ތިރީހަކަށް މެންބަރުންނެވެ. އެ އަދަދަށްވެސް މެންބަރުން ސޮއިކުރެއްވީ ސީދާ ރައީސް ނަޝީދު އެދިވަޑައިގަތުމުންނެވެ. އަދި އެ މެންބަރުންގެ އަރިހަށް ސީދާ އެމަނިކުފާނު ވަޑައިގެން އެކަމަށް އެދިވަޑައިގެންނެވީމައެވެ. ފަހުން ސަރުކާރާއި މިނިސްޓަރު ފައްޔާޒުގެ "ނުފޫޒުން" ދެތިން ހަތަރު މެންބަރަކު ސޮއި ނަންގަވަންވެސް ބޭނުންފުޅިވިއެވެ. އަދި ސޮއި ކުރެއްވި ނަމަަވެސް ފައްޔާޒާ ދެކޮޅަށް ވޯޓް ނުދެއްވާނެ ކަމަށް ވިދާޅުވިއެވެ. ވިއްސަކަށް ފަންސަވީހަކަށް މެންބަރުން ޓްވީޓް ކުރައްވާ މިނިސްޓަރު ފައްޔާޒަށް އިތުބާރު އޮތް ކަމަށް ވިދާޅުވެ ނަޝީދުގެ މަސައްކަތްޕުޅަށް ގޮން ޖެއްސެވިއެވެ. މިއީ އެމްޑީޕީ ތެރެއިން ނަޝީދާ ދެކޮޅަށް މަޖިލީސް މެންބަރުންތަކެއް މިހާ ފާޅުގައި ބަސް ބުނި ފުރަތަަމަ ފަހަރުވެސްމެއެވެ.\nމަހެއްހާ ދުވަހު ރައީސް ނަޝީދު މަސައްކަތް ކުރެއްވީ 35 މެންބަރުންގެ ސޮއި، ފައްޔާޒުގެ އިތުބާރު ނެތް މައްސަލައަށް ހޯއްދެވުމަށެވެ. އަދި އިދިކޮޅު މެންބަރުންގެ ތާއީދާއެކު ފައްޔާޒު މަގާމުން ދުރުކުރުމަށެވެ. އެކަމަށް އިދިކޮޅުން ތާއީދު ކުރަން އޮތީ ތައްޔާރަށެވެ. ނަމަވެސް މަސް ދުވަަހުގެ މަސައްކަތުންވެސް އެ އަދަދު ހަމައެއް ނުކުރެވުނެވެ. އޭގެ ބަދަލުގައި ކުރިން ސޮއިދިން މެންބަރުންގެ ތެރެއިން ބައެއް މެންބަރުން ބޭނުންވީ ސޮއި އަނބުރާ ގެންދާށެވެ.\nފައްޔާޒުގެ އިތުބާރު ނެތް މައްސަލަގެ އަޑު މަޑުވީ ފައްޔާޒަށް ފުރިހަމައަށް އިތުބާރު ކުރައްވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވުމުންނެވެ. ރައީސް ވަނީ ފައްޔާޒު މަގާމުން ދުރުކުރަން ޖެހޭ ފަދަ އެއްވެސް ސަބަބެއް ނެތް ކަމަށް ވިދާޅުވެ ނަޝީދު ކުރައްވަމުން ގެންދަވާ މަސައްކަތްތަކަށް ނުސީދާކޮށް ފާޑުވިދާޅުވެފައެވެ. އަދި ފައްޔާޒަށް ފުރިހަމަ އިތުބާރު އެބައޮތް ކަމަށްވެސް ވިދާޅުވިއެވެ.\nރައީސްގެ އެ ވާހަކަފުޅާއެކު ފައްޔާޒުގެ މައްސަލަ ހުއްޓުނީ ކަމަށް ގިނަ ބަޔަކަށް ގަބޫލުކުރެވުނެވެ. އޭގެ ފަހުން ރައީސް ނަޝީދުގެ "ދެ ރަދުން" ނެރުމަށް ބޭއްވި ހަފްލާތަކަށްވެސް ފައްޔާޒު ވަޑައިގެންނެވިއެވެ. ދެ ބޭފުޅުން ވަރަށް ހީނ ސަމާސާކޮށް ހެއްދެވިއެވެ. ފޮޓީ ނަންގަވާ ހެއްދެވިއެވެ. އެހެން ކަމުން ފައްޔާޒުގެ މައްސަލަ ނިމުނީ ކަމަށް ބެލެވުނެވެ.\nނަމަވެސް ރައީސް ނަޝީދު ހުންނެވީ ފައްޔާޒުގެ މައްސަލަ ދޫކޮށްލައްވާ ގޮތަަކަށް ނޫނެވެ. މީގެ ދެތިން ދުވަސް ކުރިން އެ މަަސައްކަތުގައި އަދިވެސް ދެމި ހުންނެވިކަން ރައީސް ނަޝީދު އިއުލާނު ކުރެއްވިއެވެ. އެމްޑީޕީގެ ގައުމީ މަޖިލީހުގެ ވަޓްސްއަޕް ގުރޫޕަށް އެމަނިކުފާނު ދޫކޮށްލެވި މެސެޖްގައި ފައްޔާޒުގެ މައްސަލައަކީ "ސީރިއަސް" މައްސަލައެއް ކަމަށް ވިދާޅުވިއެވެ. އަދި އެމްޑީޕީއަށްޓަކައިވެސް އެ މަސައްކަތް ކުރައްވަން ޖެހިވަޑައިގަންނަވާ ކަަމަށް ވިދާޅުވިއެވެ.\nދެން އެދިވަޑައިގެންނެވީ ފައްޔާޒު އެމްޑީޕީއާއި ދުރަށް ޖެހިވަޑައިގަތުމަށެވެ. އެއީ އެމްޑީޕީއަށްޓަކައި ކުރައްވަން ޖެހިވަޑައިގަންނަވާ ކަމެއް ކަމަށެވެ. އެކަން ނުކުރައްވާނަމަ ދެން އެމަނިކުފާނުގެ ވިސްނުންފުޅު ހުރި ގޮތްވެސް ވިދާޅުވެ ދެއްވިއެވެ. ވިދާޅުވީ ފައްޔާޒުގެ މައްސަަލައަށް "ހުކުމް" ޖެހުމަށް ހަވާލު ކުރައްވާނީ އެމްޑީޕީގެ ގައުމީ މަޖިލީހަށް ކަމަށެވެ. އެ މައްސަލާގައި ގައުމީ މަޖިލީހުން "ރަނގަޅު" ނިންމުމެއް ނިންމަވާނެ ކަމުގެ ޔަގީންކަން އެބައޮތް ކަމަށެވެ.\nއެމްޑީޕީގެ ގައުމީ މަޖިލީހުގެ ޖަލްސާއެއް ނެގުނު ވޯޓެއްގައި ރައީސް ނަޝީދު ބައިވެރިވެވަޑައިގަންނަވަނީ --\nއޭގެ ފަހުން އިއްޔެ ކުރެއްވީ މުޅިން އެހެން ކަމެކެވެ. ފައްޔާޒުގެ މައްސަލައާއި ގުޅިގެން އެމްޑީޕީގެ ޗެއާޕާސަން ހަސަން ލަތީފަށް ނަޝީދު ފޮނުއްވެވީ ސިޓީއެކެވެ. އެ ސިޓީ އެމްޑީޕީގެ ސެކްރެޓޭރިއޭޓުން ވަނީ ޓްވީޓްކޮށް އާންމުވެސް ކުރައްވާފައެވެ. މިނިސްޓަރު ފައްޔާޒުވެސް އެ ޓްވީޓް ރި-ޓްވީޓް ކުރެއްވިއެވެ.\nއެ ސިޓީގައި އެމަނިކުފާނު އެދިވަޑައިގެންނެވީ މަގާމުން ފައްޔާޒު އެކަހެރިވެ ވަޑައިގެންނެވުމަށެވެ. އަދި އެކަމަށް އެދި ވަޑައިގަންނަވަނީ ފައްޔާޒު ހުންނަވައިފި ނަމަ އެމްޑީޕީއަށް ލިބިދާނެ ގެއްލުމަކަށްޓަކައި ކަމަށެވެ.\nފައްޔާޒުގެ ވޯޓަކީ "ޒާތީ" ވޯޓެއް ނޫން ކަމަށްވެސް ވިދާޅުވިއެވެ. އަދި އެމްޑީޕީގެ އެއްވެސް މެންބަރަކާމެދު އަދި އެމްޑީޕީއަށް ނިސްބަތްވާ އެއްވެސް ވަޒީރަކާމެދުވެސް ހިތްބަރު ކަމެއް ނެތް ކަމަށެވެ.\n"... އެމްޑީޕީގެ އެންމެ ފުރަތަމަ ކުރު ވެރިކަން ނިމިގެން ދިޔަ އިރު ވެސް މި ޕާޓީގެ ސާފު އެއް ސިފައަކީ ޕާޓީގެ މަގާމުތައް ފުރުއްވާ ބޭފުޅުންގެ ކޮރަޕްޝަންގެ އަމަލުތައް މަދުކަމެވެ. އެމްޑީޕީގެ ފުރަތަމަ ސަރުކާރު ބަޣާވާތަކުން ބަދަލުކޮށް ވޭތުވެދިޔަ ހަތް އަހަރުގެ ތެރޭގައި ވެސް މި ޕާޓީ އަށް ނިސްބަތްކޮށް އެންމެ ނުދައްކާ ވާހައަކީ ކޮރަޕްޝަންގެ ވާހަކައެވެ،" މެންބަރު ރޮޒައިނާ އެމްޑީިޕީން ވަކިކުރަން ޖެހޭ ކަމަށްވެސް ކުރިން ވިދާޅުވި ނަޝީދުގެ ސިޓީގައި އިތުރަށް ވިދާޅުވިއެވެ.\nއެ ސިޓީއާއި ގުޅިގެން ޗެއާޕާސަންވެސް ވަނީ ވާހަކަ ދައްކަވާފައެވެ. ވިދާޅުވީ ނަޝީދު އެދިވަޑައިގެންނެވީ އެ ސިޓީ ޕާޓީގެ ވީހާވެސް ގިނަ މެންބަރުންނަށް ލިބޭނެ އިންތިޒާމު ހަމަޖައްސަވައި ދެއްވުމަށް ކަމަށެވެ. އެހެން ކަމުން އެކަން ކުރައްވާނެ ކަމަށެވެ.\nމިނިސްޓަ އޮފް އިކޮނޮމިކް ޑިވެލޮޕްމަންޓް ކޮރަޕްޝަންގެ އަމަލެއް ހިންގެވިތޯ ނުވަތަ ނޫންތޯ ޖިނާއީ މިންވަރަށް ބެލުމަކީ ސިޔާސީ ކަމެއް ނޫނެވެ. ޕާޓީން އަޅުގަނޑާ ހަވާލުވެފައި ވަނީ ސިޔާސީ މަސައްކަތެވެ. އަޅުގަނޑު ފާހަގަ މިކުރަނީ ސިޔާސީ ނަޒަރުން ދެކޭ ނަމަ މިނިސްޓަ ފައްޔާޒަކީ ޕާޓީގެ ޒިންމާއެކެވެ. އެގޮތުން މިނިސްޓަ އަމިއްލަފުޅަށް އެކަހެރިވެވަޑައިގަތުމަށް އަޅުގަނޑު އިލްތިމާސް ދަންނަވަމެވެ\nފައްޔާޒު މަގާމުން ދުރުކުރުމަށް ރައީސް ނަޝީދު މަސައްކަތް ކުރައްވާ ގޮތާއިމެދު ވަރަށް ގިނަ ބަޔަކު ސުވާލު އުފައްދައެވެ. އާންމުންނާއި ގާނޫނީ ދާއިރާގެ ބޭފުޅުންނެވެ. އަދި ސަރުކާރުގެ އިސްވެރިންނާއި މަޖިލިސް މެންބަރުންވެސް މެއެވެ. އެންމެ ފުރަތަަމަ އެމަނިކުފާނު މަސައްކަތް ކުރެއްވީ ގާނޫނުގައި އޮންނަ މަގުންނެވެ. ނަމަވެސް އެމްޑީޕީގެ ރައީސްހެން ހުންނަވާ އެމްޑީޕީގެ މެޖޯރިޓީ އޮތް ސަރުކާރެއްގައި އެމްޑީޕީގެ ވަޒީރެއް މަގާމުން ދުރުކުރައްވަން ނަޝީދު އިސްވެ ނިކުންނެވުން އެޕާޓީގެ މެންބަރުންނަށް ހިތްގައިމެއް ނުވިއެވެ.\nވަޒީރުންގެ އިތުބާރު އޮންނަން ވީ ރައީސުލްޖުމްހޫރިއްޔާއަށެވެ. ވަޒީރުންގެ އިތުބާރު އޮންނަންވީ މަޖިލީހުގެ ރައީސަކަށް ނޫނެވެ. ނުވަތަ ސިޔާސީ ޕާޓީތަކުގެ ވެރިންނަކަށްވެސް ނޫނެވެ. ރައީސަށް އެމަނިކުފާނުގެ ކެބިނެޓަށް އިތުބާރު އޮތީމަ ނިމުނީއެވެ. އިތުބާރު ނެތްނަމަ މަގާމުން ދުރުކުރަން ވީއެވެ. ނުވަތަ މަޖިލީހުގެ ގިނަ މެންބަރުންނަށް ވަޒީރަކާއިމެދު އިތުބާރު ގެއްލިއްޖެނަމަ އޮންނަ އުސޫލުން އެކަމެއް ކުރާންވީއެވެ.\nއެ މަގުން ހިންގެވުމަށްފަހު "ފެއިލް" ވެދާނެ ކަމުގެ ބިރާއެކު ރައީސް ނަޝީދު ބޭނުންފުޅުވީ އެމްޑީޕީގެ ގައުމީ މަޖިލީހުން ވަޒީރުންގެ "އިތުބާރު" ކަނޑައެޅުމަށެވެ. މިއީ ވަރަށް ހެއްވާ ކަމެކެވެ. ދެން މަސައްކަތް މި ކުރައްވަނީ އެމްޑީޕީގެ ޗެއާޕަން މެދުވެރިކޮށް ވަޒީރަކަށް އަންގައިގެން މަގާމުން ދުރުކުރުމަށެވެ. މިއީ އަދި މާ ހެއްވާ ގޮތެކެވެ. އެހެނީ ވަޒީރު ކަމަށް ވަޑައިގަންނަވަނީ ރައީސުލްޖުމްހޫރިއްޔާގެ އިތުބާރު އޮތީމައެވެ. އެމަނިކުފާނު ބޭނުންފުޅުވީމައެވެ. މަގާމަށް ސީދާ އައްޔަން ކުރައްވަނީވެސް އެމަނިކުފާނެވެ. އެހެންވީމަ ވަކި ހިސާބަކުން ރައީސަށް އިތުބާރު އޮންނަ ވަޒީރުން ދުރުކުރަން ޕާޓީގެ ޗެއާޕާސަން އަންގަން ޖެހޭ ހިސާބަކަށް ނުދެވޭނެއެވެ. ނޫން ނަމަ ޕާޓީއެއްގެ ގައުމީ މަޖިލީހަކަށް އެ ބާރެއް ނުނެގޭނެއެވެ. އެއީ ތިޔަ ވިއްކަވާ ޑިމޮކްރަސީ ދަންނަ ކަންކަމެއް ނޫނެވެ. ގާނޫނު އަސާސީއާއި ގާނޫނުތައްވެސް ދަންނަ ކަމެއް ނޫނެވެ.\nގާނޫނުއަސާސީގަ ވަޒީރަކު މަގާމުން ވަކިވާނެކަމަށް އޮތީ ތިން ހާލަތެކެވެ. އެއީ ވަޒީރުންގެ މަޖިލީހުގެ މެންބަރަކު މަގާމުން ވަކިކުރަން ރައީސުލްޖުމްހޫރިއްޔާއަށް ފެންނަ ހިނދެއްގައެވެ. މި ހާލަތުގައި ރައީސުލްޖުމްހޫރިއްޔާ އެކަން ބަޔާންކޮށް ލިޔުމުން އެ ވަޒީރަކަށް އެންގުމުން މަގާމުން ވަކިވީއެވެ. ދެވަނަ ގޮތަކީ ވަޒީރުންގެ މަޖިލީހުގެ މެންބަރަކު މަގާމުން އިސްތިއުފާދޭން ބޭނުންވެއްޖެ ހިނދެއްގައެވެ. އެ ހާލަތުގަައި ސިޓީއަކުން އެކަން ބަޔާންކޮށް ރައީސުލްޖުމްހޫރިއްޔާއަށް ހުށައަޅާ އެ ސިޓީ ރަައީސުލްޖުމްހޫރިއްޔާއަށް ލިބިވަޑައިގަތުމުން މަގާމުން އިސްތިއުފާ ދެވުނީއެވެ. ކުރިއާ ހިލާފަށް ރައީސްގެ ޖަވާބަކަށް އިންތިޒާރު ކުރާކަށް ނުޖެހެއެވެ. ތިންވަނަ ގޮތަކީ ވަޒީރެއްގެ އިތުބާރު ނެތް ކަމުގެ މައްސަލަ މަޖިލީހަށް ހުށައަޅާ ނަގާ ވޯޓަކުން ވަޒީރަށް އިތުބާރު ނެތް ކަމަށް ފާސްކުރުމެވެ. މި ހާލަތުގައި މަޖިލީހަށް އެފަދަ މައްސަލައެއް ހުށައޭޅީ މަޖިލީހުގެ 10 މެންބަރަކު ސޮއިކޮށްގެން ކަމަށް ގާނޫނު އަސާސީގައި ބުނެއެވެ. އަދި އެ މައްސަލައިގެ ބަހުސް ފެށުމުގެ 14 ދުވަސް ކުރިން ވަޒީރަށް މައްސަލައިގެ ނޯޓިސް ފޮނުވާން ޖެހެއެވެ. އެ ބަހުސްގައި އަނގަބަހުންނާއި ލިޔެކިޔުމުން ޖަވާބުދާރީވާން ފުުރުސަތުވެސް އެ ވަޒީރަކަށް ލިބިވަޑައިގަންނަވާއެވެ. އެފަދަ މައްސަލައެއް ފާސްވާނީ މަޖިލީހުގެ ޖުމްލަ މެންބަރުންގެ އަގުލަބިއްޔަތު ލިބިގެންނެވެ.\nނަމަވެސް މިހާރު ކަން ހިނގަމުންދަނީ އެ މަގުން ކަަމަށް ބުނެވޭނީ ކިހިނަކުން ހެއްޔެވެ. އެއީ އެތައް ބައެއްގެ ކަންބޮޑުވުމެކެވެ.\nހުދު އެއީ ސަރުކާރާއި މިނިސްޓަރު ފައްޔާޒުވެސް ކަންބޮޑުވެވަޑައިގަންނަވާ ކަމެކެވެ. ނަޝީދުގެ ސިޓީއާއެކު މިނިސްޓަރު ފައްޔާޒުވެސް ވަނީ "ހޫނު ރައްދެ"އް ދެއްވާފައެވެ. ވިދާޅުވީ މަގާމަށް އައްޔަން ކުރެއްވީ ރައީސް ސޯލިހު ކަމަށެވެ. އަދި އިސްތިއުފާ ދެއްވުމަށްވެސް އަދި ގޭގައި މަޑުކުރައްވަންވެސް އަންގަންވަންވާނީ ރައީސް ކަމަށެވެ. އެ ނޫން ގޮތަކަށް އަންނަ އަމުރަކަށް ވެވޭނެ ކިޔަމަނެއް ނެތް ކަމަށެވެ.\n"އިސްތިއުފާ ދިނުމުގެ ވިސްނުމެއް އަޅުގަނޑުގެ ނެތް، ރައީސް ސޯލިހު އަންގަވާ ގޮތަކަށް ސެޓަޕާއެކު އަޅުގަނޑު ދާނީ ކުރިއަށް،" ނަޝީދުގެ ސިޓީއާއި ގުޅިގެން އަވަސްއާ ވާހަކަ ދައްކަވަމުން ފައްޔާޒު ވިދާޅުވިއެވެ.\nފައްޔާޒު އިއްޔެވެސް މިއަދުވެސް ވިދާޅުވީ އިތުބާރު ގެއްލޭފަދަ ކަމެއް ނުުކުރައްވާ ކަމަށެވެ. އަދި އަމުދުން ކޮރަޕްޝަންގެ ހުތުުރު އަމަލެއް ނުހިންގަވާ ކަމަށެވެ. ދައުލަތް "ލޫޓު"ވާލައިގެން ފައިސާއެއް ހޯއްދަވާފައި ނޯންނާނެ ކަމަށެވެ. ނުރަނގަޅު ނިޔަތެއްގައި މެންބަރުންނަށް ނުގުޅުއްވާ ކަމަށެވެ.\nނަމަވެސް ތުހުމަތެއް ކުރެވޭނަމަ އެކަމެއް ބަލަންވީ ކަމަށެވެ. އަދި ހުންނެވީ މައްސަލަ ބަލަން ފިސާރި ރަނގަޅަށް ޖާގަވެސް ދެއްވައިގެން ކަމަށެވެ.\n"ބަލަންވީ ހަމަ، އަޅުގަނޑަށް ޖަވާބު ދާރީނުވެވޭނެ އެއްވެސް ކަމެއް ނޯންނާނެ. ކަންކަން ބެލުމުން އާންމުންނަށް ވެސް އެނގޭނެ ނޫންތޯ ކަންކަން އޮތްގޮތް. އެ ގޮތް އަޅުގަނޑު ބޭނުންވަނީވެސް،" މަގާމުން އިސްތިއުފާ ދިނުމުގެ ވިސްނުމެއް ނެތް ކަމަށް ތަކުރާރު ކުރައްވާ ފައްޔާޒު ވިދާޅުވިއެވެ.\nމިނިސްޓަރު ފައްޔާޒު އިސްމާއީލް: ދެކެވޭ ވާހަކަތަކަށް ނަންގަވަނީ ވަރަށް ލުއިކޮށް -- ފޮޓޯ: އަވަސް އާކައިވް\nއިސްތިއުފާ ދިނުމުގެ ވިސްނުމެއް އަޅުގަނޑުގެ ނެތް، ރައީސް ސޯލިހު އަންގަވާ ގޮތަކަށް ސެޓަޕާއެކު އަޅުގަނޑު ދާނީ ކުރިއަށް\nގޯހެއް ނުހައްދަވާ ކަމުގެ ޔަގީންކަން އޮތް ނަމަވެސް މަގާމުން ދުރުކުރުމަށް ނަޝީދު އެހާބޮޑަށް ބޭނުންފުޅުވާ ސަބަބެއް ފައްޔާޒަށްވެސް ސާފެއް ނޫނެވެ. އަދި އަމުދުން ހިނގުނު ކޮންމެ މަގަކުން ހިނގައިގެން ފައްޔާޒު "ބޭރު" ކުރަން އުޅެން ޖެހޭ ހަމަ އެއްވެސް ސަބަބެއް އޭނާއަކަށް ނޭންގެއެވެ. އެކަން އެނގެން ބޭނުންވާ ކަމަށްވެސް ވިދާޅުވިއެވެ. ފައްޔާޒު ވިދާޅުވަނީ އިއްޔެވެސް ރޭ ވެސް އަދި މިއަދުވެސް ރައީސް ސޯލިހާ ފޯނުން ވާހަކަ ދެކެވި، މަޝްވަރ ކުރެވިފައިވާ ކަމަށެވެ. ރައީސްގެ ފަރާތްޕުޅުން ނުކިއްސަރު އެއްވެސް އިޝާރާތެއް ނެތެވެ. މުޅިންވެސް ފެންނަނީ ކުރިއަށް ވަޑައިގަތުމަށް ހިތްވަރު ދެއްވާ އިޝާރާތްތަކެވެ. އެހެންވީމަ ފައްޔާޒު ހުންނެވީ އެ ގޮތުގައެވެ. ފަހަތަށް ޖެހުމެއް އަދި އިތުބާރު ނެތްކަމުގެ މައްސަލައާ މެދު ވިސްނާ ފިކުރުމެއްވެސް އޭނާގެ ނެތެވެ.\nނަމަވެސް ކުރިއަށް އޮތީ އަދި ޝައުގުވެރި ކަންކަމެވެ. ފައްޔާޒުގެ މައްސަލަ ގައުމީ މަޖިލީހަށް ހުށައަޅުއްވައިގެން ނިކުންނާނެ ނަތީޖާއަކީ ކޮބައިބާވައެވެ. ނަޝީދު ބޭނުންފުޅުވާ ގޮތަށް މައްސަލަ ނިންމާލެވިދާނެބާއެވެ. މަޖިލީހުގައިވެސް އެމަނިކުފާނު ބޭނުންފުޅުވާ ގޮތަކަށް ހުރިހާ ކަމެއް ނިމޭނެ ކަމަށް ކުރިން ގަބޫލުކުރެވިފައި އޮތް އޮތުމުން ނިމުމަކަށް އައީ ފައްޔާޒުގެ ވޯޓާއެކުގައެވެ. ގައުމީ މަޖިލީހުގައި ނަޝީދަށް އޮތް ތާއީދެއްވެސް ވަޒަން ކުރެވޭނީ ހަމަ އެ ވޯޓުންނެވެ. އެ ވޯޓުން ފެއިލްވެއްޖެނަމަ އެމްޑީޕީގައި މިދިޔަ މިދިޔަ 15 އަަހަރު ނަޝީދަށް އޮތް ތާއީދު ގެއްލުނީއެވެ. އަދި ފައްޔާޒު ދުރުކުރުމަށް ނަޝީދު ހިންގެވި ޑިމޮކްރަސީއާ ބީރަށްޓެހި އުސޫލުތައް ތާރީހުގައި ލިޔެވި އެމަނިކުފާނު ދަމަހައްޓަވަމުން އައި "ޑިމޮކްރަޓިކް ލީޑަރު" ގެ ލަގަބުވެސް ގެއްލުނީއެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އިކޮނޮމިކް ޑިވެލޮޕްެމަންޓް


Maguthivaa meehun ginavaathee alun vaguthee hiyaa hamajahsaidhenee\nޖެންޑާ މިނިސްޓަރު އައިޝަތު މުހައްމަދު ދީދީ -- ފައިލް ފޮޓޯ\nފަހަކަށް އައިސް މާލޭގައި މަގުމަތިވެފައިވާ މީހުން އަދަދު ގިނަވަމުންދާތީ، އެފަދަ މީހުނަށް ވަގުތީ ހަމަޖައްސައިދިނުމުގެ މަސައްކަތް ސަރުކާރުން އަލުން ފަށައިފި އެވެ.\nކޮވިޑް-19 އިގެ ހާލަތުގައި މިދިޔަ އޭޕްރީލް މަހު މާލޭ ސަރަހައްދަށް އިއުލާނުކުރި ލޮކްޑައުނާ ގުޅިގެން، އާމްދަނީ ލިބުން ހުއްޓި، މަގުމަތިވި މީހުންނަށް ވަގުތީ ހިޔާ ހަމަޖައްސައިދިނުމުގެ ޕްރޮގްރާމެއް ސަރުކާރުން ކުރިއަށް ގެންދިއަ އެވެ. އޭރު 500 އަށް ވުރެ ގިނަ ފަރާތްތަކަށް ބޯހިޔާވަހިކަމާއި ކާބޯތަކެތި ސަރުކާރުން ވަނީ ފޯރުކޮށްދީފައި އެވެ.\nނަމަވެސް، އެ މަސައްކަތް ސަރުކާރުން ވަނީ މިދިޔަ އޯގަސްޓު މަހުން ފެށިގެން ހުއްޓާލައިފަ އެވެ.\nޖެންޑާ މިނިސްޓަރު އައިޝަތު މުހައްމަދު ދީދީ މިއަދު ކުރެއްވި ޓްވީޓެއްގައި ވިދާޅުވީ، އަނެއްކާވެސް މާލޭގައި މަގުމަތިވެފައިވާ މީހުން ގިނަވަމުންދާތީ ގިނަ ބަޔަކު ކަންބޮޑުވުންފާޅު ކުރަމުންދާ ކަމަށެވެ.\nއެއާއެކު، ހޯމް މިނިސްޓްރީ އާ ގުޅިގެން މާލޭގައި މަގުމަތިވެފައިވާ މީހުނަށް ބޯހިޔާވަހިކަމާއި ކާބޯތަކެތި ފޯރުކޮށްދިނުމުގެ މަސައްކަތް އަލުން ކުރިއަށް ގެންދަން ނިންމާފައިވާކަމަށް މިނިސްޓަރު ހާމަކުރެއްވި އެވެ.\nއަދި އެންސްޕާއާ ގުޅިގެން، ވަޒީފާ ގެއްލި އާމްދަނީ ލިބުން ދަތިވެފައިވާ ކުޑަކުދިން ތިބި އާއިލާތަކަށް އަނބުރާ ރަށަށް ދިއުމަށްޓަކައި އެހީތެރިކަން ފޯރުކޮށްދިނުމަށްވެސް މަސައްކަތްކުރަމުންދާކަމަށް އައިޝާ އިތުރަށް ވިދާޅުވި އެވެ.\nޖެންޑާ މިނިސްޓްރީ މިގޮތަށް ވިދާޅުވެފައިވަނީ މިސްކިތްތަކުގައި މީހުން ނިދާ ކައިބޮއި ހަދާ ކަމުގެ ޝަކުވާ ލިބޭތީ އެކަން ހައްލު ކުރުމަށް ކޮމިޓީ އެއް އެކުލަވާލެވިފައިވަނިކޮށެވެ.\nހޯމް މިނިސްޓްރީން އިއްޔެ ބުނީ، މާލޭސިޓީގައި ބޯހިޔާވަހިކަމެއް، އަޅާލާނެ ބަޔަކު ނެތި މަގުމަތިވެފައިވާ ފަރާތްތަކުން ބައެއް މިސްކިތްތަކުގައި ފެންވަރައި، ނިދާ ކައިބޮއި ހަދާކަމުގެ ޝަކުވާ އެ މިނިސްޓްރީ އަށް ލިބޭ ކަމަށެވެ. އަދި އެކަން ހައްލު ކުރުމަށް ގުޅުންހުރި ދާއިރާތަކާއެކު މަސައްކަތް ފަށާފައިވާ ކަމަށެވެ.\nމޯލްޑިވްސް ޕޮލިސް ސާވިސް މިނިސްޓްރީ އޮފް ޖެންޑާ އެންޑް ފެމިލީ މިނިސްޓްރީ އޮފް ހޯމް އެފެއާޒް + މާލޭ ސިޓީ ކައުންސިލް އައިޝަތު މުހައްމަދު ދީދީ ކޮވިޑް-19


Amilla candidatun usoolu thakakah ebbas vejje | Mihaaru\nމިއަދުގެ ނޫސްވެރިންގެ ބައްދަލުވުމުގެ ތެރެއިން: އެ މެންބަރުން ވިދާޅުވެފައި ވަނީ ސިޔާސީ ޕާޓީތަކުން މަޖިލިސް ކިލަނބުކޮށްފައިވާ ކަމަށް -- ހުސެއިން ވަހީދު / މިހާރު ފޮޓޯ\nއަމިއްލަ ކެނޑިޑޭޓުން އުސޫލުތަކަކަށް އެއްބަސްވެއްޖެ\n17 ޖެނުއަރީ 2019 - 15:29 17 comments\nކުރިއަށް އޮތް ރައްޔިތުންގެ މަޖިލީހުގެ އިންތިހާބަށް އަމިއްލަ ގޮތުން ކުރިމަތިލައްވާ ބައެއް ބޭފުޅުން ކެމްޕެއިނުކުރުމުގަ އާއި ގޮނޑި ކާމިޔާބުވެއްޖެ ނަމަ އަމަލުކުރާނެ ގޮތުގެ އެއްބަސްވުމެއްގައި ސޮއިކޮށްފި އެވެ.\nމި އެއްބަސްވުން ގާއިމުކުރީ މައްޗަންގޮޅި ދެކުނު ދާއިރާއަށް ކުރިމަތިލައްވާ، ކުރީގެ އިލެކްޝަންސް ކޮމިޝަނުގެ ރައީސް ފުއާދް ތައުފީގާއި ގަލޮޅު އުތުރު ދާއިރާއަށް ކުރިމަތިލައްވާ ގާނޫނީ ވަކީލް އިބްރާހިމް ހަމްޒާ ހަލީލާއި މާފަންނު އުތުރު ދާއިރާއަށް ކުރިމަތިލައްވާ އަހުމަދު މުސްތަފާ އާއި ހެންވޭރު ދެކުނު ދާއިރާއަށް ކުރިމަތިލައްވާ އަބްދުﷲ އަފީފާއި ހެންވޭރު އުތުރު ދާއިރާއަށް ކުރިމަތިލައްވާ މުހައްމަދު ދިލްޝާން އަބްދުﷲ އަދި މާފަންނު މެދު ދާއިރާއަށް ކުރިމަތިލައްވާ ޑރ. އިބްރާހިމް ޝިޔާމެވެ.\nމި އެއްބަސްވުމުގައި ހިމެނޭ މުހިންމު ކަންކަމުގެ ތެރޭގައި، ކެމްޕެއިނު ތެރޭގައި މާލީ ބަޔާން އާންމުކުރުމާއި ގޮނޑި ލިބިއްޖެ ނަމަ އަހަރަކު އެއްފަހަރު މާލީ ބަޔާން އާންމު ކުރުން ހިމެނެ އެވެ. އަދި ކެމްޕެއިނަށް 100،000ރ. އަށް ވުރެ ބޮޑު އަދަދެއްގެ އެހީ ބަލައިނުގަތުމާއި ލިބޭ އެހީގެ ތަފްސީލު އާންމުކުރުން ވެސް އެ މެންބަރުން ވަނީ އެއްބަސްވެފަ އެވެ.\nއަމިއްލަ ގޮތުން މަޖިލީހަށް ވާދަކުރައްވާ، ކުރީގެ އިލެކްޝަންސް ކޮމިޝަނަރު ފުއާދް ތައުފީގު. -- ހުސެއިން ވަހީދު / މިހާރު ފޮޓޯ\nމީގެ އިތުރުން މަޖިލިހަށް ހޮވިއްޖެ ނަމަ ދާއިރާގައި އޮފީހެއް ހުޅުވުމާއި ކޮންމެ މަހަކު އެއްފަހަރު ދާއިރާގެ ރައްޔިތުންނާ ބައްދަލުކުރުމާއި ސިޔާސީ ހަރަދުތައް ކުރުމަށް ވަކި ބޭންކު އެކައުންޓެއް ހަދަން ވެސް އެ ކެންޑިޑޭޓުން ވަނީ އެއްބަސްވެފަ އެވެ.\nއެ ކެންޑިޑޭޓުންނަށް ގޮނޑި ކާމިޔާބު ކުރެވިއްޖެ ނަމަ ހިފަހައްޓާނެ ބައެއް އުސޫލުތަކާއި ގަބޫލުކުރާ އުސޫލުތަކެއް ވެސް ވަނީ އެއްބަސްވުމުގައި ހިމަނައިފަ އެވެ.\nއެގޮތުން މެންބަރުންގެ މުސާރައަކީ އަމިއްލައަށް ކަނޑައަޅާ އެއްޗެއްގެ ބަދަލުގައި ޕޭ ކޮމިޝަނަކުން ކަނޑައަޅާ އެއްޗެއް ކަމަށް އެ މެންބަރުން ގަބޫލު ކުރެ އެވެ. އަދި މަޖިލިހަށް ގަޑިޖެހިގެން ދާ ދުވަސްތަކުގައި މުސާރައިން ފައިސާ ކެނޑޭ ގޮތަށް ހަމަޖެއްސުމަށް ވެސް އެ ފަސް މެންބަރުން ތާއީދުކުރެ އެވެ.\nއެ ފަސް ބޭފުޅުން ބޭއްވި ނޫސްވެރިންގެ ބައްދަލުވުމުގައި އެ ހުރިހާ ކެންޑިޑޭޓުން ވެސް ވަނީ ސިޔާސީ ޕާޓީތަކުގެ ފަރާތުން ވާދަކުރާ ކެންޑިޑޭޓުންނަށް ދިމާވާ ގޮންޖެހުންތަކާ މެދު ވާހަކަ ދައްކަވައިފަ އެވެ. އަދި ޕާޓީއެއްގެ ކެންޑިޑޭޓަކަށް ވޯޓު ދިނުމަށްވުރެ މިވަގުތު އަމިއްލަ ކެންޑިޑޭޓަކަށް ވޯޓު ދިނުން ބުއްދިވެރި ކަމަށް އެބޭފުޅުން ވިދާޅުވި އެވެ.\nނޫސްވެރިންގެ ބައްދަލުވުމުގައި ބައިވެރި ބައެއް ބޭފުޅުން: ވިދާޅުވެފައި ވަނީ މެންބަރުން ކެމްޕެއިނު ދުވަސްވަރު ރައްޔިތުން "ބޭނުންކޮށްލަނީ" ކަމަށް -- ހުސެއިން ވަހީދު / މިހާރު ފޮޓޯ\nއެގޮތުން ފުއާދު ވިދާޅުވީ ބޭނުންވަނީ ރައްޔިތުންގެ ހައްގުގައި އަޑުއުފުލުން ކަމަށާއި މިދިޔަ ހަތަރު އަހަރު ވެސް އެ މަސައްކަތް ކުރައްވާފައިވާނެ ކަމަށެވެ.\n"ޕާޓީއަކަށް ނިސްބަތްވީތީވެ ހަމައެކަނި ވޯޓު ނުދެއްވާ. އެ ކެންޑިޑޭޓުންނަކީ ކޮން ބައެއްތޯ ކިހާ ފެންވަރެއްގެ ބައެއްތޯ ބައްލަވާ،" ފުއާދު ވިދާޅުވި އެވެ.\nހަމްޒާ ވިދާޅުވީ މިހާރު ތިބި މެންބަރުންނާ ރައްޔިތުންނާ ގުޅުން ނޯންނަ ކަމަށާއި މެންބަރުންނާއި ކެންޑިޑޭޓުން ރައްޔިތުން "ކޮރަޕްޝަނުގެ ތެރެއިން ބޭނުންކޮށްލަނީ" ކަމަށެވެ.\nއަހުމަދު މުސްތަފާ ވިދާޅުވީ ރައްޔިތުންގެ މަޖިލީހުގައި މިހާރު ވިކެނީ ޕާޓީތަކުގެ ބަސް ކަމަށާއި ރައްޔިތުންގެ ބަސް ނުވިކޭ ކަމަށެވެ. އަދި އަބްދުﷲ އަފީފް ވިދާޅުވީ "ޕާޓީތަކުގެ މެންބަރުން ތިބެނީ އަޅުވެތިވެފައި" ކަމަށެވެ.\nދިލްޝާން ވިދާޅުވީ މިހާރު ރައްޔިތުންގެ މަޖިލިސް ހިންގަމުންދަނީ "ޕާޓީތަކުގެ ކޯޅުންގަނޑެއްގެ ތެރޭގައި" ކަމަށެވެ. މިނިވަން ކެންޑިޑޭޓުންގެ ތެރޭގައި ހިމެނޭ ޑރ. ޝިޔާމް ވިދާޅުވީ "މުޅި ނިޒާމް" ހަރާބުވެފައިވާ ކަމަށާއި ޕާޓީތަކުގެ މަތީ ފަޑީގައި ތިބި ފަރާތްތަކުން ވަނީ ޕާޓީތައް ހިސޯރުކޮށްފައި ކަމަށެވެ.\nއަންނަ އޭޕްރީލް މަހު ބާއްވާ މަޖިލިސް އިންތިހާބަށް ސިޔާސީ ޕާޓީތަކުން ކެންޑިޑޭޓުން ކަނޑައެޅުމާއި ކެމްޕޭނު ހަރަކާތްތައް މިހާރު އަންނަނީ ކުރިއަށެވެ. މިފަހަރު އިންތިހާބުގައި ކުރީގެ ރައީސް މުހައްމަދު ނަޝީދުގެ އިތުރުން، ކުރީގެ ބައެއް ވަޒީރުން ވެސް ވާދަކުރައްވަ އެވެ.\nއިތުރު ލިޔުންތައް ރައްޔިތުންގެ މަޖިލިސް ފުއާދު ތައުފީގު ރައްޔިތުންގެ މަޖިލީހުގެ އިންތިޚާބު 2019


ކައުންސިލްއިދާރާގެ ދޮރުތައްބަދަލުކުރުމާއި އިދާރާގެ މޫނުމަތި އާބާތުރަފިލުވުން\nމިކައުންސިލުން ދޭ މަޢުލޫމާތާއިއެއްގޮތަށް މިއިދާރާގެ ދޮރުތައްބަދަލުކުރުމާއި މޫނުމަތި ސަރަޙައްދުގެ މަސައްކަތް އަމިއްލަތަކެތީގައި ކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ މިމަސައްކަތްކޮށްދިނުމަށް ޝަޢުޤުވެރިވެލައްވާ ފަރާތްތަކުން 2021 މާރޗް 25ވާ ބުރާސްފަތި ދުވަހު 13:00އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު، 2021 މާރޗް 31ވަނަ ދުވަހުގެ 13:00އަށް އަގުހުށައެޅުއްވުން އެދެމެވެ. ބިޑް ހުޅުވުން އޮންނާނީ، ބިޑް ހުށަހަޅުއްވާ ދުވަހު، 13:15ގައި ހުށައެޅުއްވި ފަރާތްތަކުގެ ހާޟިރުގައި އެގަޑީގައެވެ.\nއަންދާސީ ހިސާބު ހުށަހަޅުއްވަންވާނީ ބަންދުކޮށްފައިވާ ސިޓީ އުރައެއްގައެވެ. ސިޓީއުރައިގެ ބޭރުގައި، އިޢުލާނު ނަންބަރު އަދި " ކައުންސިލްއިދާރާގެ ދޮރުތައް ބަދަލުކުރުމާއި އިދާރާގެ މޫނުމަތި އާބާތުރަފިލުވުން " މިހެން ލިޔެފައި އޮންނަން ވާނެއެވެ. މަޢުލޫމާތު ދިނުމުގެ ބައްދަލުވުމަށާއި އަންދާސީ ހިސާބު ހުށަހެޅުމުގެ ބައްދަލުވުމަށް ބަދަލުގައި އެހެންފަރާތަކުން ވަޑައިގަންނަވާނަމަ، އެކަން ބަޔާންކޮށް ސިޓީއެއް ހުށަހަޅަން ވާނެއެވެ. މިފަދަ ލިޔުމެއްނެތި ހުށަހެޅޭ އަންދާސީ ހިސާބުތައް ބަލައި ނުގަނެވޭނެ ވާހަކަ ދެންނެވީމެވެ.\nޕަބްލިޝްކުރި ތާރީޚު: 17 މާރިޗު 2021\nސުންގަޑި: 31 މާރިޗު 2021 1300\n- މަޢުލޫމާތު ފޯމް\n- އެސްޓިމޭޓް ފޯމްތައް


ޖުލައި މަހު ބޭއްވުމަށް ޤާނޫނުން ލާޒިމްކުރާ ރައްޔިތުންގެ ޖަލްސާ ރޭ ބާއްވައިފި - R. Fainu Council\nފުރަތަމަ ޞަފްޙާ ޚަބަރު ރައްޔިތުންނާއި ބައްދަލުކުރުން\nޖުލައި މަހު ބޭއްވުމަށް ޤާނޫނުން ލާޒިމްކުރާ ރައްޔިތުންގެ ޖަލްސާ ރޭ ބާއްވައިފި\nފައިނު ކައުންސިލް އިދާރާ 10:14 PM ޚަބަރު, ރައްޔިތުންނާއި ބައްދަލުކުރުން\nކައުންސިލުން ރަށުގެ ރައްޔިތުންނާއި ބައްދަލު ކުރައްވައިފިއެވެ.\nމިބައްދަލުވުން އޮތީ 30 ޖުލައި 2017 ވަނަ ދުވަހުގެ ރޭގަނޑު 8:45 ގައި ފައިނު ސްކޫލްގައެވެ. މިޖަލްސާއަކީ، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުން ކައުންސިލުން ބާއްވަން ލާޒިމް ކުރާ ޖަލްސާތަކުގެ ތެރެއިން ޖުލައި މަހު ބޭއްވުމަށް ހަމަޖެހިފައިވާ ބައްދަލުވުމެވެ.\nމިބައްދަލުވުމުގެ ބޭނުމަކީ މިހިނގާ 2017 ވަނަ އަހަރުގެ ފުރަތަމަ6މަހުގެ ރިޕޯޓް ރައްޔިތުންނާއި ޙިއްސާކުރުމާއި، ކުރިޔަށް އޮތް 2018 ވަނަ އަހަރުގެ މަސައްކަތު ތާވަލު ޙިއްސާ ކުރުމާއި ބަޖެޓް ތައްޔާރު ކުރުމަށް ބޭނުންވާ ޙިޔާލާއި މަޝްވަރާ ހޯދުމެވެ.\nމިޖަލްސާ ފެށުމުގެ ގޮތުން އެންމެ ފުރަތަމަ ޖަލްސާގެ ތަޢާރަފެއް ދެއްވީ ކައުންސިލް އިދާރާގެ އެސިސްޓެންޓް ޑިރެކްޓަރ އިބްރާހީމް ޙުސައިންއެވެ. އިބްރާހީމް ޙުސައިންގެ ވާހަކަފުޅުގައި، މިބައްދަލުވުމުގެ މުހިންމު ކަމުގެ މައްޗަށް އަލިއަޅުއްވާލެއްވިއެވެ. އަދި ފާއިތުވި6މަސްދުވަހުގެ ތެރޭގައި މަސައްކަތްތައް ކުރިޔަށްދިޔަ ގޮތުގެ ޚުލާސާއެއް ދެއްވެވިއެވެ. އަދި ޖަލްސާ ކުރިޔަށް ދާނެގޮތުގެ އެޖެންޑާ ރައްޔިތުންނާއި ޙިއްސާ ކުރެއްވިއެވެ.\nޖަލްސާގައި ދެން އޮތީ، ކައުންސިލްގެ ރައީސް އިބްރާހީމް ނާޞިރު ރައްޔިތުންނާއި މުޙާތަބުކޮށް ވާހަކަ ދެއްކެވުމެވެ. ކައުންސިލްގެ ރައީސް އިބްރާހީމް ނާޞިރުގެ ވާހަކަފުޅުގައި، އެންމެ އިސްކަމެއްގެ ގޮތުގައި، މިޖަލްސާއަކީ ކައުންސިލް އިންތިޚާބަށްފަހު ރައްޔިތުންނާއި ބައްދަލުކުރެވޭ ފުރަތަމަ ޖަލްސާ ކަމަށްވާތީވެ، ކައުންސިލަށް އިތުބާރު ކުރައްވާ ރަށަށް ޚިދުމަތް ކުރުމުގެ ފުރުޞަތު ދެއްވެވި ކަމަށްޓަކައި ރައްޔިތުންނަށް ޝުކުރު އަދާކުރެއްވިއެވެ. އަދި މިޖަލްސާއަށް ވަޑައިގެންނެވި އެންމެހާ ބޭފުޅުންނަށް ޝުކުރު އަދާ ކުރެއްވިއެވެ. ކައުންސިލްގެ ރައީސްގެ ވާހަކަފުޅުގައި، ކައުންސިލުން ރައްޔިތުންނަށް ފޯރުކޮށްދޭންޖެހޭ ޚިދުމަތްތައް ފޯރުކޮށްދިނުމުގައި ރައްޔިތުންގެ އެހީތެރިކަމާއި އެއްބާރުލެއްވުން ބޭނުންވާކަމުގައި ވިދާޅުވިއެވެ. އަދި މިއަހަރުގެ ލޯކަލް ކައުންސިލް އިންތިޚާބު ބޭއްވުން ފަސްވެގެން ދިޔުމުން، ކައުންސިލްގެ މަސައްކަތްތައް އެންމެ ބާރު ސްޕީޑުގައި ކުރިޔަށް ނުދިޔަކަންވެސް ފާހަގަ ކުރެއްވިއެވެ.\nކައުންސިލްގެ ރައީސް އިބްރާހީމް ނާޞިރުގެ ވާހަކަފުޅަށްފަހު ދެންއޮތީ، ފާއިތުވި6މަސްދުވަހުގެ ރިޕޯޓް ރައްޔިތުންނާއި ޙިއްސާ ކުރުމެވެ. މިރިޕޯޓްގެ ޕްރެޒެންޓޭޝަން ޙިއްސާ ކޮށްދެއްވީ އ. ޕްރޮޖެކްޓް އޮފިސަރ އިބްރާހީމް ފަހީމްއެވެ. އަދި އެއަށްފަހު 2018 ވަނަ އަހަރަށް ތައްޔާރު ކުރެވިފައިވާ މަސައްކަތު ތާވަލު ކައުންސިލްގެ ރައީސް ޙިއްސާ ކުރެއްވިއެވެ. އަދި މަސައްކަތު ތާވަލާއި6މަހުގެ ރިޕޯޓާއި ގުޅޭގޮތުން ސުވާލެއް ނުވަތަ ޙިޔާލެއް އޮތްނަމަ އެކަމެއް ހުށަހެޅުމަށް ފުރުޞަތު ހުޅުވާލެވުނެވެ. ރައްޔިތުންގެ ފަރާތުން ހުށަހެޅުނު ސުވާލުތަކަށް ކައުންސިލްގެ ފަރާތުންނާއި އިދާރީގޮތުން ޖަވާބުދާރީވެލެއްވިއެވެ.\nޖަލްސާ ނިމިގެންދިޔައީ ރައްޔިތުންނަށް އެރުވުނު ބިލެއްމީރުކޮށްލުމަކުންނެވެ.\nޖުލައި މަހު ބޭއްވުމަށް ޤާނޫނުން ލާޒިމްކުރާ ރައްޔިތުންގެ ޖަލްސާ ރޭ ބާއްވައިފި Reviewed by ފައިނު ކައުންސިލް އިދާރާ on 10:14 PM Rating: 5